text:
[PS] 數碼暴龍digimon world(迅雷下載)+攻略 - [售價 熱心 1 分] 1 2解壓完後再將eboot.pbp和keys.bin放在一同個資料夾內,
將資料夾放在psp/game內就得
下載:http://z10.zupload.com/download.php?file=getfile&filepath=13861
一開始, 改完主角同隻Digimono既名後, 係見到"開始之街"後(記住係見到之後), 即刻按住三角直到見到你開Menu 畫面先好放手之後餵隻野食一個叫做自動領行員(一個黑色人仔)如果佢唔係食, 就鬧佢(記住鬧佢之後要即刻按住三角)一餵就即刻按住三角直到佢個畫面轉左係下面小小位置就ok
記住唔好行去右上角爺爺獸度, 唔係就前功盡廢然後帶佢去去左邊訓練場度練返咁上下, 餓可以食長寿魚或者生菜咁個故事都會開始
成功的話你會見到d digimon圍住你
個故事一開始爺爺獸會講一大輪野(如果用秘技唔會有)然後會入返爺爺獸之家同晒佢地會部Digimon 講野爺爺獸會畀一d 基本物品過你然後可以去訓練下跟手就可以出村
1) 亞古獸:
一出村, 亞古獸會走埋黎, 打贏佢會返去開倉庫
2) 巴魯獸:
打完亞古獸向下進發, 係廁所下面版圖見到巴魯獸
同佢講三次野, 會同佢開戰,
打贏佢會返去管理肉田, 每日都可以拎到三塊巨大肉, 另外可以以50 bit 買到肉
3) 古尼獸
係巴魯獸右邊版圖古尼獸寢室
見到古尼獸係樹上
同佢講野, 然後畀一個食物佢
佢會落黎同你開戰
打贏佢會返去食左街右邊o既樹等你方便行過去數碼橋
(但係畀唔知邊個整爛左, 唔用得住)
4) 西拉獸 Part1
係古尼獸右下邊海邊版圖西拉灣
朝早至傍晚會見到有個黑影係海度
走過去, 佢會帶你過熱帶森林
5) 比達獸
係右邊森林區
你會見到比達獸係度發呆
同佢講野會返街擺地攤
(糧食問題開始解決, 另外有錢記得返多少買回復磁碟)
6) 西拉獸 Part2
之後行返去西拉獸帶你黎果度
你會見到有座橋
行過去, 原來數碼橋己經好返(睇黎係西拉獸整返好)
係下午至傍晚時間行返去西拉灣
同返西拉獸講野佢會返街同比特獸開地攤
7) 鑽地獸 Part1
係開始之街左邊區域會有鑽地獸礦穴
入去會見到有三隻野獸
入去右邊地底湖
幫鑽緊山o既鑽地獸搬泥(記得帶”流動廁所”同”糧食”)
一日搬唔晒, 大約需要三日先搬得晒
(其實可以唔幫鑽地獸搬泥, 但係可以練隻Digimon 之餘, 又可以加快鑽山速度)
(中間日子可以去訓練隻Digimon, 因為開始要打成熟期o既Digimon, 可以練強d)
8) 鑽地獸 Part2
練返咁上下可以去返鑽地獸礦穴
三隻野獸
轉左, 入鑽地獸房間
見到鑽地獸佢好唔舒服
打贏佢佢會話個洞穴好熱好唔舒服
9) 火焰獸
打完鑽地獸, 去返地底湖, 遂道己打通
但係仲有舊大石阻條路, 要一隻成長期或以上o既Digimon 先可以推得郁
推完之後, 向前行
看到火焰獸
佢會引發地震
之後同佢講野開戰
打贏佢會返去開餐廳
(打火焰獸記得去本身好多容岩處執野喎)
(由火焰獸引發o既地震令迷惑森林原本有巨石塞住o既通道打通左)
10) 比丘獸
經過由火焰獸打道o既山道
會去到基亞草原
係草原海邊會見到比丘獸
你要係地圖4角位置捉佢
當然得你一個捉唔到啦
所以你會派你隻Digimon 去一個位置等
試多幾次之後
比丘獸俾你捉到
佢會返街度幫手經營商店
Check Point 1 – 野外商店
係比丘獸左上方版圖
你會見到有個野外商店
可以買到巨大肉
最緊要係有得買卡
(有錢最好買多D,絕對有用)
11) 艾力獸
係比丘處向上行
工業之城門口會見到艾力獸
俾佢電三次
佢會返街係夜晚為街提供電力
13) 巴達獸
係艾力獸右邊版圖
會見到巴達獸
連續打贏佢三次
佢為返街幫手經盈商店
14) 獅子獸 Part1
見到巴達獸o既下面版圖
你會見到一隻巴達獸俾野人獸洽緊
獅子獸會出現幫隻巴達獸
跟住佢入去,會見到有一個野外訓練場
同獅子獸講野佢會話依家參透緊一D野暫時唔會加入
15) 大便獸
係工業之城旁邊有座大便山
行入去會見到有支魚杆
當然執起佢啦
再同晒D大便獸講野
再同大便皇講野
咁大便獸就會返街企係個廁所門口......
16) 暴龍獸
係哩個時候返一返街先
因為道具都用得七七八八
返去整理道具先
返去同爺爺獸講野
一直講到佢話街o既發展度出現為止
如果發展度係15或以上
一出爺爺獸之家
暴龍獸會黎挑戰你
打贏佢會係街度開鬥技場
Check Point 2 – 雨草
睇返日子
因為每15日係肉田旁邊會出現雨草
記得去拎
16) 鼻屎獸
首先係肉田旁邊o既花埔同種子獸講野
佢話雨草係有特別用途
用數碼橋去返森林果邊
係森林廁所右邊版圖會見到有株幼苗
同佢講野
再用之前講過o既雨草去淋佢
你會發現幼苗原來係鼻屎獸
之後佢會返街管理肉田
咁你每日都可以得到3或者5塊極上肉
另外可以同佢買到加強訓練效果o既食用蘿白
17) 猛鬼獸
係森林廁上面係闇貴簇之館
係館o既前園會見到猛鬼獸
回答佢問題時選: 1, 1, 2 o既答案
咁佢會返街係夜晚係條街度”游街”
Check Point 3 – 隠形橋
闇貴簇之館右邊山谷邊沿版圖
係懸崖邊會見到一個位置好特別
走埋去會覺得好好危險
返去開始之街
同爺爺獸門口隻浮球講野
佢會話你知山谷處會有座隠橋
之後你再返去懸果度再嘗試行
你會發現果然有條隠形橋
之後你就可以通過哩條隠形橋啦
18) 人馬獸
係森林最右邊
會有人馬獸守住古代境時區域
係果個版圖度玩鬼腳
直至你行到去○度就得
(最好係度執多d道具, 唔用賣都好)
咁佢會返街開醫院
19) 巨龍獸 Part1
過左個人馬獸守住o既入口
一入到古代境時靜域會見到巨龍獸
佢會挑戰你
打贏佢會入返去守住古代境時流域個入口
一路向住古代境時區域深處進發
係古代境時流域入口再遇到巨龍獸
但佢話佢有使命守住個入口
20) 礦石獸
行到巨骨處左方入去
會見到礦石獸
同佢講野會同佢開戰
打贏佢唔會加入, 但係會係鬥技場出現
21) 巨龍獸 Part2
返到巨骨處
向上進發
會見一隻黑巴多拉獸(燒焦左?)
打贏佢唔會返街
係響原位處守住
出返黎古代境時流域入口
巨龍獸師傳突出現
同巨龍獸講佢會幫佢守住古代境時流域
叫佢去返去幫忙解決數碼世界o既問題
咁佢會返街幫手管理餐廳
22) 角龍獸
通過隠形橋
一到峽谷處廁所右邊
會見到角龍獸商店
幫佢賣野賺夠2500 bit 佢會話你通過考驗
然後返街幫手管理商店
23) 奧加獸 Part1
沿峽谷地區一路行
你會行一處有部電梯
係左邊有施工處
第一次行過去會無事
再同塊告事板講野咁就會跌落下層
向下行
你會見到一個山寨
門口有隻亞古獸
打贏佢會返入去山寨兼閂埋寨門
24) 巴多拉獸
行返去電梯處搭電梯上頂層
會見到一個鳥巢
原來係巴多拉獸o既巢穴
打贏佢會帶你返去街
佢都會開運送公司
Check Point 4 - 山賊
完左奧加獸 Part1
同爺爺獸門口隻浮球獸講野
佢會話峽谷處有山賊
咁先可以玩到奧加獸 Part2 之後o既事
25) 獨角馬獸
從人馬獸口中得知係迷惑森林至草原通道處有Digimon受左傷
行去果度會見到獨角馬獸
佢話佢受左傷
你可以俾一開始就會有膠布或者藥佢
咁佢話好返
會返去街度開商店
26) 鑽地獸 Part3
返去鑽地獸之前仲係度鑽緊既地方
發現佢已經鑽通左隧道
另外同佢講野會返街開寶物發掘店
27) 怪蛙皇
係大便山上面版圖係基岡濕地
一入去, 再上D會見到蝌蚪獸
打贏佢會畀幾隻怪蛙獸”夾”返去怪蛙獸之鄉
見過怪蛙皇之後, 你可以用”功積”同佢換道具
(功積係用Digimon Card 同怪蛙皇換積分)
記得要換支高級魚杆
走之前再同門口果個怪蛙獸講野佢會返街加入鬥技場
28) 加布獸
係霧森林入面邊處
會見到加布獸企係度
過去打贏佢會街做鑽地獸助手
29) 祖利獸
係霧森林行左一陣你會覺自己係度兜圈
只向上行
會見到祖利獸
同佢講野會令濃霧退散
另外從佢口中得知數碼島異變原因
佢亦都係訓練場之一
30) 加魯魯獸
向右行係同雪原交界會見到加魯魯獸
打贏佢一次後佢會再約聽日16:00再戰
但係如果你遲一日出現的佢會話受左傷, 得返一半HP&MP
(記住第二戰係無得俾你控制, 記得回覆返隻 Digimon D HP&MP)
打贏會返街幫手管理餐廳
31) 雪人獸
係加魯魯獸右邊版圖會見到間雪屋
帶住隻病左o既幼年時期黎哩度
你會突然入左去雪人獸雪屋
佢會幫你隻Digimon 醫返好個病
但係佢唔會即時返街
下次帶一隻唔怕凍o既Digimon 黎
佢會返街幫手管理餐廳
32) 企鵝獸
係雪屋右邊雪原海邊版圖
會見到企鵝獸企係間大雪屋門口
挑戰佢,同佢玩推冰mini game
贏左佢返街係鬥技場開哩個mini game
(如果第一次贏唔到佢, 再挑戰佢需要俾一條魚佢先得)
33) 毛人獸
海邊地區會見到三隻毛人獸
用佢地需要o既9樣野同佢地交換
最後換果隻會返街開地下商店
34) 奧加獸 Part2
經雪原會再行至峽谷地區
再次行經峽道時
上次係山寨門口係你打敗o既亞古獸返黎復仇
今次仲要帶埋大佬奧加獸同另一隻亞古獸
打贏佢地之後奧加獸會走佬返山寨
去返之前山寨
依家可以直入
入到大廳見到奧加獸同兩隻加布獸
又要開戰
打完奧加獸又走佬
咁當然去追個懶皮啦
35) 貝殼獸 Part1
追奧加獸中途
行過峽谷有草處會聽到有奇怪叫聲
暫時唔理住, 搞掂隻懶皮先
36) 巨鯨獸 Part1
追到去雪原海邊
見到巨鯨獸出現
佢話佢個竇俾人霸佔左希望你幫佢
咁梗係過去幫佢啦
37) 奧加獸 Part3
去到巨鯨獸個竇海岸洞
原來霸佔者係個懶皮奧加獸
今次仲有黑超海龍獸幫拖
(今次除左要繼續以一敵三外,仲要應付完全體, 記得多帶回復磁碟)
打贏晒佢地
奧加獸假意加入
點知佢繼續懶皮乘機走佬
38) 巨鯨獸 Part2
因為你幫左佢
佢為左答謝你願意返街作運輸船
之後會帶你返開始之街
Check Point 5 - 怪聲
返到街記得又同浮球獸講野收料
佢話峽谷處有怪聲
可以調查下
峽谷會遲d再去
39) 奧加獸 Part4
行一行去鑽地獸礦洞
發現鑽地獸礦洞變左奧加礦洞
又係隻懶皮
入去再打佢
佢今次只係得返兩隻亞古獸傍住
打贏佢終於唔懶皮返街做食蕉
40) 海龍獸
同怪蛙皇換左支高級魚杆
之後係沙灘果個龍眼湖釣魚仔
係時鐘藍色同紫色交界時去下面果個龍湖
你會見到有個大黑影
用魚仔釣, 放係佢游o既路線上
釣左佢上黎後揀同佢做朋友(友達)
佢會俾支笛你, 你可以隨時吹出佢黎帶你過湖o既對面
然後佢會帶你過去湖o既對面
Check Point 6 - 海龍獸
海龍獸唔會返街
但係可以向佢學3招水系招式
只要再係果個時間再釣佢上黎就得
而第三個選項係拎變海龍獸o既進化道具
41) 古加獸 & 比多獸
行入比多森林會見到有兩個訓練場
入去會見到古加獸同比多獸
同他地講野會返去改造訓練場
訓練場自此訓練效果加強
咁你可以用訓練場改練下先
42) 鼻涕獸 Part1
搭巨鯨獸去工業之城
行入小小你會見到見到有個坑渠
落去會見到成個下水道都污煙瘴氣
見到鼻涕獸同佢講完野之後佢會話唔關佢事
43) 安杜魯獸 Part1
上返去上面
入果間"電腦房"
同安杜魯了解工業之城o既現況
佢話工業之城正受到不明破壞
搵你幫手
出左去向右行
見到兩隻守護獸
同佢講野
佢話要通行證先可以通過
咁就返去問安杜魯獸拎通行證
點知安杜魯獸話唔駛通行證
守護獸會係每日正午12點同零晨12點交間
咁就係果個時間入去就可以通過喇
44) 炮彈獸 Part1
入到中心地帶會見到炮彈獸係度大肆破壞
咁定然第一時間上前阻止啦
打贏佢會訓左響地下
45) 安杜魯獸 Part2
同返安杜魯獸講原來係炮彈獸係度搞鬼
你都幫佢搞掂左佢啦
但係安杜魯獸話下水道問題未解決
咁當然落返去下水道喇
46) 鼻涕獸 Part1
落返去下水道
發現無晒D污煙瘴氣
行過鼻涕獸果度
佢二話不說就同你打起上黎
當然最隻Game最"強"敵人挑戰你你梗要同佢打喇
打贏佢會返街開地下商店
47) 安杜魯獸 Part3
返去安杜魯獸講下水道問題都搞掂埋
佢仲同你講工業之城正門已經開返
可以經果度出入
行去大門處果然係開返
咁就返去再同安杜魯獸講野
同佢講工業之城問題全部解決
跟手佢會返街係巴多拉獸門口罰企
48) 炮彈獸 Part2
入返中心地帶會見到炮彈獸已經回復正常
同佢講野會返街係餐廳度開音樂機
(唔記得佢同安杜魯獸邊個返街先,總之唔係佢先就係安杜魯獸先)
49) 忍者豆豆獸
當商店出現左地下店時
係街o既左邊出口去數碼橋
然後向下行向古尼獸寢室時
會出現者豆獸突襲
打贏佢會返去企係地下商店度
50) 巨雞獸
係清晨時份即係深藍同淺藍之間果點
黎到祖利獸下右o既版圖
版面最上面會見到巨雞獸
打贏佢會返街每逢清晨時份企係Item Bank 門口提醒你已經過左一日
51) 貝殼獸 Part2
之前係街o既浮遊獸口中得知峽谷處有怪聲
由見到貝殼獸果處經奧加獸山寨行至峽谷
再經雪原行返去貝殼獸處會到佢落左黎
同佢講野會返街開報告板
52) 宇宙腦魔
有印象的話
係獨角馬獸右邊版圖
係地面有d 古怪圖案
係貝殼獸報告板得知原來係外星人所為
再去果度調查
地面o既圖案多左
跟手宇宙腦魔出現
同佢講野佢會返街幫手管理餐廳
53) 悟空獸
當街o既發展度過50 時
黎到古尼獸寢室下面大樹處
敲大樹門大門
悟空獸會從樹上跳落黎突襲
打贏佢會返街係數碼橋度賣黃蕉
54) 獅子獸 Part2
同樣係發展度過50 時
去返鑽地獸洞穴
下面第三隻鑽地獸已經鑽到有野
原來係獅子獸祖先o既墓穴
入面會有獅子獸祖先o既石版
拎住塊石版去返平原獅子獸處俾佢睇
佢會參詳到D野
咁佢就會返街係巴多拉運輸屋度企
55) 飛龍獸 Part1
當街o既發展度去到50或以上時
一出爺爺獸屋企門口會見到飛龍獸
佢未打先偷襲
俾佢扣左HP 1500 先
記得打果陣補返
打贏佢會暫時係爺爺獸屋企療傷
Check Point 7 – 無限山
打完飛龍之後
返去同爺爺獸講完野會話你知真正o既考驗依家開始
咁係街o既右上角會開左無限山o既大門
入去前記得帶足補品入去啦
56) 惡魔獸
當大家準備齊全後
向無限山進發
一路進發
第一隻遇到o既會係惡魔獸
打贏佢會返街係地下商店賣惡魔晶片
57) 機械飛龍獸
其實大家可以選係咪依家打佢
如果補唔多可以留返唔打住
打贏佢會返街企係鬥技場左邊自稱最強
58) 機械暴龍獸
一路直入深處
會見到機械暴龍獸
當然佢係一隻"攔路虎"
點都要打佢o架啦
打贏佢會返街係鬥技場幫你睇住你d 戰積
59) 機械邪龍獸
到左最終Boss 啦
如果無返咁上下
你都係要返返落去訓練場練下同埋買返多少補品
打佢之前有個博士咁o既物體出黎講野
到哩一刻大家終於知道原來Digimon World 一切o既野都係佢係度搞鬼
咁當然二話不說咁就同佢打返場啦
機械邪龍獸不愧為全部最強機械族o既結晶所在
不過經過一輪激戰
最終都打贏佢
然後諗住"的"個博士出黎打一身
點知佢學左奧加獸 - 懶皮
走佬之餘仲要引發爆炸
60) 飛龍獸 Part2
係就黎爆炸之際
飛龍獸突然出現
用空間轉移術救出主角
之後飛獸就會係鬥技場幫你占卜
就係咁Digimon World o既危機就俾你解救左啦
你亦都成為Digimon World o既英雄
而你都完成左表關
Check Point 8 - 裏關
大家應該發覺仲有好多野未做
所以睇完動畫之後load 返個save
可以繼續玩裏關
61) 蛋蛋獸
唯一只可以係裏關先打得o既Digimon
去返無限山打機械邪龍獸處
會見到隻蛋蛋獸企係度
二話不說就衝過去同佢打
打贏佢會返街幫手管理餐廳
Check Point9 - 串燒豆丁三兄弟
哩三兄弟好高竇, 出現機率係3/200
如果見唔到佢地, 可以出出入入該版圖
62) 妖精獸
係開始之街過左數碼橋果個海灘會見到妖精獸
最好係佢身上學到自然系o既"晶片蟲"
打贏佢會返街管理商店
同佢可以買到"訓練記錄卡", 加強每次訓練後o既效果
*請緊記, 同妖精獸買完"訓練記錄卡"後, 哩一世都唔好再同佢講野, 否則扣繁榮度時就愛莫能助
63) 豆豆獸
係出現宇宙腦魔版圖上面o既版圖會見到豆豆獸
打贏佢會返去管理地下商店
64) 鋼鐵豆豆獸
由巨鯨獸送去工業之城
一入大門口版圖右下角處會見到鋼鐵豆豆獸
打贏佢會返街係鬥技場出現
不過係街度見唔到佢
Check Point10 - 冰封聖殿
搭巴多拉運輸公司黎到雪原o既冰封聖域
一直向左行可以見到有冰封聖殿
冰封聖殿只可以係疫苗系先可以入得
一入去大堂調查下周圍
會發現除左個冰像之外乜都無
正想離開之際冰像移開出現秘道
一入去行前小小轉右會有通道
65) 天使獸
通過傳送點黎到最深處
會見到雪加獸同兩隻亞古獸
打贏佢地行到光點時會閃一野強光
之後出返去聖殿大堂
發現冰像唔見左天使獸從天而降
之後會返街企係爺爺獸旁邊幫你提供情報
Check Point11 - 聖殿訓練場
冰封聖殿直行入去會有個訓練場
訓練效果比起開始之街訓練場好好多
Check Point12 - 闇貴族之館
之前見到猛鬼獸o既鬼屋
如果唔係病毒系Digimon 會話你唔夠強
如果係病毒系Digimon 可以直入(鼻涕獸都得...強)
入到去全部門都鎖住左
得右上角果度門無鎖
入到一直向左行行到餐䒷處
係火爐見到有閃光
調查會拎到闇貴族之館之鍵
可以開晒全部門(除右下角被封印o既門)
66) 吸血魔獸 Part1
拎左館之鍵就去右上角o既門
一路上直到入到間有張床o既房
調查下張床
會發現原來張床係升降機
落到去會見到吸血魔獸
佢會話好辛苦好耐會吸過血
叫你去雪櫃拎畀佢
見佢咁辛苦就幫下佢啦
去返起初得果度門入到o既果間廁所房
向右邊會見到三隻帽子猛鬼獸
見到藍色雪櫃門打開佢點知唔見有野(唔通佢Fix 我地??)
搵唔到血畀吸血魔獸返去搵佢容乜易畀佢吸左我d血o架
都係走為上著啦
一行出館門口
即時見到塊血肉
原來走左出黎
拎去見吸血魔獸
佢會同你係餐枱度講返Digimon World o既一d 歷史
然後加入鬥技場
67) 吸血魔獸 Part2
返去貝殼獸報告板見到吸血魔獸退出鬥技場
去返闇貴族之館
到餐枱處見唔到吸血魔獸
去返第一次見到佢o既地下室都見佢
無法唯有走佬啦
一行到門口就見到惡魔獸飛出黎
佢話右下角o既被封印門已經解封
跟手就入去啦
入到去會見到吸血魔獸會係個監倉入面
佢已經唔多清醒啦
68) 喪屍暴龍獸+吸血魔獸 Part3
再行入d 會見到隻喪屍暴龍獸
原來吸血魔獸係度秘密研究緊哩d 野
點知依家隻喪屍暴龍獸失控
點都好啦
依家都要砌低隻野救返吸血魔獸
打贏佢行返去監倉同吸血魔獸講野
會返返出餐枱
之後佢地會雙雙加入鬥技場
Check Point13 - 玩具街
解哩個任務比較麻煩
首先要進化成鼻涕獸(即係話最少都要變返蛋一次)
建議進化方法
揀第一隻蛋
進化成亞古獸, 然後完全唔練佢
記住全能力唔可以高過1000同100
跟進去人馬獸度過時間
或者未解角龍獸任務o既話
依家解就最好啦
69) 熊仔獸 Part1
搭巴多拉運輸公司去祖利獸度
行入去會見到有玩具街
左邊巨龍獸-EX 屋仔入面會有件熊仔獸衫係張沙發度
調查一下你隻鼻涕獸會著左件衫進化成為熊仔獸
(其它Digimon 只會令件衫跌落地下, 無事發先)
咁你就可以入到去玩具城入面解救玩具街o既問題啦
70) 邪熊獸
上到去玩具城最頂層會見到隻邪熊獸
原來就係佢拎走左玩具街o既一d 部件, 令到玩具街出玩混亂
打贏佢會畀返件部件你
另外會加入街o既鬥技場
71) 熊仔獸Part2
拎住件部件行去玩具街右上角機械人果間屋
畀返件部件佢
佢會令玩具件回覆正常
熊仔獸(衫)都會掛係爺爺獸屋內
72) 亞伯獸
潮人亞伯獸會係5個唔同地方出現
只要係5個唔同地方同佢講5次野就會返街企係亞古獸旁邊
(企係度唔知係咪想偷野)
果5個地方分別係:
古代境時急域礦石獸處
奧加獸山寨大廳
發現獅子獸先祖石版處
工業之城下水道鼻涕獸處
玩具城頂層邪熊獸處
Check Point14 - 數碼暴龍機
亞伯獸o既其中兩次會出現數碼暴龍機搵
每一部機會令道具欄多10個item 位
*去到哩度
全部Digimon 攻略完畢
返去同爺爺獸講野
佢會親自頒哩個獎品 - 100繁榮度金幣過你
Check Point15 - 裏次元
每年機械邪龍獸都會係唔同地產生裏次元
可以係裏面再打佢同埋裏次元入面o既強勁Digimon
當然可以學到勁招o既Digimon 係入面啦
*裏次元出現地點: 冰封聖殿, 闇貴族之館, 玩具城, 奧加獸山寨, 比多森 謝謝分享~~~~~~~~~ 謝謝分享~~~~~~~~~/nm005 串燒豆丁三兄弟在哪个地图? 太正啦 多謝你牙 15) 大便獸
係工業之城旁邊有座大便山
行入去會見到有支魚杆
當然執起佢啦
再同晒D大便獸講野
再同大便皇講野
咁大便獸就會返街企係個廁所門口......
我同d大便獸講左好多次野,佢都唔返街
點先會返嫁 THX A LOT 找了很久 thx/nmhnyb 我勁同隻鑽地獸講野都無反應 怎样给热心一分哦?


c: text/html

text:
基本粒子
基本粒子係指啲人認知嘅構成物質最細最基本嘅單位.但係因為物理學不斷嘅發展,人類對物質構成嘅認知逐漸咁深入,因為咁,基本粒子嘅定義隨時間亦都係有變嘅.目前喺粒子物理學入面,標準模型理論認為嘅基本粒子可以分為夸克,輕子,規範玻色子和希格斯粒子四大類.標準模型理論之外都有理論認為可能存在質量非常之大嘅超粒子.
基本粒子定義嘅變化[編輯]
傳統上(20世紀前,中期)嘅基本粒子指質子,中子,電子,光子同各種介子,係當時人類所能探測嘅最小粒子.而現代物理學發現咗質子,中子,介子都係由更加基本嘅夸克同膠子構成.同時人類亦發現咗性質同電子類似一系列嘅輕子,重有性質同光子,膠子類似嘅系列規範玻色子,係現代物理學所理解嘅基本粒子.
分類[編輯]
費米子
夸克 目前嘅實驗顯示共存在6種夸克(quark),同佢地各自嘅反粒子.6種夸克又可分為3「代」.他們係
第一代:u(上夸克) d(下夸克)
第二代:s(奇異夸克) c(粲夸克)
第三代:b(底夸克) t(頂夸克)
另外值得指出嘅係,他們之所以未能被早期嘅科學家發現,原因係夸克決唔會單獨存在(頂夸克例外,但係頂夸克太重而衰變又太快,早期嘅實驗無法製造出嚟).他們係成對嘅構成介子,或者3個一齊構成質子同中子這一類嘅重子.呢種現象稱為夸克禁閉理論.就係早期科學家誤以為介子同重子係基本粒子嘅原因.
輕子 共存在6種輕子(lepton)同佢地各自的反粒子.其中3種是電子同同它性質相似的u子同埋t子.而呢三種各有一個相伴嘅中微子.他們都可以分為三代:
第一代:e(電子) ve(電子中微子)
第二代:u(u子) vu(u子中微子)
第三代:t(t子) vt(t子中微子)
玻色子
規範玻色子 係一類係粒子之間起媒介作用,傳遞相互作用嘅粒子.之所以佢地稱為「規範玻色子」,係因為佢地同基本粒子嘅理論楊-米爾斯規範場理論有好密切嘅關係.
自然界一共存在四種相互作用,因此規範玻色子都可以分成四類.
引力相互作用:引力子(graviton)
電磁相互作用:光子(photon)
弱相互作用(令原子衰變都可以相互作用):W 同 Z 玻色子,共有3種:W + ,W − ,Z0
強相互作用(夸克之間嘅相互作用):膠子(gluon)
粒子物理學已經證明電磁相互作用同弱相互作用來源係宇宙早期能量極高時嘅同一種相互作用,稱為「弱電相互作用」.有好多粒子物理學家猜想係更早期宇宙更高能量(普朗克尺度)時好可能呢四種相互作用全都係統一嘅,呢種理論稱為「大統一理論」.但係目前因為加速器能夠達到嘅能量相對普朗克尺度仍然非常低,所以好難驗證.而大統一理論目前主要嘅發展方向係超弦理論.
希格斯粒子 希格斯粒子(Higgs)係粒子物理標準模型中唯一重未喺加速器上產生出來嘅粒子.粒子物理學家們認為希格斯粒子同其他粒子嘅相互作用令其他粒子具有質量.相互作用越強質量就越大.希格斯粒子本身質量極之大,目前嘅加速器能量還無法達到,而理論嘅計算也比較困難.物理學家們普遍希望能夠喺2008年將要開始運行嘅大型強子對撞器上產生出希格斯粒子.
標準模型預言存在2種希格斯粒子:H + 和H0,但係都有好多科學家提出其他嘅可能性.
標準模型理論以外嘅理論性粒子[編輯]
超對稱粒子
除咗以上實驗已經證明嘅基本粒子之外,理論粒子物理學家為左解釋某現有理論無法解釋嘅實驗現象,而猜想我地嘅宇宙中可能存在超對稱粒子.佢地質量非常大(相對一般粒子如質子而言),因此現有嘅加速器還冇法子製造佢地.但係因為量子漲落嘅存在,因此佢地可能係非常短嘅時間間隔內同非常小的機率下同我地可見嘅粒子發生相互作用,因此佢地可以間接探測到.目前每種粒子都被認為存在對應嘅超對稱粒子.並且被用來解釋某物理現象.例如夸克嘅超對稱粒子用來解釋正反粒子數目嘅不對稱,以及中微子嘅超對稱粒子解釋中微子的質量如此之小(但不是0)嘅原因,等等.
假想嘅粒子
假想嘅粒子,僅僅係理論學家嘅假想,而基本冇確切嘅實驗根據,因此可能宇宙中根本就唔存在.粒子嘅提出或者只係為咗畀某啲現有的現象作一種可能嘅解釋,或者僅僅係粒子如果存在亦都唔會破壞現有嘅物理定律,因此我地估冇理由相信佢哋一定唔存在.例如某啲科學家認為佔宇宙總能量約25%嘅「暗物質」,就係一種同其他物質作用極其微弱但係有質量嘅粒子(WIMP).此外都有一啲理論研究某啲速度永遠達到光速的速子,以及磁單極子或者加速子等等.

robotstxt: allowed

filter: keep


text:
文藝復興
文藝復興(The Renaissance)係歐洲思想文化運動,時爲十四世紀到十七世紀.當時重思藝術,文學,自然科學,建築等,帶嚟一段科學同藝術革命.文藝復興結束中世紀歐洲淪落,由意大利一帶開始,傳到全歐洲.可以話係現代歐洲史嘅序幕,可能係中古時代同近代嘅分界.
歷史[編輯]
多數人都認為文藝復興係起源於意大利(「文藝復興」嘅英文「The Renaissance」喺出自意大利話Rinascimento,意思即係重生),之後影響咗成個歐洲.
自羅馬帝國分裂後,意大利分成小國.各國借地中海,由海路到阿剌伯,生意好發達.咁使意大利各國嘅人,有足夠經濟能力,去搞文化嗜好.文藝復興唔少名人,好似達文西,伽利略,都係由有錢佬支援佢哋.呢啲文化人都係從古希臘同古羅馬嘅古典文化之中吸收,希望能夠復興昔日歐洲嘅燦爛文化.亦即係話,「文藝復興」其實係重新創造知識同精神文明.
各國頭頭同貴族,都極力崇拜古希臘同古羅馬文化,厭棄中世紀盛行禁欲主義.而羅馬教廷亦都好腐敗,好多教宗都掛住享樂,重犀利過班貴族.佢哋都時不時起用藝術家,希望滿足佢哋嘅欲望.
思想[編輯]
文藝復興嘅本質係主張個性嘅解放.舊陣時歐洲深受羅馬天主教嘅影響,社會風氣守舊.文藝復興強調個人,認為人有權利享受.以前歐洲好多作品都淨係反映宗教,但文藝復興就唔再淨講宗教,而更多咁反映咗一般人嘅生活入面.其中嘅代表性例子有達文西嘅《蒙羅麗莎》.
代表人物[編輯]


text:
袋鼠
袋鼠係一種屬於袋鼠目嘅有袋類(袋鼠目嘅其他成員有小袋鼠,樹袋鼠,大袋鼠,沙袋鼠同短尾矮袋鼠:共有45種).「袋鼠」嘅英文名(kangaroo)有時亦引伸為所有嘅有袋動物.大多數袋鼠都係澳洲嘅特產,只有少數品(例如樹袋鼠)生活喺新畿內亞.
「Kangaroo」呢個袋鼠嘅英文名源自澳洲原住民 Guugu Yimidhirr 話嘅 gangurru,意思係解「唔知道」,其實只係一場誤會:約瑟夫·班克斯喺第一次航海旅行時,佢哋喺努力河(即現時庫克鎮港口)岸邊靠岸,以便修理爛咗近七個禮拜嘅船,其間佢哋發現到呢種咁古靈精怪嘅動物,所以走去問啲澳洲土著,但係由於語言唔通,將「唔知道」當做「袋鼠」嘅英文,就一直用到而家.
袋鼠屬[編輯]
有三種:
- 赤大袋鼠(Macropus rufus)係現存最大嘅有袋類.赤大袋鼠生活喺澳洲中部嘅半沙漠地帶.成年雄性袋鼠嘅身長可達 2 米,體重可達90千克(200磅).
- 東部灰大袋鼠(Macropus giganteus)雖然冇赤大袋鼠咁出名,但係東部灰大袋鼠係最常見嘅.生活喺較為肥沃嘅地區.
- 西部灰大袋鼠(Macropus fuliginosus)係三種袋鼠中最細嘅一種:成年雄性嘅體重為54千克(119磅).生活喺澳洲西南海岸同達令河盆地.
另外有大概50種更細嘅macropods係同袋鼠有緊密關係.
人同袋鼠[編輯]
同其他更細隻嘅有袋類種類唔同,較大隻嘅袋鼠有極強嘅適應能力,亦同人類經歷咗好幾個澳洲嘅歷史.以前歐洲新移民將嗰度嘅森林大幅削減以製造廣大嘅草原,為國內嘅綿羊提供牧地.而牛同袋鼠都係吃草嘅,增加嘅儲蓄水位喺乾旱嘅區域,同大幅減少流浪者數字.相比之下,好多細隻嘅品種就面臨較大嘅生存威脅,數量亦較少.目前並無大規模嘅袋鼠養殖業,不過野生嘅袋鼠會被獵殺並製成狗罐頭,而依種產業一直仲有人爭拗緊.
同樹熊一樣,袋鼠係澳洲最為人所知嘅動物.袋鼠同鴯鶓嘅圖案經常可以喺澳洲人胳膊外套上見到.袋鼠亦經常成為嗰度一系列玩具同紀念品嘅代表.例如商標嘅一部分Qantas,佢係澳洲規模最大嘅航空公司.澳大利亞全國橄欖球同盟隊都係以袋鼠作為綽頭嘅.
天敵[編輯]
喺以前,袋狼同袋獅等嘅有袋類食肉動物係袋鼠嘅主要天敵,但依啲物種都經歷唔到人為或自然嘅威脅下相繼絕種,而家,人類同後期被引進嘅澳洲野狗已成為袋鼠嘅主要天敵.
保育現狀[編輯]
1960年代,荔園動物園有養過袋鼠,喺香港海洋公園,以前亦有養過袋鼠,就喺現時嘅「兒童王國」嘅位置(即舊時嘅「兒童動物園」,1992年左右拆卸),香港動植物公園以前亦養過古氏樹袋鼠,係樹袋鼠嘅一種,但而家冇再養.以前有人建議養沙袋鼠,但園方就以「面積太少」為理由拒絕.
另見[編輯]


text:
呢間沙嗲王最正就係唔駛等位, 食物 ok, 價錢又合理... 講真, 銅鑼灣食晏 $50 樓下真係唔太多選擇. 不過呢度最差果樣係... "慢", 落 order 慢, 上菜慢, 連埋單都慢, 我地就覺得佢人手不足囉, 都唔知係慳錢定係請唔倒人呢.
沙嗲王最近整左張 soda 卡優惠, 都幾得意. 話說今日有朋友未攞呢張卡, 我地咪叫佢快 d 出去玩下囉, 話晒迎新優惠都有份甜品丫. 點知朋友返黎話佢開完卡之後即有個免費食軟殼蟹優惠, 仲要係連續成個月添
今日食左最平果個白咖哩豬扒飯餐, 味道中規中距, 係覺得塊扒多左少少油, 不過都仲可以接受. 不過呢個食感覺真係單調左 d, 如果可以加多些少配菜會加好.
我地梗係即刻用左佢啦, 飲飽食醉到埋單果陣, 服務員先知原來部 soda short 左, 出錯優惠咁話喎, 好在今次都照 free 俾我地, 著數晒, haha!
另外一提, 本來個迎新優惠係有雪糕甜品的, 但係落單果時服務員話冇貨, 雖然掃興, 不過都冇法子啦. 估唔倒我地臨走前, 個服務員走過來同我地講有貨到, 可以幫我地落返. 難得佢咁有交帶, 會記住客人 d 要求, 真係值得一讚.


text:
Googolplex
Googolplex(古戈爾普勒克斯)係指 ,就係:
就係指1之後有Googol(10100)個0.美國數學家愛德華·卡斯納個侄米爾頓·西羅蒂造出Googol一詞,卡斯納之後派生出Googolplex呢個詞.
因為Googol重多過已知宇宙中基本粒子嘅數(後者估計係1072到1087之間),而Googolplex嘅零嘅數目係Googol,所以要將Googolplex以十進位寫出嚟或者儲入檔案都係唔可能嘅.
從另一角度睇,假設要將Googolplex用細到睇唔到嘅1 點字型印出黎.TeX排版系統嘅1點字型一個數字佔0.3514598毫米,成個數目字就需要米.已知宇宙嘅直徑係米.所以成個數嘅長度係宇宙直徑嘅倍.所需時間亦都長到冇可能:如果一秒鐘寫到2個數目字,寫Googolplex出嚟嘅時間係宇宙年齡嘅倍.
即使係咁,Googolplex仍然係細過一啲特別定義出嚟嘅巨大數,比如用高德納箭號表示法或者施泰因豪斯-莫澤記法表示嘅數.更簡單啲,可以用比Googolplex細嘅符號數目嚟表示更大嘅數,例如呢個數就比Googolplex大好多:
睇埋[編輯]
- Googol
- Googleplex
- 已知嘅Googolplex + n 嘅質因數(0 ≤ n ≤ 999)


text:
以下為本人2轉同3轉任既少少心得
2轉
其實作為頭一個轉職任,呢3個關卡係算為易
如果係劍既玩家,破關會更快同易,提議帶多便當約40個,同埋最好20枝藥水(大全水)(係26lv時空有50枝拎)
or自己整(so提議一d新手玩家係開始玩個陣,唔好賣左d食人花去,空瓶,魔法試劑,甘草呢d可以去林克山地個到既商店街到買)
咒:都要帶藥水(約20枝),可以唔洗帶便當,但係由於咒既範圍技唔多,而且有都要好有技巧先可以打得多怪,so提議去到清怪既格個陣最好逐隻逐隻打(即係唔好俾其他怪發現,而去打怪)
弓:弓手可以照番咒既方法打怪,而且弓既速度較快,打好多格個陣都應該好易
只於關卡既流程,大家都可以去冰之個到睇:
2轉既流程:http://nostale.coolfun.us/index-8-36-1.htm
第一個流程,無咩可以講,基本上好易就可以過關ps有點提提新手,如果去到坐係到等夠鐘既格個陣
提議係入口到坐定,唔好走離走去,以免俾怪打,如果d怪有d走過離,再逐隻殺.
第二流程既路線較長,而且時間較緊迫,所以玩家都要seize好d時間,如果唔係就快打爆個陣,先離無時間就唔抵la
第3流程係唔跟數字,所以玩家只要用最短路程行就得,ps去到最後boss個到,佢既血並唔算高,so大家只要打暈佢之類就可以行過去慢慢sm佢,
當然大家係上一格一定要補好曬血同p(好廢呢)ps該boss屬遠距離攻擊型大家唔好以為同佢拉遠左,就無事,最好
放d寵埋去做肉盾,再埋屈隻怪機.最後完成整個任務,就拎到卡
3轉
再離既就係3轉任,大家要收集100舊花,有d可能見到個
陣已經暈左,放心難度唔係幾高,得到率都算高,提議去到神殿1樓(上面)個到or地下1 樓(左上角)個
到打,跌出率較高
收集完之後,就可以開始整個時空
第1時空好多指定打死一d小boss既格,大家可以放心d 小boss既力量出奇地廢,赤紅打既話18job已經夠,戰士同巡守提議要20job
因為呢個2個職業無赤紅甘多範圍技(依我所知),範圍技多,打清怪果d格個陣,可以好快
第2時空係最長路程,不過大家可以放心時間一定足夠,你去到終點個陣,最低都有5分鐘,d怪既力量仲係好低,唔難打
第3時空主力都係打小boss,不過呢關要全部有色格打曬,紅色個格提議大家留係入口,唔好沖出去,因為入面有幾隻52lv既豹係到
如果係弓同咒既話好容易會俾佢地圍到死左,千萬唔好學短片甘,沖出去,唔係有好多血,都唔行出去,坐係入口等夠鐘仲好
去到最後大佬boss個到個隻壞惡魔,都唔難打,用曬所有勁招去打佢,好快搞定.最後就拎到3轉卡la
新手打2轉個陣千萬唔好以為好易,就沖左出去,因為短片個到個個劍應該係幾高lv呀
,因為佢d寵d血同防都幾高,俾成班怪圍住離打,都無物點扣過血.
希望呢d可以幫少少新手,如果有咩請大家唔好見怪
ps:弓手方面可能唔係幾準,因為本人未玩過弓


text:
抹香鯨
抹香鯨(學名:Physeter macrocephalus)係世界上最大嘅齒鯨,亦係家下最大型掠食者之一.佢亦係所有鯨類中潛得最深,最耐嘅,可能只有喙鯨科嘅兩種瓶鼻鯨(Bottlenose Whale)先可以同佢比.抹香鯨40隻7英吋嘅尖牙可以使出1500磅嘅咬合力道,但抹香鯨好少咬合雙顎.
除咗以前被視為頭號目標嘅捕鯨時期以外,抹香鯨可能係大型鯨中數量最多嘅一種.
種名 macrocephalus 係嚟自希臘文,意思係「大頭」.抹香鯨另外重有一個名叫 catodon,同種異名嘅情況以前曾拗過好耐,目前似乎以 macrocephalus 為主流.
赫曼梅爾維爾(Herman Malvill)嘅經典名著「無比敵」(Moby Dick),書裏面嗰條神勇嘅大鯨「無比敵」就係一條抹香鯨.
目錄
基本資料[編輯]
- 出世時身長,體重:4 米,1,000 公斤;
- 最大身長體重紀錄:公 ─ 18.3 米,57,000 公斤;乸 ─ 11 米,24,000 公斤;
- 壽命:至少 60 - 70 年;
外型特徵[編輯]
同身體比較起嚟,抹香鯨個頭顯得大到唔成比例,佢有動物界中最大嘅腦,但條尾又輕又細,個身成條大蝌蚪噉.成年雄鯨個頭尤其明顯,佔身體全長四至三分之一,外表大致呈方形.下顎狹窄而似棒狀,長度比上頷短,由側面睇唔易察覺.身體中後段嘅皮膚表面通常有好多水平方向嘅摺皺,呢點同其他鯨類平滑緊實嘅皮膚唔同,肥胖個體嘅皮膚摺皺通常唔多明顯.噴氣孔位於頭部前方偏左,因為抹香鯨嘅頭骨喺發育過程中會極嚴重向左邊歪斜.背脊相對於背鰭嘅位置有低矮嘅凸起,其後有一連串較小嘅突陵一路延伸至尾鰭,尾柄厚實.胸鰭短而寬闊,尖端渾圓,尾鰭呈三角形,邊緣筆直.抹香鯨嘅性別體型差異好大,成年雄鯨嘅身長通常比雌鯨長三分之一,體重可達雌鯨嘅兩倍.下顎有20至26對大而呈圓錐狀嘅牙齒,上顎嘅牙齒細而埋喺牙齦裏面,或者只有牙槽.
抹香鯨外表呈深灰色,但喺陽光之下可能呈現啡色.上脣同下顎近條脷個位係白色,喺肚同側腹處通常有不規則嘅白色區塊.
分佈[編輯]
抹香鯨廣泛分佈於全世界唔結冰嘅海域,由赤道一直到兩極都可以搵到佢哋,其中喺又深又多海產嘅海域就最多,呢類抹香鯨成日出現嘅地地方,以前捕鯨者習慣叫嗰度做「基地」(Ground).
成年雄鯨同雌鯨嘅分佈明顯好唔同,雌鯨通常棲息喺水深 1,000 公尺以上,緯度 40 度以內嘅海域,但係喺北太平洋困度可達北緯50度左右;雄鯨細個跟住阿媽喺熱帶海域生活,長大後至會離群逐漸游去較高緯度,越係大隻,年齡越老嘅雄鯨,分佈範圍就越偏高緯度,甚至會游到兩極浮冰地帶.雌鯨同未成年抹香鯨群通常會停留喺 1,000 公里寬嘅區域內至少10年,而成年雄鯨移動情形就寬敞好多.
習性[編輯]
海面行為[編輯]
因為抹香鯨嘅潛水時間好長,喺海面上睇到機會唔高,但係咁特別嘅外形同噴水方式就一定唔會俾人搞錯.兩次下潛之間抹香鯨通常會喺海面漂浮或者慢慢咁游,嗰陣時個樣好似一嚿大浮木咁;噴水係呈45度向左直噴,形狀好似棵樹咁.時時都會躍身擊浪或鯨尾擊浪.
潛水[編輯]
當抹香鯨向下潛,最明顯嘅徵兆係條尾揈起(Fluking),佢哋會將尾鰭舉到高一高,然後垂直下潛.已知抹香鯨最深可潛到水底下 3,195 公尺,閉氣時間去到 138 分鐘,但平常嘅潛水遠唔會有咁多,一般會潛到 400 公尺深,時間大概35 分鐘,體型越大嘅雄鯨就潛得越深,越耐.
社會結構[編輯]
長期穩定嘅雌鯨群構成抹香鯨社會嘅核心單位,呢類小群可達12條成年雌鯨,並伴隨啲雌性同埋年輕雄性後代.雄鯨大概4至6歲大,最遲喺21歲過後會脫離出生家族獨自行動,年輕雄鯨會組成所謂嘅「單身漢族群」(Bachelor schools),參與者嘅體型同埋年齡多半相近,但個體間嘅聯繫唔似得啲雌鯨群咁緊密,而且會隨住年齡增長而更加鬆散.身長達12至17公尺嘅年老雄鯨多半獨自喺大洋中悠游,極少發現持續達1日以上嘅交流情形.成群嘅抹香鯨有時會喺沙灘上擱淺.
社交行為[編輯]
由於成年雄鯨個頭不時會有嚴重嘅傷痕分佈,有時會見到斷折嘅牙甚至係下顎,科學家認為個體間可能有激烈嘅爭鬥行為.唔同嘅雌鯨群相遇嗰時,似乎有藉住聲音來溝通連絡嘅情形.
走佬同還手[編輯]
小說或電影裏面成日將抹香鯨講到好鬼惡,會撞船嘅怪獸,但事實上抹香鯨一遇到危險,多數會選擇走佬.當抹香鯨意識到危機,個頭會先探出水面浮窺,並慢慢咁轉個身去睇清楚上面咩環境,一旦知道有危險(例如殺人鯨殺到嚟),佢哋會好快加速游走或潛到好深,鯨群中只要有一條走佬其他嘅都會跟住咁做.抹香鯨嘅泳速平均大概2至3節(1節相當於時速1.852公里),游走嗰陣速度可能達7節,捕鯨時期就曾經有抹香鯨被追殺,而以12節嘅泳速狂奔嘅記錄.
有時候抹香鯨會選擇還手,文獻上有講捕鯨船被抹香鯨撞甚至撞爛嘅記錄.抹香鯨咁大個鐵頭同咁有力嘅尾有好勁嘅破壞力,被佢撞過嘅船梗有船壁被撞毀或被鯨尾掀翻嘅情況,以前亦試過有捕鯨艇仔被發嬲嘅抹香鯨咬斷.
生殖[編輯]
由於抹香鯨嘅生長速度好慢,以及對後代長期咁照顧,因此佢哋喺被大量捕殺之後要極耐時間先有可能恢復原有嘅族群數量.雌鯨大概9歲先性成熟,每4至6年先生一胎,較老嘅雌鯨生殖可能隔好耐.懷孕期至少喺1年以上,可能長達18個月.雌鯨哺乳期至少2年,有時更長;曾經喺一條13歲大嘅雄鯨同7歲雌鯨嘅胃中發現鯨乳.
繁殖地一般喺南,北緯40度之間嘅熱帶同亞熱帶海域,雖然有部分交配行為喺冬季至夏季發生,但大多數響春季:喺北半球,交配期可能由1月一直到7月,而以3月同5月為最高峰;南半球嘅抹香鯨交配期8月同12月之間,主要集中喺10月.
護衛同抗敵[編輯]
抹香鯨同部分鬚鯨一樣會有所謂護衛行為,喺一條雌鯨小群附近幾公里處有時會發現有1至2條成年雄鯨跟隨,可能喺前方,側面或者後方(但情況好少).原因可能同爭取交配機會有關,但係當雌鯨群遭遇危險嗰時的確有提供保護嘅作用.
當雌鯨群面對殺人鯨威脅時,可能會擺出所謂嘅「車輪」圓陣,亦即成鯨圍成一個大圓,幼鯨被集中喺圓心處保護,整體看來形似馬車車轆咁樣.除咗一般人容易想像嗰種以頭向外敵嘅情況外,尾向外嘅陣型亦都有記錄.
食啲乜[編輯]
一般認為抹香鯨主要響海底或者附近區域搵食,食唔同品種嘅槍烏賊(Squid).雌鯨主要捕食重量喺 0.1 至 10 公斤左右嘅槍烏賊,但亦包括一啲更大隻嘅獵物,例如好出名嘅大王烏賊(Giant squid,或者叫巨槍鰂)等;雄鯨亦會食槍烏賊,不過都係鍾意食更大隻嗰啲,例如大王烏賊咁.曾經喺一條抹香鯨嘅胃度搵到一條幾完整,長12公尺,重達 200 公斤嘅大王烏賊.喺抹香鯨嘅嘴邊同身上有時會見到類似被抓傷嘅刮痕同圓形嘅吸盤印痕,可能就係同呢類大型獵物打交嗰時,由槍烏賊觸鬚所造成嘅傷痕,曾經有發現直徑達十厘米嘅吸盤印痕嘅記錄.另外抹香鯨亦都食八爪魚,烏賊,魔鬼魚,鯊魚,同埋其他硬骨魚,但所佔比例唔高.食嘢時佢哋會吞埋石頭,海綿,海鞘等呢啲非食物物體.有好清晰覓食時期,同其他鯨魚唔同.抹香鯨成年都會搵食,估計每日要消耗相當於體重3%至3.5%重量嘅食物.
聽覺同發聲[編輯]
抹香鯨嘅聽覺相當靈敏,聽講捕鯨時期捕鯨者必須盡可能咁保持安靜,先至可以接近喺海面上休息嘅抹香鯨,即使係船槳敲擊小船所造成嘅音量都可能會嚇親佢哋.抹香鯨成日叫嘅聲音係一連串滴答聲(Click),喺唔同狀況下記錄到嘅頻率都會唔同.科學家認為咁可能同回音定位(Echolocation)同其他個體嘅溝通有關.除咗以回音定位來搵獵物外,會有人認為佢哋會用聚焦嘅超音波來震暈獵物,唔過依點暫時重未有證據.
抹香鯨同人類[編輯]
響捕鯨時期,抹香鯨係非常重要嘅獵物,一方面係因為佢哋有品質好好嘅鯨油同鯨腦油,另一方面因為當時嘅船主要係帆船,追唔到大條嘅鬚鯨,所以游速較慢而死後會浮響水面嘅抹香鯨同露脊鯨就成為捕鯨者嘅頭號獵物.
鯨腦油[編輯]
鯨腦油(Spermaceti)又叫做鯨臘,係一種白色嘅臘狀物質,個名嚟自拉丁文sperma同埋ceti,意思分別係「精子,精液」同「鯨」,當初發現時被人誤以為係抹香鯨嘅精液.鯨腦油主要成分係十六酸鯨臘醇酯(分子式 C15H31COOC16H33),熔點攝氏 42 至 50 度,不過鯨腦油嘅實際熔點接近或略高過抹香鯨嘅體溫.
鯨腦油儲存喺抹香鯨頭部稱為「抹香鯨腦油器」(Spermaceti organ)嘅腔室中,一條抹香鯨頭部可能含有 1,000 公升以上嘅鯨腦油.呢個器官同鯨腦油嘅功能目前都無確實嘅答案,一般認為抹香鯨會藉住增加局部血流量或者吸入冰冷海水嘅方式,畀鯨腦油溶解或凝固而改變比重,作為深潛同上浮時嘅浮力調節器.另外有種講法係腦油器官可能有類似透鏡聚焦嘅功能,同抹香鯨發射超音波有關.
自人類開始捕捉抹香鯨以來,鯨腦油就被視為重要商品,最初用嚟做蠟燭,後來主要用嚟製造潤滑油.
虛幻物:龍涎香[編輯]
龍涎香(Ambergris)係一種偶然會響抹香鯨腸道裏面形成嘅臘狀物質,主要用於香水固定劑.個名源自古法文Ambre gris,意思係「灰色琥珀」,同佢相對嘅係Ambre jaune(黃琥珀),亦即係真正嘅琥珀(Amber).大多數龍涎香都係喺抹香鯨嘅大腸中發現,但亦曾經喺小腸中揾到小碎塊,推測佢最初應該係喺小腸中形成.體內有龍涎香嘅抹香鯨比例只佔1%至1.5%,一般認為佢係槍烏賊嘴喙喺腸道消化後剩餘嘅殘渣,但確實嘅形成原因目前重未清楚.
龍涎香嘅外觀呈暗褐色,內部就係淺黃至灰色,重量由0.1至10公斤不等,已知最大嘅龍涎香係喺1953年12月21號,由一條喺南半球捕殺嘅14.9公尺長嘅雄抹香鯨體內取得,重達420公斤.龍涎香嘅比重大概0.73至0.95,因此被抹香鯨排出體外後會浮喺海面,偶然情況下會好似傳聞噉俾海浪沖上沙灘,但係目前有記錄嘅龍涎香絕大多數都係商業捕鯨時代由抹香鯨體內取得嘅.
分析一下龍涎香嘅化學成份.其中大概25%至45%係一種稱為龍涎香醇(Ambrein,分子式C30H52O)嘅物質,佢造就咗龍涎香嘅特殊性質.新鮮嘅龍涎香因為沾有抹香鯨嘅屎而有刺激性嘅臭味,但等佢成熟之後會產生類似麝香嘅香味.
龍涎香早喺9世紀時嘅伊斯蘭世界就成為貴重嘅商品,用嚟做香薰,催情劑,香料同特殊藥材等,當時龍涎香被視為一種神祕嘅物質.喺1574年,一位法蘭德斯嘅植物學者Carolus Clusius首度提出龍涎香係抺香鯨消化道殘餘物嘅理論,呢個學說要等到1712年美國開始大量捕捉抹香鯨之後先普遍被人接受.到咗20世紀,可取代龍涎香嘅化學合成物質先至面世.
保育現狀[編輯]
比起瀕臨滅絕嘅大型鬚鯨,抹香鯨嘅處境似乎好咗好多,現今世上估計重有幾十萬條抹香鯨,食物來源並唔係人類漁業嘅主要目標,而佢哋位於較深海域嘅棲息地喺污染同埋人類破壞上亦比較輕微.然而,捕鯨嘅後遺症已開始浮現.過去捕鯨者會選擇性捕捉體型較大嘅成年雄性,雄鯨大量被捕殺嘅結果可能減少懷孕率並增加雌鯨,幼鯨群俾虎鯨攻擊嘅可能性;另外有研究發現抹香鯨族群之間嘅基因差異度極少,原因可能係同雄鯨大量被捕殺有關.今日對抹香鯨最主要嘅威脅係漁具纏繞同埋船隻嘅碰撞意外.
喺香港,2003年7月21號,一條重在生嘅少年雄性抹香鯨被發現喺西貢西灣擱淺.遊人同研究員,漁護署人員同兩名獸醫花咗好多個鐘都救唔返佢,漁護署獸醫最後將佢人道毀滅.屍體後來被拖到萬宜水庫西壩一塊空地埋葬,等日後攞骨嚟做標本.
參考[編輯]
- 《鯨與海豚圖鑑》
- ↑ Cetacean Specialist Group (1996). Physeter macrocephalus. 2006 IUCN Red List of Threatened Species. IUCN 2006. Retrieved on 06 May 2006. Database entry includes a lengthy justification of why this species is vulnerable


text:
閩南話維基百科
閩南話維基百科係維基百科協作計劃嘅閩南話版,用白話字寫.到2013年7月,有超過11,048篇文.
特色[編輯]
閩南話維基百科主要係由十幾個熱心嘅維基友嚟寫嘅,雖然人少,有時啲字句拼錯咗冇人發覺,不過整體文章未至於有失偏頗.佢啲文章好多寫閩南同台灣嘅文化,亦都寫下化學,生物同埋唐話嘅文.除咗開閩南文化,世界各國同中國大都市嘅文都佔番咁上下.
畀人鬧嘅地方[編輯]
有啲人質疑閩南話維基百科,例如用嘅字.
漢字化觀點:
- 用拉丁字母寫嘢,俾人話想脫漢或者去中國化.
- 閩南話屬於唐話,應該用漢字.
- 識白話字嘅人少得滯,可能寫出嚟嘅嘢唔夠中立.
- 好少深筆字話係閩南話讀唔出而其他唐話就讀得出.
- 漢字系統本身有造字呢味嘢,如果唔識寫正字,都可以作個字落去.
- 漢字能夠容得落唔同音,如果寫白話字會令同一個字係唔同口音嘅閩南話方言中拼出嚟嘅字唔同,而且令閩南話維基百科變成「漳泉話維基百科」,搞到同樣係閩南話一種嘅潮州話好難寫入去而去開多一版(潮州話版曾經開過測試版,不過而家已經夭折).
- 外來語,外來譯名,科技名詞呢啲閩南話訓讀音可以表達出嚟,冇話讀唔出.
- 用漢字寫唔出唔代表冇字可寫
拉丁化觀點:
- 閩南話目前重未有統一用字,就算有字好多都係借音字,唔係本字.
- 用漢字會引發寫邊隻字先算啱嘅命題,反而移開視線.
- 白話字都用咗好耐,連鬼佬都得用呢種字學閩南話,冇理由自己學唔好.


text:
伊蒙·德維利拉
伊蒙·德維利拉(愛爾蘭蓋爾文/英文:Éamon de Valera;1882年10月14號—1975年8月29號)係愛爾蘭歷史上最有影響力,亦都係最具爭議嘅政治人物之一.佢先後做過革命政府總統,愛爾蘭下議院議員,下議院議長,總統委員會主席,愛爾蘭總理同愛爾蘭總統,政治生涯長達半個世紀.
早年[編輯]
伊蒙·德維利拉1882年喺美國紐約出世,阿媽係愛爾蘭移民嘉芙蓮·高(Catherine Coll),阿爸就係西班牙裔古巴人環·維維安·德維利拉(Juan Vivion de Valera).佢等兩個據講係喺1881年9月18號喺新澤西州澤西市聖柏德歷大教堂結婚嘅,但係教堂同市政府都無今次結婚嘅證明.
1885年,環·維維安·德維利拉過咗身,嘉芙蓮·高又身無分文,於是伊蒙·德維利拉被佢阿叔尼德(Ned)帶咗返去愛爾蘭.嘉芙蓮·高後來嫁咗畀一個英國裔車夫查爾斯·維禮(Charles Wheelwright),但係伊蒙·德維利拉再都無返過去美國,而係去咗同佢婆婆伊麗莎白·高一家人住.之後,伊蒙·德維利拉先後喺廉尼郡嘅布魯利聖柏德歷國立學校(Scoil Naom Pádraig Brú Rí Scoil Náisiúnta)同埋沙夏城基督教兄弟學校(C. B. S. Charleville)讀過書.16歲,伊蒙·德維利拉獲得獎學金,但係被兩間書院拒收,祇有都柏林嘅黑石書院(Coláiste na Carraige Duibhe)錄取咗佢.伊蒙·德維利拉入讀咗之後,第一年就成為咗「年度頂尖學生」,重開始打橄欖球,後來重加入校隊擔當殿衛,帶領校隊一路殺入莫雲省高級盃.之後,伊蒙·德維利拉加入咗莫雲省橄欖球隊,從此同橄欖球結落不解之緣.
1903年,伊蒙·德維利拉被池伯歷治奧倫郡嘅佳石書院[暫譯](Coláiste Charraig an Tobair)請咗做數學老師.1904年,德維利拉從皇家愛爾蘭大學畢業,拿到數學學位.佢之後入讀咗都柏林三一學院,但係因為缺乏生活費,讀咗一年就停咗學,返咗去黑石書院教數學.1906年,德維利拉喺嘉麗斯福教師訓練學院搵到一份教數學嘅工作.之後佢向新成立嘅愛爾蘭國立大學申請過做教授,但係唔成功,祇有馬努德分校請咗佢做兼職數學老師.之後佢重係都柏林嘅幾間學校教過數學.
伊蒙·德維利拉識得講愛爾蘭蓋爾文,後來亦都成為咗保護愛爾蘭蓋爾文嘅積極分子.1908年,德維利拉加入咗道格拉斯·希渣創立嘅蓋爾文同盟,之後重喺同盟裡面識咗後來同佢結婚嘅專業教師仙妮德·妮芙蘭納根(Sinéad Ní Fhlannagáin).兩個人喺1910年1月8號喺都柏林聖保祿教堂結婚.德維利拉同妮芙蘭納根一共生咗5個仔同兩個女,五個仔分別叫做維維安,小伊蒙,布里仁(喺德維利拉夫婦過身之前就過咗身),魯里同泰倫斯;兩個女分別叫做瑪蓮同伊美.
初試鋒芒[編輯]
1913年11月25號,伊蒙·德維利拉正式開始咗佢嘅政治生涯:佢加入咗愛爾蘭志願軍(後來嘅愛爾蘭共和軍),同保皇派嘅歐斯達志願軍對抗,同時保證愛爾蘭議會黨爭取到嘅愛人治愛政策得到落實.
第一次世界大戰爆發之後,伊蒙·德維利拉開始平步青雲,好快就當選咗愛爾蘭志願軍布洛堂連嘅連長.當愛爾蘭志願軍開始籌備武裝起義嘅時候,德維利拉被人任命為都柏林旅直屬第三營嘅營長,重參加咗1916年嘅以達峰武器走私行動.之後,德維利拉喺湯馬士·麥當夏達嘅見證之下,加入咗當時秘密指揮愛爾蘭志願軍嘅愛爾蘭共和兄弟會,不過德維利拉本人好反對秘密組織,所以佢加入愛爾蘭共和兄弟會,祇不過係為咗全面瞭解武裝起義嘅計劃.
1916年4月26號,復活節起義爆發.伊蒙·德維利拉嘅任務係為都柏林東南邊嘅起義部隊提供支援.佢手下嘅部隊控制咗大運河街嘅寶蘭麵粉廠,重一直堅持到起義領袖派崔克·皮亞士下令起義部隊向英軍投降.投降之後,德維利拉被英國軍事法庭判咗有罪,本來要處死刑,但係之後好快就改判咗做終身做苦力.歷史學家認為,德維利拉大難不死有四個原因:
- 德維利拉嘅同佢嘅部隊係最後投降嘅,所以佢被英國當局運咗去第間監獄,無同其他起義領袖被人困埋一齊,所以無辦法同時處死;
- 美國駐都柏林總領事館喺德維利拉受審之前派咗人向英國交涉,而英國方面由於極力想拉攏美國一齊打一戰,怕處死可能係美國公民嘅德維利拉會激嬲美國,所以無倉促行刑;
- 帶領英軍鎮壓起義嘅軍官麥斯韋爵士(Sir John Grenfell Maxwell)喺審閱德維利拉份檔案嘅時候,判定德維利拉祇不過係個小角色,就算唔槍斃都唔足以對英國構成威脅,所以將死刑改為終身監禁;
- 到德維利拉受審嘅時候,來自倫敦嘅政治壓力迫使麥斯韋爵士中止行刑.


text:
友人說了好多次要黎呢間店happy hour, 終於就到時間一行5人出發
估唔到呢到咁多人喎, 一放工就話黎都有長長既人龍
開頭佢俾左張高枱我地, 但5個人既話太細啦, 而且我地又要叫野食
女職員好好人咁幫我地轉左張枱
但係等緊另一位朋友黎既時間, 我對座既友人突然大叫, 然後指住張枱: 曱甴呀!
嘩! 真係好大隻, d腳仲要好長, 佢走左落枱底我即刻勁拍張枱, 因為好驚佢會走過黎我呢面.
見佢落左地之後行左去後面d枱, 消失蹤影先至無咁驚, 眼不見為淨喇真係.
我地係happy hour時叫野飲, 啤酒都係約 $40到真係幾抵
飲得酒, 當然唔少得花生啦,!呢到既特色除左係花生任食之餘, d殼仲可以隨手掉落地添
我地叫左墨西哥脆片, 煙肉芝士忌廉通粉, Hawaii Pizza 同埋辣味雞翼
墨西哥脆片: 配有牛油果醬同cream cheese薄薄既脆片, 再加上厚厚既焗芝士係面, 再點一點醬, 真係一絕
焗煙肉芝士忌廉通粉: 真係好好味, 通粉面上灑上大量既煙肉碎, 鹹鹹地之餘忌廉味好香又夠creamy, 令人好想食完一啖又一啖
Hawaii Pizza就有d乾, 味道fair, 無咩特別
而辣味雞翼就配有茜芹同sour cream, 雞翼個辛辣汁幾好味, 惹味得黎又唔會過辣
同友人非常享受呢到既食物同relax既感覺, 不過衛生就真係要改善一下喇唔係d “不速之客” 都真係會嚇走真正既食客


text:
早排深水埗發現一個住喺山邊叢林十年有多嘅隱世阿伯,平時靠野果溪水維生,佢話晚年唔想靠政府,靠仔女,寧願隱居山邊唔使煩.
類似呢種隱蔽長者獨居偏僻郊野個案,近年愈來愈多,諗落都幾慘.試問邊個唔想晚年有瓦遮頭,過有尊嚴嘅日子,邊個會貪得意去學魯賓遜吖?最弊政府針對隱蔽長者嘅服務嚴重不足,難為班高官仲成日齋噏「老吾老以及人之老」,簡直不知所謂.
香港耆康老人福利會公布嘅調查數據真係嚇你一跳.調查顯示,有兩成七受訪者認為自己係隱蔽長者;超過半數人即使遇到困難或身體唔舒服,都唔會主動搵人幫手,理由係「費事麻煩人」;而覺得寂寞嘅長者居然有六成咁多.社工指出,隱蔽長者可能出現抑鬱同對抗社會行為,隨時變社會計時炸彈.
老人家勞碌一生,為家庭同社會貢獻良多,年紀大咗孤苦伶仃,叫天不應,叫地不靈,都唔好話唔淒涼.其實,隨着香港人口老化,老人問題唔係今日至出現,當局一直闊佬懶理,令到隱蔽長者問題愈來愈嚴重,簡直係「國際大都市」嘅恥辱.
令人擔憂嘅係,早排有調查發現,本港隱蔽長者可能多達九萬人,當中有四成半到六成存在情緒同長期病患,近半數每月收入低過綜援水平,但當中有八成半滿意自己嘅健康同經濟狀況,認為唔需要幫助,好明顯高估咗自身情況.
長者唔想麻煩人,就算身體唔妥都話「自己可以處理」,咁唔係表示佢哋唔需要人幫,而係證明政府提供嘅服務嚴重不足.公公婆婆求助無門,咪惟有自我隱蔽囉.長者七老八十仲要自己顧自己,班高官塊面紅都唔紅吓,臉皮都算厚咯.
仲有,政府用於長者嘅資源本來已經奀到痹,現有社區服務資訊又冇積極主動向老人家提供,令隱蔽長者嘅問題更加惡化.耆康會調查發現,超過七成受訪者話唔知道區內同長者有關嘅社會服務;冇使用或者參加過任何社會服務嘅,更超過八成六.叮!唔少長者行動不便,政府投放咗資源就翹埋雙手,老人家想唔做隱蔽長者都唔得喇.
政府「敬老」從來都係得把聲,經濟好嗰陣顧住益自己,環境差嗰陣又口爽荷包立,依家市道好番少少,煲呔曾即刻事先張揚話下個月發表嘅施政報告唔會「派糖」.旨意政府幫吓公公婆婆?慳啲啦.
老人家離群索居,班高官就關人個關,如果唔係政府隱形,香港邊會有咁多隱蔽長者吖.叮!


text:
發嬲雀
憤怒鳥(Angry Birds)係由芬蘭Rovio Mobile開發嘅電子遊戲,2009年12月11號喺蘋果iOS首先推出,頭一年已經賣出過千萬.由於隻遊戲受歡迎,公司亦為第啲智能手機系統(包括Android)出憤怒鳥遊戲.
憤怒鳥重有特別版,包括Angry Birds Seasons,Angry Birds Rio,Angry Birds Space,Angry Birds Star Wars同埋Angry Birds Star Wars II.
玩法[編輯]
玩家要控制唔同色水嘅雀,幫佢哋由邪惡嘅綠色豬手上搶番啲蛋.每關啲綠色豬會匿喺用木,冰,石頭等等起嘅建築,而遊戲目的係打低所有豬.玩家要用丫叉射啲雀出去打啲豬,又或者破壞啲建築去令啲豬磧死.有啲關亦會有岩石同埋收埋炸藥嘅木箱幫手打啲豬.
遊戲裏面嘅雀有唔同種類.初頭淨係得最基本嘅紅色雀可以用,之後會出現有特別技能嘅雀,好似藍色雀可以一隻分裂成三隻,黑色雀會爆炸,白色雀會生會爆炸嘅蛋,黃色雀會加速,大紅色雀攻擊力高,綠色雀就會回旋.而啲豬亦有唔同大細,大隻啲嘅會襟打啲;有啲豬會戴頭盔令自己襟打啲,戴王冠嘅就更加襟打.而每死一隻豬就加5000分.
每一關提供嘅雀都有特定種類,數量同埋次序,如果可以用呢啲雀打低晒啲豬就算過關,可以玩下一關.破壞建築物料,打低啲豬都有分,如果有雀係冇用到嘅重會有特別加分.


text:
紅茶
紅茶係一種全發酵嘅茶,係茶文化中嘅主要茶品.紅茶嘅產地主要有中國,斯里蘭卡,印度,肯雅等地.
紅茶是經過採摘,萎凋,揉撚,發酵,乾燥等步驟生產出來嘅;比綠茶多咗一個發酵嘅過程.發酵係指茶葉喺空氣中氧化,發酵作用令到茶葉中嘅茶多酚同單甯酸減少,產生咗茶黃素,茶紅素等新嘅成分同醇類,醛類,酮類,酯類等芳香物質.因此,紅茶嘅茶葉呈黑色,或黑色中參雜住嫩芽嘅橙黃色;茶湯嘅呈深紅色;香氣撲鼻;由於少咗苦澀味,因而味道更香甜,醇厚.
紅茶同綠茶唔同,綠茶隨住時間會失去味道,而紅茶能夠保存相當長嘅時間而唔會質變,咁樣就能夠適應長途運輸.呢個可能係紅茶傳到西方嘅原因之一.
栽培同加工[編輯]
栽培[編輯]
適合茶樹栽培嘅地域需要滿足以下條件:
喺收獲季節,喺乾燥嘅日子一日內溫差較大能夠夠厚或具有芳香嘅優質茶葉.
此外,需要廉價,高質量嘅勞動力亦係好重要嘅,咁樣,喺茶樹嘅栽培到茶葉嘅採摘都有足夠嘅人手照料.
加工[編輯]
- 採摘後,新鮮嘅葉片首先要放喺空氣中萎凋.
- 紅茶將被按照兩種方法之一進行加工:CTC方法(碾碎(Crush),撕裂(Tear),卷起(Curl))或者傳統方法.CTC方法一般用於生產袋茶嘅低質茶葉並且用機器加工.喺使用中低質茶葉生產更好一些嘅成品方面,呢種方法非常有效.傳統方法係通過機器或手工完成嘅.手工處理用喺高質量嘅茶葉.傳統方法會根據不同嘅茶葉採用不同嘅手法,呢種加工嘅方式最終產生好多鑒賞家所追求嘅高質量散茶.
- 葉片喺控制嘅溫度同濕度下進行氧化.呢一過程亦叫做發酵,雖然係無出現發酵.氧化嘅程度決定住茶嘅質量.由於氧化喺揉撚階段就開始咗,因此兩個階段之間嘅時間長短對於茶葉嘅質量來講亦係至關緊要嘅因素.
- 葉片將被乾燥,以阻止氧化過程.
- 葉片將按照大細(整葉,碎葉,茶末,茶粉)分成唔同嘅「等級」,呢種分類通常係用篩進行嘅.茶葉將進一步根據標準進行子等級分類.之後就可以進行包裝.
紅茶嘅品種[編輯]
喺中國,紅茶分為小種紅茶,工夫紅茶同紅碎茶三種.小種紅茶中最出名嘅係正山小種(亦叫做拉普山小種).工夫紅茶係喺小種紅茶演變而成嘅,工夫紅茶有滇紅工夫,祁門工夫紅茶,白琳工夫紅茶.
世界上有好多出名嘅紅茶,單一嘅紅茶係以茶嘅產地命名嘅,好似阿薩姆紅茶產於印度阿薩姆邦.世界上嘅名茶主要包括:
- 阿薩姆紅茶(印度:阿薩姆邦)
- 大吉嶺紅茶(印度:西孟加拉邦嘅大吉嶺)
- 錫蘭高地紅茶(斯里蘭卡)
- 尼爾吉利紅茶(印度:尼爾吉利邦同泰米爾納德邦)
- 台茶8號,台茶18號,台茶21號紅茶(台灣南投縣魚池鄉)
南亞紅茶中,以印度西孟加拉嘅大吉嶺紅茶最上等.此外,斯里蘭卡嘅錫蘭紅茶嘅品質亦好優秀.最好嘅錫蘭紅茶,沖泡出來嘅茶色係深紅色嘅.喺西方茶文化度,通常喺紅茶度加入砂糖或奶一齊飲,但中國人飲紅茶就因傳統習慣影響,而認為飲茶唔應該加糖.
中國係紅茶嘅原產地,中國出名名茶有:
台灣出名紅茶有:
除咗單一品種嘅紅茶之外,重有混合茶(blended tea)同調味茶(flavoured tea).混合茶係將唔同品種紅茶嘅搭配起來製成嘅.
調味茶係喺紅茶中度入生果,花,香草嘅香味製成嘅,好加入咗佛手柑香味嘅英國嘅伯爵茶,加入咗荔枝香味嘅中國嶺南嘅荔枝紅茶等等.
飲用方法[編輯]
清飲法[編輯]
- 熱紅茶
- 冰鎮紅茶
- 冰滴紅茶
混飲法[編輯]
沖泡後可以根據個人喜好,加牛奶同砂糖飲.重可以加入,乳酪,肉桂等調味品.
紅茶飲品[編輯]
紅茶重變出咗其他嘅引用方法同飲品.


text:
文學
文學(粵語讀音:man⁴ hok⁶)係語言文字嘅藝術(文學係由語言文字組構而成嘅,開拓無言之境),往往係文化嘅重要表現形式,以不同嘅形式(稱作體裁)表現內心同埋再現一定時期,一定地域嘅社會生活.
由於出版同教育嘅進步以及社會嘅全面發展,已經失去其壟斷地位成為大眾文化嘅一支.產生咗所謂嘅嚴肅文學同通俗文學或大眾文學之分.
文學類別[編輯]
- 按載體分為:口頭文學,書面文學,網路文學三大類;
- 按時間分為:古代文學,近代文學,現代文學和當代文學.佢哋嘅範圍都係隨住讀者而不斷遷移嘅;
- 按地域分為:外國文學,中國文學,台灣文學等;
- 按讀者分為:
文學理論[編輯]
文學研究[編輯]
文學體裁[編輯]
中國古代分為詩同埋文,文又分為韻文同散文,現代一般分為:詩歌,散文,小說,戲劇,並稱為四大文學體裁;中國嘅抒情詩同散文(稱為[古文])最早而比較發達.西方就分為詩歌同散文兩個基本類型.敍事詩同戲劇成熟較早,此外小說比較發達.
傳統嘅詩係有韻律嘅文學作品.佢通過詩嘅想像同抒情來表達某種強烈嘅情感.詩係歷史最悠久嘅文學形式.中國係世界上詩歌最發達嘅國度之一,由中國最早嘅詩歌總集詩經,最早嘅長篇抒情詩離騷以來.漢代嘅樂府,唐宋格律詩,同埋唐末興起嘅詞,元曲以及五四以來嘅新詩.歷代嘅民間歌謠.構成咗中國詩歌無以倫比嘅巨大傳統.相比之下西方嘅敍事詩發達較遲,並結合戲劇,成就好大.例如荷馬史詩,但丁嘅神曲,莎士比亞劇本.
散文冇嚴格嘅韻律同埋篇幅限制嘅文學形式.同韻文相對.中國嘅散文從先秦諸子散文發展而來,代有散文名家名作.其中歷史散文同賦體以及奏議文告等應用文體,對後代產生咗深遠影響.中國自古就係世界上散文最發達嘅國度.
戲劇係另一種古老嘅文學形式.佢主要通過唔同角色之間嘅對話來表達作者嘅思想同感情.戲劇可以用於舞臺嘅表演,都可以閱讀.
小說係以虛擬世界為內容嘅綜合文學形式.傳統上以散文為主體.莊子:飾小說以幹縣令.中國現代意義上嘅小說,係從先秦散文中嘅寓言濫觴,經過漢末六朝嘅筆記,到唐傳奇宋話本擬話本而成熟,再傳至明清以中國四大小說名著為代表嘅長篇小說同埋以聊齋志異為代表嘅短篇小說.西方嘅小說稱為fiction,被稱為散文史詩.小說上接神話傳說,作為後起嘅文學形式.由於佢巨大嘅容量,深刻全面咁反映咗現實同埋啲人嘅思想,成為近代以後主流嘅文學形式之一.
其他體裁有:


text:
摩受采
摩受采(Mošovce)係斯洛伐克境內圖列茨地區(Turiec)最大嘅村落.
歷史[編輯]
摩受采有770多年嘅歷史,呢段歷史可以從當地好多得到保存嘅歷史建築物得以證明,而摩受采個名首次響國王安德魯二世捐贈嗰陣時出現.最初摩受采係由兩個定居點組成:第一個,Machyuch,位於今日嘅StarýRad;第二個係Terra Moys,呢個名沿用到今日,佢哋曾經佔有今日嘅Vidrmoch.第二個定居點個名稱解作「Mojš的土地」,呢點令人相信整條村曾經屬於某位Mojš先生.佢個名可能係一個斯拉夫名Mojtech嘅縮寫,類似嘅名稱有Vojtech或Mojmír.該條村個名歷年來經過好多變化,從Mossovych,Mosocz,Mossowecz,villa regia Mayos alio nomine Mossovych,oppidioum Mayus sue Mosocz,Mosocz olim Mayus到今日嘅Mošovce.至於舊陣時一個屬於摩受采一部分嘅舊定居點Chornukov,佢個名以Čerňakov呢個現代形式保存落嚟.
摩受采最初被發展為一個擁有自由擁護權利嘅皇室部落,而由14世紀中葉開始就成為Blatnica皇室城堡支配嘅一個特權城鎮.但係響1527年,摩受采落入了Révay家族手中,失去城鎮特權將近四百年.
摩受采過去喺圖列茨地區係一個重要嘅工藝中心.當地工藝行業經歷咗一個驚人嘅發展,城鎮入面有大概15個公會,當中以皮靴商人同毛皮商人公會喺嘅度嘅時間最耐.現時摩受采就變成為一個擁有多個景點嘅重要旅遊區.
景點[編輯]
當地其中一個最引人注目嘅古跡就係依照洛可可風格而興建嘅古典府邸.呢間府邸響18世紀後半期興建,府邸對出有一個英式公園.其他景點包括:Ján Kollár嘅出生地,一間擁有一個貴重聖壇嘅新歌德式天主教堂,一間響1784年興建嘅信義宗教堂,一間由陵墓改建而成嘅工藝博物館,一間新藝術派溫室,一個響1800年興建嘅花園涼亭.
大自然[編輯]
摩受采周圍有唔少獨特嘅風景.一群複雜嘅歷史園林同果樹園,連同Veľká Fatra山區嘅森林地帶,創造出新穎美學同令人印象深刻嘅景觀.而呢個山脈可以話係斯洛伐克境內眾多山脈中最有吸引力嘅.當地嘅石灰岩同白雲石擁有奇異造型,而喺摩受采附近嘅Blatnická同Gaderská Valleys亦都擁有美麗環境.呢啲大自然風景都吸引到世界唔同地方嘅人到來.
文化傳統[編輯]
摩受采呢個地方孕育咗好多重要嘅人物,當中最偉大嘅就包括作曲家Frico Kafenda(1883年—1963年),作家Anna Lacková-Zora(1899年—1988年),集文學評論家,歷史學家,詩人身份於一身嘅Štefan Krčméry(1892年—1955年),巴洛克劇作家Júr Tesák Mošovský,業餘消防隊嘅創辦人同埋Miloslav Schmidt.
但係要數喺摩受采出生最重要嘅人,咁就非Ján Kollár莫屬.Ján Kollár(1793年—1852年)係一位斯拉夫詩人,哲學家同埋信義宗傳教士.佢嘅作品影響非常廣泛,其中詩劇Slávy Dcera好深刻咁影響至少兩個國家嘅文學.佢嘅作品充滿住當代愛國主義同民族活動家嘅熱情,當中好多已經被翻譯成為各種斯拉夫同埋非斯拉夫語言.


text:
蘇菲的世界
《蘇菲的世界》(挪威話:Sofies verden,英文:Sophie's World)係挪威作家佐士藤·賈多(Jostein Gaarder)寫嘅哲學懸疑小說,喺1991年以挪威話初版.書名嘅「蘇菲」對應英文係Sophie,Sophie係書中女主角嘅名,同時取西方語言中「智慧」嘅雙關義.成本書主要以蘇菲同佢嘅哲學老師亞拔陀(Alberto Knox)嘅對話錄來向讀者介紹西洋哲學.
大要[編輯]
1990年,蘇菲(Sophie Amudsen)呢個14歲挪威女仔一直同佢阿媽同啲寵物住埋一齊,老竇做船長長年在外(佢老竇喺書中只係提到下,并無現身.)
有一日佢收到封發自黎巴嫩,畀一個叫曉朵(Hilde)嘅女仔嘅明信片,重有一封匿名信,信中問佢「你係焉個?世界係怎來嘅?你要去焉?」.蘇菲疑惑呢尐問題,想答又答唔出,無耐,佢就陸續收到呢啲匿名信,呢啲信都係亞拔陀寫畀佢嘅哲學信,佢就從中學西洋哲學.
之後越學越深,隨情節發展,佢同佢老師嘅聯繫方式一變再變,最後係老師面授課程,而蘇菲嘅世界亦不停且越來越頻繁發生奇異事件,而且都同曉朵及佢老竇相關.
講到白利(Berkeley)嘅哲學時,蘇菲終於意識到咩事:原來佢同佢老師,以及佢周遭嘅世界都係虛構出來嘅,都係書中嘅世界,寫書人就係曉朵嘅老竇,佢為咗幫個女慶生,就寫咗本書當曉朵嘅15歲生日禮物,順便教個女哲學,教佢思考人生世界.
當佢學曬成部西洋哲學史時,佢同佢老師就著手運用哲學智慧來擺脫曉朵老竇嘅左右,希望可以擺脫出書中虛構嘅世界,令自己獲得自由獨立真實嘅存在.最後小說結局係開放嘅,蘇菲佢哋莫名其妙噉走出書中世界,來到曉朵佢哋嘅世界,而至於曉朵佢哋又能否走出《蘇菲的世界》,噉就係開放嘅.
呢本書係部哲學書,一方面通過展現幾千年嘅西洋哲學史來畀讀者增長呢方面嘅知識,另一方面亦通過個古仔來讀者傳達嘅哲學嘅精神,就係一種永不放棄追尋真理而唔理真理幾難追得嘅精神.
大陸中文版有刪節[編輯]
《蘇菲的世界》喺中國大陸出版時(蕭寶森譯),馬克思一章嘅結尾處嗰32個段落由於政治原因畀中國政府去咗,不過網上可以搵到失咗嘅段落嘅英文版,中文譯文.


text:
公園
公園係園一種,戶外一大塊有唔少植物嘅地,留畀人康樂之用.公園係西方引入嘅概念,英文叫park,意思係一塊圍咗嘅地,裏面養咗啲野生動物,畀人打獵用.後尾引伸到住宅區附近有大自然嘅地,裏面有野生動物,又可以畀人行山,騎馬.後尾又引伸到市區附近或者裏面留一大塊地,特登留畀大眾來玩,亦可以整靚個城市,呢個就係點解中文同日文譯做公園.
市區裏面嘅公園同花園係有啲似,而花園重點係放響種花種樹種植物,有時重會養埋動物.如果花園係開放畀大眾嘅話,呢個情況之下,公園亦都可以叫做花園,花園亦都可以叫做公園.
原本公園係養野生動物嘅地方,所以早期公園亦都譯做囿(讀又).香港九龍嘅京士柏(英文:King's Park),以前就係譯做皇囿.
種類[編輯]
響基本定義之下,公園就可以分做兩種.一種就係野外公園,另一種係市區公園.
野外公園主要係保留大自然或者原有環境,就好似國家公園,森林公園,郊野公園,海岸公園之類.
而市區公園就可以根據唔同用處再細分.例如畀人認識下自然生物嘅動物園同植物園.又例如畀好多人一齊玩嘅大型遊樂場.又或者唔係有特別用途,有大塊地,畀人休息,畀大人細路活動下嘅公園.又或者細塊啲畀人坐下行下玩下嘅公園仔,裏面多數有兒童遊樂場.而主題公園就係有特定主題嘅大型遊樂場.
公園因應唔同目的有好多唔同種類,好多時都會夾埋唔同設施,所以種類可以數都數唔晒.


text:
形而上學
形而上學係哲學一支.通俗尐講,形而上學有兩種意思.一係指用孤立,靜止,片面,表面嘅觀點去睇事物.二係指研究單憑直覺(超經驗)嚟判斷事物嘅哲學.
歐洲語言中嘅「形而上學」來自希臘語,好似英文嘅「metaphysics」.呢個詞原本係古希臘羅德島嘅哲學教師安德羅尼柯畀亞里士多德嘅一部著作起嘅名,meta 即係 after,意思係「物理學之後」.
形而上學又叫「第一哲學」,好似笛卡兒嘅《第一哲學沉思錄》(Meditations on First Philosophy).亞里士多德將人類嘅知識分為三部份,用大樹作為比喻:第一部份,最基礎嘅部份,亦就係樹根,係形而上學,係一切知識嘅基石;第二部分係物理學,好比樹幹;第三部分係其他自然科學,以樹枝做比喻.
中文名「形而上學」係由《易經》嘅『形而上者謂之道,形而下者謂之器』度來.
形而上問題嘅研究通常都爭議多多而冇定論.其因部份係人類知識嘅主要來源 —— 經驗事實 —— 唔足夠解決形上學嘅爭議;另一部份係形上學家用語成日混淆不清,因而佢哋爭論時九唔搭八.
二十世紀嘅邏輯實證論者們反對某尐形上學議題.佢哋認為某尐形上學問題本身係無意義嘅.
西方形而上學有三個傳統分支:
形而上學常見嘅問題:


text:
無綫電視
電視廣播有限公司(無綫電視,香港交易所:00511)係香港其中一間電視台,由利孝和,祈德尊,邵逸夫等人創辦.無綫係1967年啟播,嗰陣香港得佢一間免費收睇電視台.佢而家除咗有主要嘅中文頻道翡翠台(Jade)同埋英文頻道明珠台(Pearl)之外,重有J2同埋專係播放高清節目嘅高清翡翠台,以及全港第二條24個鐘免費新聞頻道互動新聞台.
演藝圈嘅大果樹[編輯]
無綫開台咁多年嚟,開創咗好多香港潮流,好似舉辦《香港小姐》,《勁歌金曲》同埋《新秀歌唱大賽》等等,亦捧紅咗好多藝人同埋歌手,包括周潤發,劉德華,梁朝偉,周星馳,梅艷芳,張曼玉等人,當中有好多重當選過影帝影后;有啲甚至得到海外藝壇嘅賞識,遠赴美國荷里活影圈發展.
與眾同樂[編輯]
無綫電視,可以話係香港市民日常生活嘅朋友,佢哋除咗會隔住大氣電波喺電視做戲唱歌畀觀眾欣賞之外,重好多時會邀請觀眾去到電視台一齊參與節目,一齊感受現場嘅氣氛.而每逢一啲大時大節或者特別節目,都會帶隊去到公眾地方表演,近距離接觸市民,增加大家嘅親切感.講到參與感,最受觀眾歡迎同支持嘅就一定係有獎遊戲節目嘞,玩嘅固之然會開心,得獎就更加高興,但係睇嘅亦都會覺得過癮.
風雨同路[編輯]
香港近呢幾十年嘅歷史,一直都有無綫電視嘅新聞同埋時事節目為大家見証.講到無綫嘅新聞資訊節目都可謂多元化,除咗每日嘅正點新聞之外,重炮製咗好多唔同類型題材嘅專題節目,有關心時事,探討社會嘅,亦會帶觀眾走出國際,追訪內地,甚至帶觀眾上太空,可以話差唔多走遍天涯.其中重有啲專輯係得過國際大獎嘅榮譽.
慈善籌款[編輯]
一直以嚟香港都重有好多需要人幫嘅人未能得到援手,單靠賣旗籌款,當街募捐等係唔足以幫助到問題;無綫電視每年都為唔同嘅慈善機構舉辦大型電視綜合節目向廣大觀眾籌募善款;有時遇着國際性嘅災難,好似當年嘅華東水災咁,一眾演藝人就會發起大型演出,希望各界可以施以援手,為救助難民出一分力.
出面網頁[編輯]


text:
丹尼士三叉戟2型
丹尼士三叉戟2型(Dennis Trident 2,曾經叫過做TransBus Trident 2)係一款由英國丹尼士車廠出嘅兩軸低地台雙層巴士,喺1997年推出.佢取代咗丹尼士飛箭雙層巴士.丹尼士車廠喺2001年正式併入TransBus International之後,三叉戟2型就改由TransBus出(期間丹尼士呢個牌子一度被放棄),由2004年起,三叉戟2型改由亞歷山大丹尼士出.
兩軸版三叉戟[編輯]
三叉戟2型底盤喺推出初期係以丹尼士三叉戟(Dennis Trident)或者TransBus Trident名義賣.
三叉戟2型底盤有打橫擺嘅後置式引擎,引擎擺喺引擎室右邊,散熱水箱就擺喺引擎室左邊.佢可以配康明斯C系歐盟二型引擎,後來改配康明斯ISCe歐盟三型引擎,波箱配搭係Voith DIWA或者ZF Ecomat.三叉戟2型可以配亞歷山大ALX400,Plaxton President或者東蘭開夏Lolyne/Myllennium Lolyne車身.
三叉戟2型喺推出之後頭幾年,喺英國有多間巴士公司買,其中Stagecoach,第一集團,Travel West Midlands(而家叫National Express West Midlands)同埋Lothian Buses都買咗過百架.有啲三叉戟2型被出口去愛爾蘭(賣畀Dublin Bus)同埋西班牙(喺巴塞隆拿同埋馬德里做觀光車).但後來Scania N94UD "OmniDekka"喺英國推出令競爭更激烈,再加上TransBus International喺2004年被接管,三叉戟2型嘅需求明顯減少,得返Stagecoach繼續做佢嘅主要顧客.
最後一批以三叉戟名義賣嘅三叉戟2型喺2006年付運Isle of Man Transport.
Enviro 400底盤[編輯]
2005年,亞歷山大丹尼士為咗整新嘅Enviro 400雙層巴士而研製出新版三叉戟2型底盤,底盤改以Enviro 400名義賣,不過喺前門附近嘅亞歷山大丹尼士金屬牌上面嘅車輛型號仍然係「Trident 2」.新版三叉戟2型底盤保留原有嘅康明斯ISCe歐盟三型引擎,但好快俾康明斯ISBe六汽缸歐盟四型引擎取代,波箱配搭仍然係Voith DIWA或者ZF Ecomat.底盤經過多個改動,包括前輪跨被加長,令架車嘅前軸車轆上面可以裝最多3個位,另外亦可以用新設計嘅油缸去配合直樓梯車身設計.新版三叉戟2型底盤除咗可以用原廠Enviro 400車身以達致底盤車身一體化外,亦可以配Darwen/Optare Olympus車身.呢款Enviro 400底盤一路出到2009年.
喺2008年底嘅Euro Bus Expo 2008展覽會上,亞歷山大丹尼士展出咗一架新版Enviro 400.底盤(別名繼續叫「Trident 2」)再經過改良,一路用開嘅ZF驅動軸嘅動力輸入位置由左邊改咗去右邊,引擎改為擺喺引擎室左邊,而散熱水箱就擺喺引擎室右邊,尾輪跨亦長咗少少.佢可以配康明斯ISBe六汽缸歐盟五型/EEV或者猛獅D0836LOH65引擎(後者個水箱大少少),波箱配搭係Voith DIWA或者ZF EcoLife.到咗2009年,亞歷山大丹尼士研製出香港版Enviro 400,佢嘅尾輪跨進一步加長,一副康明斯ISLe歐盟五型引擎擺喺引擎室左邊,而喺引擎室右邊嘅散熱水箱就升高咗,引擎室上面擺咗一副冷氣機.2011年,喺歐洲賣嘅Enviro 400底盤改到符合歐洲委員會嘅Whole Vehicle Type Approval標準(簡稱ECWVTA),同年亞歷山大丹尼士公佈北美洲開頂版Enviro 400,底盤規格較接近香港版,但前輪跨改番短同埋改用符合美國環保局EPA 2010廢氣排放標準嘅康明斯ISL引擎.
喺2012至2013年,亞歷山大丹尼士試出咗三架配康明斯ISBe六汽缸歐盟六型引擎嘅Enviro 400,一架配Voith DIWA波箱,兩架配ZF EcoLife波箱,尾輪跨比起2008年推出嘅英國本土版再長少少.
亞歷山大丹尼士喺2005年整咗兩架Enviro 400樣辦車,其中一架係畀Stagecoach London取代喺2005年7月7號倫敦連串炸彈襲擊中損毀報廢嘅一架三叉戟2型巴士,而另一架係畀Travel West Midlands,兩架車一齊喺同年底嘅Coach & Bus Live 2005展出.第一份Enviro 400訂單係嚟自倫敦Metroline,呢批共28架車連同Stagecoach London同埋Travel West Midlands嘅樣辦車喺2006年初投入服務.
喺2009年之前嘅倫敦,Enviro 400因為VDL冇啱嘅雙層巴士,同埋富豪B9TL因散熱水箱噪音等問題而俾管理倫敦交通嘅Transport for London禁止用嚟行倫敦合約巴士線而得益,有多間倫敦嘅巴士公司買咗Enviro 400.而喺倫敦以外地區,Stagecoach係Enviro 400嘅主要顧客,佢喺2006至2007年先引入130架配歐盟三型引擎嘅Enviro 400,其後再引入幾百架歐盟四型/歐盟五型/EEV引擎嘅Enviro 400,包括僅有嘅20架猛獅引擎Enviro 400.Arriva集團亦同樣買咗多架Enviro 400.
配Darwen/Optare Olympus車身嘅Enviro 400總共有56架,全部都係較早期嘅右邊引擎版本.第一架配Darwen Olympus車身嘅Enviro 400喺2008年付運倫敦CT Plus公司,同年底Courtney Coaches(而家叫Courtney Buses)接收咗一架Optare Olympus車身嘅Enviro 400,2008至2009年London General接收咗54架Optare Olympus車身嘅Enviro 400.
香港嘅九龍巴士同埋城巴喺2009年底各自接收咗一架10.5米長嘅Enviro 400,佢哋喺2010年2月開始出街載客.城巴喺2010年7月再出多一架,又喺2011年出多38架,2012至2013年出多20架.港鐵公司喺2011年訂咗9架.九龍巴士亦喺2012至2013年出多50架.
喺北美洲,首先接收開頂版Enviro 400嘅係美國夏威夷檀香山嘅E Noa Tours,後來開頂版Enviro 400再喺美國同埋加拿大幾個城市投入服務.
除此之外,亞歷山大丹尼士亦特別整咗一架Enviro 400,喺2008年夏季奧林匹克運動會閉幕禮同埋2008年北京夏季殘疾人奧運會閉幕禮作宣傳表演用.
Enviro 400H[編輯]
早喺2007年,亞歷山大丹尼士已經開始設計柴油/電力混合驅動版Enviro 400(對外稱為Enviro 400H).佢用BAE Systems嘅HybriDrive驅動系統,用嚟發電嘅康明斯ISBe四氣缸引擎擺喺引擎室右邊,而散熱水箱就擺喺引擎右邊.
去到2011年,亞歷山大丹尼士開始出另一版本嘅Enviro 400H.佢改以2008年亮相嘅新版Enviro 400底盤為藍本,引擎室佈局左右倒轉,用嚟發電嘅康明斯ISBe四氣缸引擎擺喺引擎室左邊,而散熱水箱就擺喺引擎左邊.
由2012年出廠嘅Enviro 400H開始,架車嘅引擎可以喺車速跌到落時速4哩(大概時速6.4公里)以下就停低,去到車速升返上時速7哩(大概時速11.3公里)以上先至着返,而唔再係係噉行.
喺2013年,亞歷山大丹尼士試出咗一架配康明斯ISBe四汽缸歐盟六型引擎嘅Enviro 400H,引擎散熱水箱去返引擎右邊.
Enviro 400H初頭淨係得原廠車身,儲電用嘅鋰電池擺喺上層車尾.其後亞歷山大丹尼士同西班牙嘅UNVI合作,出咗用Enviro 400H底盤嘅雙層開篷巴士.
2008年開始,有12架Enviro 400H喺倫敦投入服務作試驗,其中一架喺Euro Bus Expo 2008展覽會展出.後來英格蘭同蘇格蘭政府各自成立Green Bus Fund去資助巴士公司去買比較環保嘅巴士,兩隻基金喺2009同埋2010年夾埋資助購買586架巴士(2010至2012年交貨),其中300架係Enviro 400H[1].其中Stagecoach買得最多,買咗123架;倫敦方面就訂多84架;而Reading Transport買嗰31架同埋Lothian Buses買嗰15架係11.4米長版本.
第一架配UNVI開篷車身嘅Enviro 400H喺2011年喺比利時Kortrijk搞嘅Busworld巴士展亮相.


text:
堅尼地城
堅尼地城(以前寫堅彌地城,英文:Kennedy Town)係喺香港島西環最西面嘅地方,行政上係歸中西區.
堅尼地城因為喺維多利亞城四環九約嘅西環裏面,所以亦都係維城一部份.
歷史[編輯]
堅尼地城係以前英國派嚟管香港嘅第7任港督──堅尼地(Sir Arthur Edward Kennedy,1809年4月5日-1883年6月3日)──命名,佢喺1872年至1877年嗰段時間管治香港.
地理同環境[編輯]
堅尼地城東面係石塘嘴,南面近薄扶林,西面係摩星嶺,呢處有馬路上去山或者去大口灣,沙灣同薄扶林,再出啲已經係海,而北面就係維多利亞港嘅西端,可以望到九龍西部.向西北望有青洲同小青洲兩個島.
雖然佢嘅氣候同香港其他地區差唔多,冬天一般嚟講都冇新界咁凍,但係因為佢嚮正港島嘅北部,對住海之餘,北面又冇乜嘢擋住,所以冬天一有偏北嘅季候風就食到正.
由於嗰區比較早開始發展,而家入面重有好多唐樓同其他舊樓,好多樓齡都有成40年以上,其中觀龍樓亦都係喺呢區.不過,隨住啲舊樓慢慢咁拆,近年都有一啲新樓入伙,例如泓都就係比較出名嘅一批啦.
同時,因為地鐵(家下港鐵)要起西港島綫,嗰區可能會有好大轉變,例如有啲樓可能要拆(要就番地鐵啲工程),入面個泳池都可能因為咁而要拆,不過地鐵公司就話佢地會搵個地方起好咗個新嘅,先至拆舊嗰個.另外亦有人估地鐵通車會帶旺嗰區.
交通[編輯]
嗰區因為響市區邊邊,所以有電車同埋好多條巴士綫嘅總站,亦都有唔少小巴去九龍同埋港島其他地方.雖然嗰度啲車開得都算幾密,但係佢人口密度都算高,喺繁忙時間搭車可能都會有啲難,有啲慢.
香港行政會議喺2005年6月通過地鐵開始規劃起西港島綫,條綫由上環向西伸延,經西營盤同大學去到堅尼地城,地鐵初頭預計呢條綫會喺2011年完工(後來延遲至2014年),到時由堅尼地城去銅鑼灣大概要12分鐘[1].


text:
土耳其卡巴
土耳其卡巴(土耳其話:döner kebap,字面指「氹氹轉烤嘢」),通常習慣就咁叫卡巴,係一種氹氹轉烤嘅羊肉,牛肉或者雞肉切落嚟,加上配料而成嘅一種土耳其嘢食(Turkish cuisine),亦都係一種卡巴串燒.有人將卡巴同沙威瑪(shawarma)同 Gyros(Gyros)相提並論,因為幾種都用類似嘅肉類製成,但實際嘅做法同形式上就有啲分別.卡巴通常係似三文治或者用阿拉伯麵包(Pita,一種中東盛行嘅扁麵包)包住嘅;而沙威瑪就用全麥薄餅(tortilla)夾住(但兩個嘅分別逐漸變得模糊).至於Gyros 係用阿拉伯麵包夾住.三個嘅餡料都有好大嘅分別,Gyros 嘅餡料變化唔大,而卡巴及沙威瑪亦有唔同餡料嘅變化,有各種嘅沙律材料好似胡蘿蔔同紅椰菜等,亦可以用薄荷,而醬料亦有唔同嘅配搭,甚至可以揀辣椒汁.
目錄
歷史[編輯]
18世紀嘅遊記中,卡巴係指一種嚟自安那托利亞嘅菜式,主要材料係將羊肉用會郁動嘅棍叉住,並放喺爐上燒烤.喺傳統上,呢個菜式係將羊肉,飯同一種加咗牛油同青胡椒嘅辣汁一齊上碟嘅.
而卡巴嘅原形係「Oltu kebab」,到而家仍然喺唔少土耳其嘅城鎮中見到.「Oltu」係喺Erzurum附近嘅一個土耳其小鎮.而原形係將肉打橫燒同削嚟嘅厚肉片,用L字型嘅(Oltu shish)棍叉住嚿肉來燒.而現代卡巴雛型就係喺19世紀土耳其發明嘅布爾薩.
今時今日,卡巴通常係好似三文治咁用阿拉伯麵包夾住嚟食,咁樣嘅食法早喺1960年代始於伊斯坦堡.而家喺世界各地都可以食到卡巴,近排係喺1971年嘅德國柏林發明嘅,佢係將原本嘅卡巴改良,加上多啲沙律及醬料,以求更適合德國人嘅口味.由1980年代開始,卡巴就成為德國最流行嘅快餐嘢食.
材料同整法[編輯]
卡巴嘅烤肉片有羊肉,牛肉或雞肉,但由於卡巴源於土耳其,作為一個伊斯蘭教國家,唔會用豬肉做卡巴嘅材料.而喺發生瘋牛症事件過後,亦曾經用過烤魚作為卡巴嘅餡料.而一個典型嘅卡巴三文治係烤肉片,再加上生菜同土耳其麵包而成.而醬料可以揀辣醬,蒜味酸奶同香草酸奶,而喺某啲地方,更有用羊奶芝士作為餡料嘅.
至於烤肉片嘅製法,就有下列兩種:
- 最正宗同普遍嘅方法係將一片片嘅瘦肉片叉喺一支垂直嘅棍上,好似個圓柱體咁,然後放喺紅外線爐邊煮,偶而會有啲蔬菜,如番茄,洋葱等放喺肉棍上,以蔬菜嘅汁液保持肉片嘅濕度,減低燒燶嘅機會.
- 而有啲平價嘅舖頭就將已調味嘅肉片及免治肉撈埋一齊,放喺普通嘅爐上燒烤.而呢個方法唔獲得鼓勵,而德國更有條例限制免治肉嘅含量,唔可以超過總數嘅60%.
而由烤肉串切出肉片嘅方法,都有兩種:
- 傳統嘅係用一張又長又尖嘅刀將肉割落嚟
- 用有圓型刀片嘅電刀,將肉片切更薄,可切出更多塊.
世界各地嘅卡巴[編輯]
卡巴現今喺歐洲,加拿大同唔少其他嘅大城市盛行,而大多都係以德國改良嘅卡巴為主.而喺唔少西方國家,卡巴係一種流行嘅宵夜,而卡巴舖亦傾向喺較夜嘅時間開放以照顧夜晚出街嘅人士嘅需要.
德國[編輯]
喺德國,中東菜式,卡巴,土耳其麵包以及Falafel等比漢堡包及香腸更流行,喺年青一代之間好流行(當地人稱為「Döner」);唔少嘅年青人以卡巴作為午餐同wet後嘅宵夜.而以柏林為例,價格就由1歐元至4.50歐元不等.而卡巴嘅總類亦唔少,其中一種係「Kebab mit Pommes」,同一般嘅卡巴相似,但內裏嘅蔬菜餡料就被換成薯條,亦有啲卡巴係以薯條取代土耳其麵包當餸嚟食嘅;有啲更係只有沙律菜而冇肉,德文叫做「Vegetarischer Döner」(Vegetarischer意思係「齋嘅」).
據統計,德國人每日食200至300公噸嘅卡巴;喺1998年,佢哋一年使咗15億歐元喺卡巴上.至於佢能夠盛行嘅原因,最主要係因為德國境內有大量嘅土耳其人居住.喺第二次世界大戰之後,由於戰爭導致人口短缺,有大批嘅外地人被邀到德國進行重建工作,以解決勞動力短缺問題,當中以土耳其人最多,而喺重建後亦有唔少嘅土耳其人喺德國居留,並開設唔少嘅舖頭仔,而卡巴嘅方便性更受唔少勞工歡迎;自此,佢就開始流行全國.
喺德國,卡巴通常用蠟質嘅紙包裝,而紙上有一個男性廚師揸住刀企喺肉串前嘅,而呢個造型亦見於德國嘅柏林圍牆.
奧地利[編輯]
喺奧地利卡巴嘅材料同德國嘅大致相同,但羊肉經常被雞肉代替.喺都市地區,尤其係喺維也納非常流行.佢逐漸咁威脅到當地傳統小食,好似燒香腸(Würstelstände)等嘅地位.喺呢度,啲人叫卡巴做「Kebap」,而唔係德國人講嘅「Döner」.呢個令德國遊客感到混亂,亦成為奧地利人取笑嘅題材.[需要參考資料]
土耳其[編輯]
喺卡巴嘅發源地土耳其,德國式嘅卡巴受到當地人嘅鄙視,但喺經營旅遊業為主嘅南方沿海地區,唔少旅客要求食「真正」嘅卡巴,但諷刺嘅係,佢哋要食嘅其實係德國化嘅卡巴,並唔係正宗嘅;所以有唔少嘅旅遊區亦有賣三明治嘅德國卡巴,甚至代替咗傳統成為主流嘅菜式.而正宗作為主菜嘅卡巴(所用嘅肉喺烤之前浸過鹽水,並冇免治肉,以及用正宗嘅阿拉伯麵包及醬料作為佐料而成)仍然可以喺全國各地見到.但喺快餐嘢食,德式嘅卡巴佔有嘅比率越嚟越高,稱為「döner sandviç」或「ekmek arası」,係一種用麵包做底(唔係阿拉伯麵包),加上烤肉及沙律(以番茄,洋葱,生菜及醃黃瓜製成)作餡料嘅小食,但冇任何嘅醬料.
英國[編輯]
喺卡巴(當地人叫「doner kebab」或「donner kebab」;而阿拉伯名「shawarma」亦好常見)上加上沙律及醬料,係一種喺英國同愛爾蘭流行嘅菜式.售賣卡巴嘅店舖通常會提供辣椒醬,燒烤醬以及最常見嘅酸奶醬,而薄荷醬(Raita)亦係常見嘅醬料.顧客可以依自己嘅喜好而揀醬料嘅濃度,好似小辣,中辣等,但醬料嘅成分就唔係太清楚,而且各地都唔定.卡巴喺當地常被視為外賣食品或宵夜,喺英國星期六夜生活中佔咗好重嘅角色,但唔似德國人咁作為主食.以下係卡巴嘅喺英國嘅製做方法:
- 用阿拉伯麵包住
- 放喺維吾爾麵包上
- 麵包,肉同沙律分開放喺盤上
- 將烤肉,同薯條放喺碟上,好似英式名菜炸魚薯條(Fish and chips)咁,但冇任何沙律及麵包.
英式卡巴嘅香料同土耳其及德國嘅唔同,因為大多數嘅卡巴係由塞浦路斯嘅移民製作嘅.而英式嘅菜單有「doner」(典型嘅卡巴),「shish」(有羊肉及雞肉),以及「kofte kebab」,呢個係一種特別嘅卡巴,有麵包及薯條作佐料.而「doner meat」(中東烤肉)亦經常作為意大利薄餅及漢堡包嘅配料;而大家普遍並唔清楚用動物嘅邊個部位作為烤肉,所以呢個成為唔少傳說同笑話嘅來源.
喺愛爾蘭嘅都柏林,有唔少嘅土耳其同小亞細亞裔嘅移民湧入,食卡巴嘅人增加咗唔少,尤以喺市中心做嘢嘅(返工)以及去wet嘅夜番人最犀利.
法國[編輯]
卡巴同薄餅,漢堡一樣,都係喺法國見到嘅幾種快餐嘢食之一,亦係最平嘅.大部分嘅卡巴舖(法國人稱為kebabs)係由土耳其移民所經營嘅.而一個基本嘅卡巴就係用土耳其麵包再加上烤牛肉片,洋葱及生菜,而醬料就有「sauce blanche」(法文係白醬,指酸乳加上蒜及香草),突尼西亞紅色辣醬(harissa),茄汁以及幾種其他醬料,好似芥末.卡巴亦通常附上薯條,而薯條更會放入麵包入面.其他種類嘅卡巴亦有唔少,好似雞,魚肉,甚至係香腸,而土耳其麵包亦不時換做阿拉伯麵包.
澳洲[編輯]
喺澳洲,卡巴隨住希臘,土耳其,前南斯拉夫同黎巴嫩嘅移民傳入.而家,卡巴亦好受歡迎;而佢哋認為佢(卡巴)係麥當勞同肯德基比較健康嘅快餐嘢食.當地嘅卡巴通常係以阿拉伯麵包或土耳其麵包為佐料,較少以三文治嘅形式出現.喺澳洲某啲希臘人口比中東人多嘅省,人哋叫卡巴係souvlaki,Gyros或yiros.喺西澳洲,一份卡巴更包括咗煎蛋.
喺雪梨,雞,牛,羊肉嘅卡巴好容易可以喺市郊唔少外賣舖搵到.而當地嘅卡巴大多將生菜,番茄,洋葱,中東沙律(tabouli)同芝士放喺阿拉伯麵包上.而最常見嘅醬料就有茄汁,燒烤醬(hummus),蒜泥同辣椒醬,餡料可以放喺麵包上或者係分開放嘅,更常見嘅方法係將所有東西嘢捲喺一齊.後者嘅處理方式有兩種,一係將佢包起來以便焗烤,呢個方法可以令麵包變得鬆脆及香濃,而另一種就係唔使焗烤.喺澳洲首都坎培拉,就有另一種方法,係將塞咗餡料嘅麵包放喺爐底烘一分鐘,其後就好似平時嘅食法一樣,將個卡巴用紙包起,以防餡料跌出嚟.
喺布里斯班,卡巴嘅製法就受到黎巴嫩嘅影響.
喺澳洲某啲地方,人哋叫售賣卡巴嘅地方做「Kebaberies」,而卡巴烤肉亦作為一種意式薄餅嘅餡料.
芬蘭[編輯]
喺芬蘭,卡巴因為土耳其人嘅移入同埋開設餐館而變得受歡迎起嚟.而喺當地,卡巴亦作出咗改變以符合地區需要,例如多用當地非常普及嘅牛肉.卡巴喺當地被視為快餐,而嗰度嘅餐廳大多都有賣薄餅,而且到咗夜深時間仍照常營業;喺當地,咁樣嘅餐廳最少有900間.而牛肉就作為主要嘅肉材,因為芬蘭人較習慣牛肉嘅口味,而且喺當地,牛係較平嘅.有啲卡巴就將兩種肉撈埋一齊.
當地人最鍾意食嘅卡巴(烤肉)菜式有以下幾項:
- Rullakebab(意思係卷式卡巴),係用薄餅皮包住,入面有烤肉,番茄,醃青瓜同椰菜,而醬料就係一般沙律醬,蛋黃醬,番茄辣汁等;一個咁樣嘅卡巴有大約一公斤重,可以畀多人食用;而更大嘅同類卡巴就被稱為「tuplarulla」(雙卷),同Rullakebab相似,但肉嘅數量就更多.咁樣嘅卡巴有時會用墨西哥辣椒(Jalapeño)調味,但唔少嘅辣椒仍然係用土耳其辣椒嘅.
- Kebab riisillä(卡巴烤肉拼餅)同Kebab ranskalaisilla(卡巴烤肉拼薯條),佢哋通常放喺碟上並附以沙律醬(蛋黃醬或類似嘅熱醬汁),而沙律菜就係常見嘅伴碟.
- Kebabpizza卡巴薄餅,呢個係卡巴烤肉加上辣嘅配料,好似墨西哥辣椒同土耳其辣椒;而其他嘅成份就有醃青瓜,沙樂美腸同番茄等.
- Pitakebab(或「卡巴」)同唔少國家所賣嘅傳統卡巴類似.
加拿大[編輯]
喺加拿大,有一種卡巴被稱為「Donair」,發源地係喺加拿大諾華士高沙嘅哈利法克斯.當地一間餐廳King of Donair聲稱喺1973年發明呢種卡巴.
呢種卡巴嘅肉同一般唔同,係由免治肉,麵粉或麵包糠及多種香料調製而成嘅,而醬料就係用煉奶(evaporated milk),糖,醋同蒜頭製成嘅.而肉同醬汁亦同番茄以及洋葱粒用阿拉伯麵包捲起.呢種卡巴嘅材料太多,而阿拉伯麵包就只能作為陪襯.喺一個咁樣嘅卡巴中,阿拉伯麵包吸收咗大量嘅醬料,以致佢難以同本體分開.
咁樣嘅卡巴喺加拿大大西洋省份係非常普遍嘅,唔少嘅快餐店都有賣呢種卡巴.而上述嘅食肆亦推出咗有同樣成分嘅薄餅及潛水艇三文治.而哈利法克斯亦因為呢種卡巴而出名.
喺酒吧收檔後嘅時間,當地有唔少人買卡巴做宵夜,而唔少薄餅店同唔少跨國連鎖食肆亦提供烤肉醬(donair sauce)畀食客品嘗.
日本[編輯]
卡巴喺日本開始流行,日文係叫「ケバブ」.喺唔少流行攤位都有得賣.卡巴亦經過適當嘅調整以適合當地人嘅口味,例如用椰菜代替沙律,而醬料就換咗係蛋黃醬.
喺當地嘅卡巴攤位中,大多數嘅僱員係印巴裔嘅移民.
瑞士[編輯]
卡巴喺瑞士全國各大城市,包括蘇黎世及巴塞爾都搵得到;而其中喺蘇黎世舊城中嘅卡巴攤檔就較有特色.
中國[編輯]
喺中國西部,尤其係新疆,因為土耳其嘅影響,卡巴被視為一種地方特色,並傳播到中國各地.
香港[編輯]
喺中環,尖沙咀亦經常見到唔少售賣中東食品及卡巴嘅舖頭;亦有快餐店售賣類似嘅嘢食.
台灣[編輯]
雖然卡巴呢個名喺台灣並唔常見,但係賣沙威瑪嘅攤位喺台灣就有唔少.台灣沙威瑪以麵包夾住餡料為主.
睇埋[編輯]
- 羊肉串
- 沙威瑪(Shawarma)
- 類似嘅墨西哥菜餚—Tacos al pastor,係調味嘅豬肉配粟米粉薄脆餅.
參考[編輯]
出面網頁[編輯]
- Domer Kebab and More at Turkishcook.com
- Kebab Journal blog community - reviews of (mostly British) kebab shops.
- A search engine for doner kebab (international coverage, but still focus on German kebabs)
- Collection of Döner Kebab paper bags
- recipe for a Halifax-style donair
- Video : Preparation of Döner Kebab
- http://www.naks.org.uk (National Association of Kebab Shops - UK)
- http://www.thechillisource.org Information about Kebabs in general and reviews of London Kebab shops


text:
碎形
碎形通常係指「一個粗糙或者零碎嘅幾何形狀,可以分成幾個部分,而且每個部分都(至少要類似)係整體縮細之後嘅形狀」,係有自相似(自我相似,即係話佢同佢本身一部分完全或者幾乎相似)嘅性質.
雖然碎形係一個數學構造,但佢哋同樣可以喺自然界入面搵到,因為咁,碎形屬於藝術作品嘅範疇.碎形喺醫學,土力學,地震學同技術分析入面都有用到.
喺維度上講,碎形入面吼維度唔一定係整數,而可能會係一哋有理數或者無理數.
特徵[編輯]
碎形一般有以下特質:
- 佢幾細都好,都有精細嘅結構;
- 太過不規則,無論係佢嘅整體或係局部都好難用傳統嘅歐氏幾何嚟描述;
- 係自相似嘅;
- 通常佢嘅「碎形維數」(通常係豪斯多夫維數)會大過拓撲維數(但係喺空間填充曲線,就好似希爾伯特曲線就例外);
- 喺多數情況下有簡單嘅遞歸定義.
因為碎形放到幾大或者縮到幾細都好似,所以通常俾人覺得係無限複雜嘅.自然界入面某程度上似碎形嘅嘢有雲,山,閃電,海岸線,雪片,植物嘅根,蔬菜(好似椰菜花同西蘭花同埋動物毛皮嘅圖案等等.不過,並唔係所有自相似吼嘅嘢都係碎形,好似實直線雖然喺形式上係自相似嘅,但係唔符合碎形嘅其他特質,比如話佢可以俾傳統嘅歐氏幾何語言嚟描述.
碎形嘅圖像可以用碎形產生軟件整出嚟.雖然用呢啲軟件整出嚟嘅圖像冇上面碎形嘅特徵,比如話某哋地方放大之後冇上面所講嘅特徵,但係呢啲圖像通常都算係碎形.而且呢哋圖像可能會有計算或者顯示造成嘅人為偏差——一啲唔屬於碎形嘅特徵.


text:
好用化妝小工具~Chasty 化妝掃
早2日上左旺角間CANMAKE 化妝室
比我見到支好野~就係呢支化妝掃
開來睇下先~你會問有咩好呀? 得個樽咁既樣?
其實係掃來架~ 可能你又會講~車呢D掃出左好耐啦成日都見~
再睇真D? 佢可以開得架~ 出面好都多係連D唔岩用/唔係自己用開既碎粉
佢其實重都係一個Power Case
當你入左碎粉後接一按後面 D碎粉就會出來好方更
你會問有咩咁好你要推介?
首先唔知你地有冇試過化妝出街溶妝要補? 可能平時會用粉餅去補
好多人都唔識拎粉既分量同方法好多時都會補補下變左粉人(補得太厚)
如果你都會既我建意你可以買呢支掃~
1.因為碎粉點都係會比粉餅幼細,同埋用掃上唔會令個妝變得好厚
(如果出油可以用紙巾印下D油再上碎粉)
2. 可以用返岩自己膚色的碎粉, 唔怕再補既時D色又唔夾自己膚色又要去買多盒野去補妝(如化妝帥同用我建意可以用透明碎粉, 可以岩每個人用)
3. 一支搞點方便帶出街, 由其化妝師同人補妝又要拎唇, 遮瑕, 碎粉, 有時又要拎HAIR既野, 拎小個碎粉已經好好, 有時出戶外補妝時一支搞掂又唔怕大風吹到周圍都係碎粉
4掃既毛都好軟好舒服, 另外佢重有支係平頭既岩D用開礦物粉底既人用
我覺得呢支錯好方便真係唔錯架~大家可以買返支試下
搞點可以帶出街啦~ ^^


text:
鐵甲威龍
《鐵甲威龍》(Robocop)係美國美高梅電影公司(Metro Goldwyn Mayer)及獵戶座電影公司(An Orion Picture)聯合出品嘅英語電影,屬於科幻式嘅警匪片.全個電影系列共有三集,另外亦有推出電視單元劇同埋卡通片,而以下所介紹嘅只係關於電影方面.
電影資料[編輯]
制作[編輯]
出品機構:
- 美高梅電影公司(Metro Goldwyn Mayer)
- 獵戶座電影公司(An Orion Picture)
導演:Pual Verhoevan
編劇:Edward Neumeier,Michael Miner
主演:彼德.韋拿(Peter Weller),南西.愛倫(Nancy Allen)……等.
簡介[編輯]
第一集劇情主要講述鐵甲威龍誕生嘅前後同埋遭遇,而第二集同第三集都係講述鐵甲威龍所遇到嘅事同埋本身人性嘅心路歷程.
呢套戲入面其實隱伏咗好多社會問題,畀觀眾好多討論空間,比如:人死後其實重有冇可能變成機械咁嘅方式而繼續生存呢?經過死亡變成咗另一種存在方式之後,又會唔會重有前身嘅記憶?劇中嘅私營大財團 OCP 一直以接管底特律市為目標而千方百計,導致社區遭到蠶食,現實會唔會發生?又會有咩後果?……等.除此之外,戲裏面重會時不時穿插住一啲似真還假嘅新聞報導同埋廣告,其中嘅訊息好多都關乎我哋週圍發生緊嘅環境,好似臭氧層出現減退,汽車排放廢氣問題,太空戰略計劃嘅問題……等,睇吓睇過嘅人有幾多領會.
第一集劇情大綱[編輯]
梅菲(Murphy)係一位新調任到底特律市(Detroit City)嘅機動警察,之不過喺佢第一次同拍檔露薏絲(Lewis)出勤時就出咗意外,俾一班控制區內罪惡,以卡雲斯(Clarence)為首嘅壞蛋幫殺死咗,至於露薏絲就俾人打暈跌咗落倉底逃過一劫.
喺之前,擁有當地規劃兼有警隊管理權嘅大財團 OCP 公司正研究緊發展機械警察,因為當中總裁迪.鍾斯(Jones)嘅全機械設計ED-209喺示範操作時失控殺死咗其中一個與會主任,財團主席感到非常失望,於是選用咗另一位技術主管波比(Bobby)嘅人類改造鐵甲戰士嘅計劃.因為咁,死咗嘅梅菲即刻被送到手術台,經過工程師嘅一輪改造之後,新一代擁有鐵甲身軀,但仍保有部份人類器官嘅半機械超級警察---鐵甲威龍(ROBOCOP)正式誕生.
鐵甲威龍嘅程式設定裏面,有三個佢一定要遵守嘅主要法則:
- 為公眾服務
- 保護無辜嘅市民
- 維持法紀
但係原來設定其實重隱藏咗第四項嘅保密法則,只有少數 OCP 高層先知道.因為經過洗腦嘅關係,鐵甲威龍嘅記憶庫裏面只有電腦輸入嘅資料,至於所有關於梅菲前身嘅記憶基本上已經冇晒,之但係工程師意料唔到嘅係,威龍居然會發夢,重夢見到梅菲記憶中嘅點滴同埋被殺嘅一刻,加上露薏絲從威龍無意識嘅慣性動作之中認得佢就係梅菲,於是威龍覺得非常困惑.後來喺出勤任務嘅時候,威龍遇返先前殺過梅菲嗰班人嘅其中一個,而呢個叫艾繆(Emil)嘅惡匪因為聽到威龍嘅口頭禪 (Dead or alive, you're coming with me)同之前梅菲同佢講過嘅一樣,衝口而出話認得佢,呢一吓令威龍更加震憾,為求搵出原因,於是威龍返去警察總部翻查電腦檔案,終於搵出殉職警員梅菲嘅資料,後來更從點點湧出嚟嘅記憶之中知道自己就係梅菲.
威龍因為被殺變咗改造人而扯火,於是誓要搵出卡雲斯班人渣出嚟繩之於法.期間,提出改造人計劃嘅波比因為一時得意不知收歛而成為咗鍾斯嘅眼中釘,結果俾鍾斯收買咗嘅卡雲斯殺死;及後當威龍搗破製毒工場時當場捉到卡雲斯,不過卡雲斯為求自保,於是爆咗喺背後操控犯罪嘅其實係鍾斯.威龍捉咗卡雲斯返差館之後就隻身前往 OCP 大樓要拉鍾斯,但係鍾斯已經胸有成竹,佢除咗擁有威龍嘅行動追蹤器知道威龍會嚟之外,重有一樣秘密殺着,就係佢預先加咗喺威龍程式裏面嘅第四項法則;當威龍入到鍾斯嘅辦公室想進行逮捕嘅時候,突然第四法則啟動令到機件癱瘓控制唔到行動,原來呢項法則係用嚟限制威龍唔可以作出對抗 OCP 高層嘅行為.鍾斯一心要毀滅鐵甲威龍,希望財團主席會重用佢嘅全機械警衛計劃,於是派出佢嗰隻全機械警衛ED-209向威龍襲擊,威龍本身已經癱瘓緊,重俾隻機械怪嘅重型炮火猛打,唯有且戰且退咁走到停車場,好彩遇到駕車嚟營救嘅露薏絲,最後逃離咗追捕,去到一個荒廢工場暫避.
OCP 嘅副總裁辦公室入面,鍾斯將個追縱器交咗畀保釋出嚟嘅卡雲斯,重供應咗最新式嘅重型炮畀佢嚟對付威龍,於是卡雲斯拿拿林召集佢嗰幾個手下,一齊去到荒廢工場夾擊威龍,不過威龍亦都早有準備,經過一輪游擊戰之後,呢班匪幫最終都俾威龍消滅晒.
威龍負傷返去 OCP 大樓,直闖入會議室,當時包括鍾斯嘅一眾高層正喺度開緊會,威龍因為受到第四法則限制唔可以對鍾斯作出逮捕行動,於是向財團主席同一眾官員展示鍾斯曾經親口承認派人殺死波比嘅錄影片段,鍾斯知道自己仆咗街,於是掹鎗狹持財團主席要求畀直升機佢走佬,財團主席一嬲之下即時宣佈炒咗鍾斯,而威龍程式第四項法則嘅限制即時解除,就地將鍾斯正法.
財團主席安全脫險,隨口就問正要離開嘅威龍:「靚仔鎗法唔錯吖,你叫咩名?」
威龍回頭一笑:「梅菲.」
第二集劇情大綱[編輯]
底特律市(Detroit City)嘅警察因為唔滿意管理佢哋嘅大財團 OCP 公司削減咗四成嘅警員福利而進行罷工,減薪背後嘅原因其實係之前 OCP 公司自願巨額貸款咗畀底特律市政府,而佢哋睇準市政府係冇可能喺限期內清還欠款,咁就可以引用借貸合約中其中一項「合約期滿後市政府如仍未清還欠債,可接收底特律市管理權及資產」嘅抵償條款;為咗達成將底特律市私有化嚟重新改造賺更多嘅錢,OCP 公司甚至利用警員罷工嚟製造市內治安混亂,等將來有藉口話要清理區內嘅罪惡,可以名正言順咁接收底特律市.
同時間,一種稱為「核靈」(NUKE)嘅毒品已經充斥整個城市,毒品集團直頭無法無天到公然喺記者會刺殺反核靈嘅衛生局長,而被通緝嘅集團首腦兼核靈教派領袖簡恩(Cain)更囂張到喺電視公開發表錄影聲明,話只要邊個想繼續快樂佢一定會滿足大家.
市內有差唔多九成警察罷緊工,所以市內嘅罪案幾乎冇人理,啲道友要搵錢買毒品就趁亂週圍搶嘢搵錢,就連啲賊仔呢頭走去搶人嘢嗰頭可以即刻俾另一個賊仔打劫返;雖然係咁,但仍然有一個好特別嘅警察,佢唔理咩警員福利咩係 OCP,一於盡忠職守繼續打擊罪惡,佢就係半機械身體但擁有人類心腸嘅鐵甲威龍,當然重有佢喺第一集時一齊出勤嘅好拍檔露薏思(Lewis).
威龍喺毒品拆家嘅口中知道咗核靈製造工場嘅位置,於是隻身前去展開拘捕行動.工場裏面除咗好多守衛同埋黑市勞工喺度做緊嘢之外,核靈集團嘅首腦簡恩同埋佢嘅幾個頭號馬仔都喺度,威龍衝入工場鎮壓晒所有抵抗,但就俾簡恩佢哋趁亂走甩咗;當威龍巡視犯罪現場嘅時候,見到一個大約十零歲嘅細路拎住鎗指住佢,呢個叫賀寶(Hob)嘅細路原來亦都係簡恩嘅馬仔之一,佢因為一時走唔甩所以暱咗喺度,不過威龍嘅偵緝程裏面係唔容許佢傷害婦孺同埋細路,賀寶睇穿咗呢點,所以對威龍開咗一鎗之後乘機走埋,威龍當場呆咗喺度,而威龍嘅記憶庫裏面就勾起咗佢前身梅菲對個仔嘅回憶.
因為威龍重有梅菲生前嘅記憶,所以佢間唔中會揸車去到梅菲遺孀嘅住所度遠遠咁偷望梅菲太太同埋個仔,搞到梅菲太太愛倫(Ellen)成日覺得梅菲重在生,重用不人道理由入稟法院控告 OCP 公司改造咗佢老公;受到 OCP 公司嘅壓力,亦為咗要令愛倫死心,威龍忍住心痛咁向梅菲太太否認自己係梅菲,話自己只係一件機器,而呢個身體係用嚟悼念梅菲嘅英勇.
喺一次跟踪嘅行動之中,威龍見到一個叫達菲(Duffy)嘅警員竟然同賀寶仔有接觸,佢除咗收黑錢提供警察嘅行動線報畀核靈集團之外,原來亦俾核靈毒癮控制住,威龍展開拘捕嘅時候向達菲進行迫供,於是爆出咗簡恩嘅大本營係喺一個荒廢工場;威龍隻身去到呢個工場,點知原來簡恩佢哋一早有埋伏,最後俾簡恩同佢班手下肢解拆散,重將威龍嘅散件掉喺警局門口示威.威龍嘅電路受到嚴重破壞,生物系統陷入癱瘓,生命危在旦夕,而 OCP 為咗要令社區嘅壞治安得到持續,達到接收嘅目標,希望救威龍嘅同時,亦令威龍減低打擊罪案嘅效率,於是由 OCP 新嚟嘅女技術支援主任茱莉安費絲(Juliette Faxx)出馬,將好多好多九唔搭八嘅指令硬塞入威龍個命令區入面,例如:講嘢唔准有警官口吻,如果唔係親切嘅說話就唔好講,要有親善形象,遵守交通規則,唔准衝紅燈…等一大堆,企圖令威龍變成一個親善大使.當親善威龍孖住露薏絲出勤去到搶劫案嘅犯罪現場時,明明個賊佬向佢哋開鎗想逃走,威龍重慢慢同人講道理,但係有個人喺禁煙區食煙佢就開鎗嚇人,重俾啲細路喺佢後面噴油整蠱;威龍潛意識都覺得自己好唔妥,於是氣沖沖咁去到警局門口嘅發電站度打開閘門,冒險伸手將幾萬伏特嘅電力傳入自己身體,想將所有指令刪除;喺警局門口罷工遊行嘅警察見到威龍嘅自殺式行為,即刻掉底晒啲標語去幫佢脫離險境,威龍解釋自己係執法者而唔係親善大使,而眼下嘅痛處就係核靈,呢番言論令到班警察非常慚愧,於是由威龍帶領下大舉出動去搗破核靈集團,行動令到簡恩重傷被捕,重喺一架運金車入面搜出咗幾億元嘅毒品錢,之但係賀寶同埋另一個女爪牙安琪(Angie)就趁亂開住另一架運金車走甩咗;本來安琪諗住去劫犯,但賀寶仔竟然用核靈威脅叫佢唔好理簡恩,想自立門戶.
喺之前一段時間,OCP 老總裁對於新升職嘅技術主管莊臣(Johnson)發展新一代半鐵械警察嘅進度好唔滿意,原因係其他殉職嘅警員都唔願意再生成為機械人,搞到一啟動就唔受控制咁自毀,新技術主任費絲為咗搏上位,於是就乘機獻計,老總裁見個舊嘅計劃冇乜進展就畀個機會佢去嘗試;費絲初步計劃係要搵出邊類人會願意同埋適合成為機械人,最後目標喺死囚嘅身上,佢認為班死囚橫掂都係要死,畀個機會佢哋重生成為不死嘅機械人一定唔會抗拒,於是喺上述嗰次嘅搗破核靈行動之後,被捕嘅簡恩就係成為咗費絲嘅理想對象,而且佢知道簡恩毒癮好深,係可以用毒品嚟控制佢聽話.
因為搗破核靈行動之中搜出嘅係犯罪嘅贓款,市政府係冇權動用成為政府資金,底特律市長古錫(Kuzak)為咗搵錢喺限期前要還畀 OCP 公司,無厘頭就搞咗個籌款晚會,目標係還款額三千八百萬美元,之不過市民嘅反應都好冷淡,做咗大半晚都只係籌到四千元左右;突然古錫接到安琪電話,話會捐出一大筆錢足夠市政府還債,重安排古錫同賀寶會面,商討捐款條件.當古錫同助手兩個人去到一個舊貨倉同賀寶傾生意嘅時候,外面忽然來咗架大貨車,重走咗個機械人落嚟,佢扯開貨倉門係咁搜索市長古錫嘅位置,目的係要暗殺古錫唔畀佢得到呢大筆資金;核靈爪牙見勢色唔對就即刻向呢個機械人開鎗,而佢亦以重火力還擊,最後啲爪牙瓜晒老襯,個場亦都炸到亂七八糟,好彩古錫無意中發現個排水窿,於是即刻捐入去沖咗出海灣逃走咗;隻機械人繼續搜嚟搜去始終搵唔到古錫,但就畀佢見到安琪正喺度注射核靈頂癮,安琪開頭嚇一嚇,但個機械人慢慢伸出機械臂,個面部顯示器重模擬出簡恩生前嘅樣貌對住佢笑,原來呢個就係由簡恩改造而成嘅 OCP 新一代機械警察.安琪因為見返簡恩覺得好開心,不過呢個機械簡恩突然反面無情,一出手就將安琪擊殺,而喺一邊偷睇嘅賀寶見到咁就即刻逃走,諗住匿喺架運金車裏面,點知俾機械簡恩發現咗,重亂鎗向住架車狂掃;當威龍接報嚟到鎗擊現場時,發現賀寶喺架運金車裏面俺俺一息,當賀寶話咗畀威龍知係邊個搞成咁之後就死埋.
OCP 老總裁喺新落成嘅 OCP 大廈舉行新市鎮規劃記者招待會,市長古錫逃過大難後嚟到會場,當見到老總裁為大家介紹新一代機械警察時成個人嚇咗一大跳,因為呢個機械人佢已經見過,發現暗殺嘅幕後真兇原來就係 OCP,但因為佢同賀寶嗰單交易其實係唔見得光,所以唯有忍住唔敢出聲.演講時,老總裁拎咗好大支核靈出嚟向記者宣佈要剷除毒害嚟迎接新市鎮,點知Robocain突然有反應想搶支核靈,呢個時候威龍拎住支大炮鎗嚟到會場向機械簡恩挑釁,機械簡恩即刻解除自己嘅武器限制嚟向威龍開火,重射傷在場好多人;不過經過一輪戰鬥之後,威龍再一次贏得勝利.
事後老總裁俾記者圍住問今次嘅死傷事件點負責,但佢一於闊佬懶理上車走人;露薏絲問威龍:「就咁畀佢甩身?」,威龍答:「有咩辦法,我哋只不過係普通人類嚟.」
第三集劇情大綱[編輯]
OCP 同日本一間大企業想喺底特律市重建,但啲居民唔肯走,重用武力反抗.OCP 叫鐵甲威龍去捉班地下反抗組織,但佢冇捉到,重幫班市民反抗.而威龍個拍擋就俾OCP射死咗.但因為第四條法則,佢唔可以殺死嗰個OCP高層,所以機件開始癱瘓,嗰個OCP高層重攞支鎦彈射去鐵甲威龍度.之後班地下反抗組織就救咗鐵甲威龍走,重揾人整返好鐵甲威龍個心口同胸甲,而且刪除咗第四條法則.
當鐵甲威龍出去揾OCP啲人打完返嚟之後,發覺啲人唔見晒.突然有一個由日本送嚟嘅忍者機械人出現咗,重斬咗佢隻手臂.鐵甲威龍嘅能源因此流失,鐵甲威龍即刻裝番個武器打爆個忍者機械人.鐵甲威龍揾到個叉得電嘅飛天裝備之後,就飛去OCP救人.呢個時候,OCP 因為唔夠人手而將啲犯人攞出嚟做兵力,反抗組織面對咁強烈嘅火力而節節敗退.鐵甲威龍就過咗嚟幫反抗組織,然後再去救人.鐵甲威龍飛去OCP之後,見到嗰兩個俾人捉走嘅女人,同兩個忍者機械人.其中一個女仔控制咗嗰兩個忍者機械人,令佢哋斬爆對方.救完人之後,日本企業嘅總裁就向佢鞠躬.
主要出場人物同埋演出者[編輯]
- 梅菲/鐵甲威龍(第一,二集):彼德.韋拿(Peter Weller)
- 安妮.露薏絲:南西.愛倫(Nancy Allen)
- 鐵甲威龍(第三集):羅拔.巴奇(Robert Burke)


text:
skin prick就係將d食物蛋白質滴在皮膚上,再用支針仔吉一下.睇下果個位置有冇紅腫. 不過如果發緊嚴重濕疹就做唔到住, 因為皮膚都唔夠完整. 呢種測試主要check即時性過敏, 即係果d食完野即刻發果d, 即係咀腫果d, 有d超級嚴重既case, 可以係呼吸困難!
至於抽血驗. 就可以check到即時性同延遲性過敏. 延遲性果d係食完幾小時先發, 有濕疹係因為咁而起. 不過呢d野個個人都唔同.有d診所係真係要抽血, 有d就吉手指驗血糖咁都驗到, 睇你想點做啦. 如果小朋友就吉手指啦, 如果叫阿b抽血, 喊死都似, 我都心痛死
點評
Champ85 我應該會做後者
點評
Champ85 自己mark低好似好唔準wor...
我阿b做果隻係測96種食物(IgE & IgG),Test 係係診所做,做完後送去美國Lab做測試既.果時做皮膚測試係篤手指,14天有報告.
IgE:即時過敏反應
IgG:延遲過敏反應
診所有 discount,大概費用差唔多2千零蚊,唔使3千.
唔該哂你啊^^我去HK BIO TEK睇左D資料,不過我都唔多清楚都底我個B係食物定吸入物質有過敏, 抑或2者都有,所以我應該2樣都會做...
會唔會好痛嫁??我自己都未試過拮手指抽血......
同埋我想問下你小朋友對邊樣野敏感? 預防之後有無改善到? 麻煩哂你啊
首先你要check 下美國嗰間lab嘅background..
有個website已經列名有數間公司所做嘅測試是流的
至於我响香港做嘅test 抽血同skin prick都有,結果是
1. Two results 有出入
2. 其實有好多食物我知有敏感(因為每次嗰女食完有反應嘅食物我會mark 底.)但兩個result 竟然話冇問題
你只可以當reference,不可盡信.
最近..(咁多年都冇嘢)竟然對羽絨敏感...所以要不停觀察
唔該哂你啊!! 我其實都有觀察佢對常見嘅致敏源嘅反應, 例如蛋奶製品, 同nuts,但係又無明顯反應, 至於有d接觸物例如霉菌,塵蟎,灰塵我就唔知應該點去觀察
無論點都好,做左先當係reference啦...
做之前都有compare過, 我聽過一種叫ELISA, 一種叫ALCAT.
岩岩搵番以前睇過既文章
http://www.naturalmedicinejourna ... ent.asp?article=105
我見到係ALCAT得2-34%, ELISA果隻有成82-95%
所以先去biotek度做ELISA測試
係呀, 當個reference啦, 我自己就幾buy呢個test, 所以一路都有介紹朋友去~
Biotek果面個營養師話, 好多人都係呢兩樣野出事, 因為不知不覺會食左好多.
我之後就諗番起, 以前o係書店打書釘果陣, 都睇過一本醫學書, 話以前中國人一年淨係生日食一次紅雞蛋,
但係而家d人就日日食蛋., 有機會唔係咁岩體質, 搞到有慢性過敏, 會對身體唔好.
之後都係試下戒口囉., 雞蛋就盡量唔用蛋做主菜, 即係唔特登炒蛋/蒸水蛋果d. 但係有時整湯整其他都會放小小蛋. 奶就轉飲豆漿. 都唔算難戒. 只係出街食飯記住就ok!
戒口後效果真係ok. 有d野真係估佢唔到. 以前食咁多藥同搽藥膏都搞唔好, 點知反而係食小d某野就搞好~
我果個都係做左test之後話dairy類同部分魚類有敏感, 但我同意樓上講會outgrow,
不過最主要係吸入物質項目果度.
對塵蟎類, 屋塵, 同霉菌都有較高敏感程度,
植物部分我就唔太擔心,始終十世都未必接獲過一次
最主要係室內嘅塵蟎類, 屋塵, 同霉菌,日日接觸.
塵蟎果d, 都係用勤d用熱水洗, 你會唔會買部而家好hit果吸到塵蟎既吸塵機~?上年bb展我都見到有~


text:
手提電話
手提電話,或者流動電話(英文Mobile phone),簡稱手提,手電或者手機,係可以周圍都講到嘅電話,唔使喺固定地點用.除咗好似傳統電話咁可以用來傾之外,新一代手提電話可以用來打短訊,收發電郵,甚至可以上互聯網,影相錄片同埋打機.
手提電話係一推收發站來維持通訊,站連住公共電話網絡,咁樣,呢推站組成手提電話網絡.站與站之間訊號係會重疊,以免通訊中斷.早期叫手提電話網絡做蜂窩,因為網絡覆蓋就好似蜜蜂竇裏面嘅格,一個貼住一個.六角型分佈可以起最少嘅站,最大覆蓋率.英文蜜蜂竇一格格叫Cell,所以英文又叫做Cellular phone.
有一啲電話都好似手提電話周圍傾,不過就唔係用手提電話網絡.衛星電話就係一例,係直接同天上面嘅人造衛星轉駁.呢類一般都唔當係手提電話.
早期手提電話都幾大部,大細同水壺差唔多,重有人整電話型嘅水壺賣,所以啲人就叫佢做水壺,因為只係有啲錢嘅人先會用,所以就係身份象徵,啲人就叫佢做大哥大.
另一講法係,香港電視節目星星同學會有集搵咗洪金寶做嘉賓,話大家叫成龍做「大哥」,洪金寶輩份重高過佢,所以大家叫佢做「大哥大」;而佢又自稱係香港第一個擁有手提電話嘅人,所以手提電話就因為佢而有「大哥大」之稱 [未記出處或冇根據].
再有一講法係,手提電話重未有正式名嗰稱,香港人習慣叫「室內無線電話」做「無線電話」,同時亦有部份人叫手提電話做「無線電話」.無幾耐,有套叫《英雄本色》嘅港產片,片中有個叫「大哥大」嘅角色成日揸住呢種手提電話,所以啲人就叫手提電話做「大哥大電話」.
睇埋[編輯]


text:
唐伯虎點秋香 (電影)
《唐伯虎點秋香》係香港出品嘅電影之一,係笑片巨星周星馳喺1993年主演嘅作品,女主角係鞏俐.呢套戲係周星馳嘅代表作,裏面一啲台詞影響咗大中華文化好多年,例如甴曱俾人叫「小強」,就喺周星馳起嘅.
電影資料[編輯]
制作[編輯]
劇情大綱[編輯]
呢個係由一套傳統嘅劇目《唐伯虎點秋香》改篇出嚟嘅新版本故事,內容係用咗歷史人物藝術家嘅唐寅(又稱「唐伯虎」)嚟玩搞笑.
劇中嘅唐伯虎(周星馳飾)既係詩畫雙絕,亦係一個武林高手,係唐家霸王槍嘅傳人,只不過當年佢阿爹唐天豪因為一次兵器排名嘅比鬥輸咗畀書生奪命劍,從此退出江湖,而身為傳人嘅唐伯虎應承佢娘親唔會喺其他人面前顯露武功,以免俾仇家追殺,所以伯虎喺其他人眼中只係一個解元身份嘅文人;佢畫嘅畫或者寫出嚟嘅墨寶,就算係失敗之作都好值錢,所以日日都有大把人喺佢屋企後門度等執呢啲掉出嚟嘅垃圾.
唐伯虎娶咗八個老婆,但係冇個對辦,全部唔賢良淑德不特止,重爛賭爛飲,日日喺屋企唔係開檯打牌就猜枚飲酒,搞到唐家上下家不成家;唐伯虎因為咁而非常之痛苦,但係佢娘親就覺得班新抱熱熱鬧鬧咁冇咩問題,重鬧個仔娶咗八個老婆都唔知足.
後來有一日,唐伯虎同其餘三個才子朋友行街睇女仔(四個人合稱「江南四大才子」),遇到華太師夫人同四大侍婢出巡拜神兼派善包,而佢哋聽聞四大侍婢裏面嘅秋香(鞏俐飾)係最國色天香,於是就假扮乞兒攞包嚟乘機索油,當唐伯虎見到秋香嘅天真笑容,就此而決心要娶到秋香.
唐伯虎打扮成賣身葬父嘅孝子去到太師府喊叫賣身,最後終於感動到秋香同埋侍婢主管而入到太師府做下人,編號係9527;太師府對待男下人好似軍訓咁,而且男女侍奴係分得好清楚,所以唐伯虎要接近秋香係絕對唔容易;終於有一次,號稱「江南四大淫俠」嘅四個鹹濕佬喺夜晚潛入太師府想侵犯四大侍婢,點知俾伯虎撞破而帶佢哋遊花園,後來伯虎趁機會走入去秋香個宿舍想報料叫秋香小心嘅時候,發現秋香讀緊(唐寅詩集),唐伯虎心諗掂晒得來全不費功夫,即刻向秋香表露身份,點不知俾秋香而打到一仆一碌;同一時間,四大淫俠亦俾太師府總管同埋武功高強嘅太師夫人一網打盡,重爆出係伯虎帶佢哋入嚟,正要向編號9527嘅唐伯虎問罪嘅時候,有個下人向太師夫人呈上喺秋香房裏面發現嘅(唐寅詩集).原來太師夫人正正就係當年唐伯虎娘親嘅情敵,後來因為得唔到唐父而由愛成恨,對唐家嘅人同埋所有有關於唐家嘅嘢都恨之入骨.因為咁,太師夫人就大發脾氣要搵出邊個喺太師府收藏詩集,唐伯虎心知呢本嘢係秋香嘅,所以用一段極富動感嘅數白欖嚟攬咗上身;呢吓嘢唔單止感動咗秋香,重講服咗太師夫人而得到機會成為太師公子嘅伴讀書僮,重俾夫人賜咗個名叫華安,可以自由進出太師府每個地方,從此就更進一步咁接近秋香.
後來有一次,橫行霸道嘅皇爺寧皇帶住大班軍馬,連同師爺對穿祥及奪命書生一齊殺到嚟太師府,想以文鬥同武鬥嚟刁難華太師,畀下馬威等太師唔好同佢作對,點知都一一俾唐伯虎擊敗,搞到非常掃興而撤退;而另一邊廂,唐伯虎喺太師府所顯露嘅武功,同埋即席畫出嚟嘅畫俾太師夫人睇穿咗原來華安就係唐伯虎本人,於是將伯虎收監.
幾日後,恢復元氣嘅奪命書生返嚟太師府尋仇,重重創咗奮力頑抗嘅太師夫人,而呢個時候,秋香靜靜雞放走咗嘅唐伯虎返轉頭嚟應戰奪命書生,而且重因為打贏咗而重奪兵器譜嘅排名.唐伯虎因為拯救太師府有功,太師夫人決定既往不究,重將秋香許配咗畀唐伯虎,從此有情人終成眷屬.


text:
話說約左個好耐冇見既朋友食飯,朋友鐘意食日本野 而我好耐之前又食過呢間放題,覺得唔差啵
就帶朋友黎試下
一入到去坐低 見到張枱紙同之前唔同左
而家粉紅色都幾特別;)
之後緊係畫野食啦,d野食既款式都唔同左 可能係我太耐冇黎@@ 上菜都好快
就講下有咩野好食啦
刺身就一定必叫啦,今次既刺身比之前更加厚切!!!正!仲好新鮮
我最鐘意食甜蝦同榮螺片 勁鮮甜
朋友唔係好食刺身甜蝦都覺得好正 令佢一試難忘
刺身係我畫幾多真係黎足比我
壽司都冇叫太多 因為唔想食太多飯
另外,講下熟食野啦!
炸物好脆,個一口芝士拉長黎食都唔會斷
食落又唔覺好制
串燒好夠熱 火雞腎串好爽好夠味 波羅串燒出黎好甜又多汁,串燒就正係叫左呢兩樣
天婦羅冇左我鐘意食既茄子 不過唔緊要啦有大蝦 炸個個粉都唔算厚
牛肉薄燒好香 好似有d葱同蒜蓉,但係食食下覺得咸左小小
一品料理有個甜甜地既豬頸肉,第一啖食落去個邊位有小小脆嫁 睇得出師傅應該好有心機去
煮
good!
仲有兩樣係必食嫁:大蝦pizza同芝士帆立貝
就係貪個pizza多芝士 又唔會太大塊 個底係薄脆
鐘意食芝士既朋友就岩哂啦;)
帆立貝同芝士都好夾 重要粒帆立貝都唔細粒, 我覺得好有誠意,出面應該都未必食到一啖放落口勁熱 差d辣親個咀><
呢度既甜品雖然正係得雪糕,但係有好多款比你揀 一係就係自己'畢',一係就雪糕杯 正係雪糕杯都有三四款
個雪糕有d難'畢' 用雙手都要好用力
題外話/補充資料
我覺得好抵食 食物款式夠多 有自己既風格
做得都好足好滿意 出面都未必食到同款既食物! 希望一直keep住水準;)


text:
北極狐
北極狐(學名:Alopex lagopus)屬於犬科嘅北極狐屬.別名藍狐或者白狐.北極狐額頭同面窄,嘴尖,耳圓,尾毛蓬鬆,尖端白色,身體略細過赤狐.北極狐嘅毛皮響國際毛皮市場上可以話係暢銷嘅高檔商品,因此北極狐成為人類爭相獵捕嘅對象.因為佢隻腳好似野兔腳,所以學名意思解作「有野兔腳的狐狸」之意.
主要特徵[編輯]
北極狐毛皮嘅長又軟且厚,所以北極狐可忍受嚴寒.冬天毛色為白色,夏天就轉為灰黑色.北極狐能夠喺零下 50℃ 嘅冰原上生活.北極狐嘅腳板底上長咗長毛,所以可以響冰天雪地上行走,又唔滑.
雄性北極狐平均體長 55 厘米,尾長 31 厘米,體重 3.8 公斤;雌性 53 厘米,30 厘米,3.1公斤.肩高響 25-30 厘米之間.
飲食[編輯]
北極狐嘅食物包括旅鼠,魚,鳥類同雀蛋,果實同北極兔,有時仲會漫游海岸捕捉貝類,但主餐多數係旅鼠.當北極狐聞到旅鼠窩嘅氣味或者聽到旅鼠窩裏面啲旅鼠尖叫時,佢就會迅速咁挖掘喺雪下面嘅旅鼠窩,當挖得差唔多時,北極狐會高高咁彈起,藉著跳起嘅力,用腳將旅鼠窩壓扁,然後將窩裏面嘅旅鼠一網打盡.喺極度肚餓嘅情況之下,白狐甚至會自相殘殺.
分佈同習性[編輯]
北極狐分佈於北冰洋沿岸地帶同一啲島嶼上嘅苔原地帶.北極狐喜歡響丘陵地帶築巢,而北極狐嘅巢一般有幾個出入口.當遇到暴風雪時,北極狐可以呆喺竇裏面一連幾日唔出嚟.北極狐年年都為佢嘅巢穴進行一啲維修同擴展,以便長期居住.夏天,當食物多嘅時候,北極狐會將部分嘢食收埋響巢穴裏面.冬天,當巢穴中所儲存嘅食物消食晒嗰陣,白狐會跟蹤北極熊,揀食北極熊所食凈嘅冷飯菜渣.所以冬天時北極熊身後總會有 2 到 3 隻白狐靜雞雞跟蹤.但當北極熊非常肚餓時,佢亦都會攻擊北極狐.
近年,因為氣候暖化,原產溫帶嘅赤狐亦都開始「北上」,因為身型較大,赤狐有能力殺死較細隻嘅北極狐.
繁殖動向[編輯]
響香港,香港濕地公園現時有北極狐模型,而香港海洋公園響2007年亦有北極狐嘅活體展覽.


text:
PHP
PHP係一種流行嘅開放原始碼程式語言.官方正式名稱係「PHP: Hypertext Preprocessor」嘅遞歸縮寫.
PHP主要用喺伺服器端應用程式同動態網頁上,但係亦都可以用喺命令列上執行,或者係開發獨立嘅圖形使用者介面(GUI).
目錄
發展歷史[編輯]
PHP/FI[編輯]
1994年,格陵蘭籍嘅程式設計師Rasmus Lerdorf開發咗一組Perl腳本,用嚟追蹤佢嘅線上履歷幾時畀人使用到,佢叫呢組腳本做「Personal Home Page Tools」.隨著呢個腳本嘅功能日趨複雜,Lerdorf開始用C語言做一啲功能,例如連接資料庫,簡易嘅動態網頁開發.Lerdorf決定釋出呢組程式嘅原始碼,畀大眾可以修改,並叫呢個程式做PHP/FI(Personal Home Page / Forms Interpreter).隨著PHP 3出現,PHP/FI好快就結束開發.
PHP 3[編輯]
1997年,Tel Aviv公司嘅Zeev Suraski同Andi Gutmans改寫PHP嘅解析引擎PHP/FI,Rasmus Lerdorf亦決定中止PHP/FI嘅開發,並將PHP重新命名做"PHP: Hypertext Preprocessor".經過9個月嘅測試,喺1998年釋出咗PHP 3.PHP 3最大嘅特色係加入咗延伸函式庫嘅功能,吸引咗好多人投入PHP延伸函式庫嘅開發,豐富咗PHP嘅功能,另外物件導向嘅功能亦喺PHP 3開始出現(不過唔係好完整).1999年兩個人喺以色列成立咗Zend Technologies公司嚟投入PHP嘅開發工作,並且開始製作下一代嘅PHP解析引擎 - Zend引擎.
PHP 4[編輯]
2000年5月22日,以Zend引擎 1.0為解析引擎嘅PHP 4.0 發佈.呢個亦都係PHP開始大受歡迎嘅版本,目前PHP 4仲做緊安全性嘅更新,最新版本係2007年2月發佈嘅PHP 4.4.5版.
PHP 5[編輯]
2004年7月13日,以Zend引擎II為基礎嘅PHP 5.0 發佈,同時亦加入咗好多新特性:[1]
- 更完整嘅物件導向支持:基本上到PHP 5之後PHP先算係比較完整嘅面向對象語言.
- 透過新嘅Zend引擎,提升咗PHP執行嘅速度.
- 對MySQL資料庫有更完整嘅支援.
- 更好嘅XML支援.
- 內建SQLite資料庫(但係喺PHP 5.1取消內建,改用延伸函式庫嘅方式).
- 整合咗SOAP嘅支援.
- 提供例外處理.
- 新嘅資料庫存取介面PDO(PHP Data Objects).
應用[編輯]
PHP主要應用響網頁伺服器,處理使用者嘅輸入嚟產生網頁.但係命令列程式或者圖形使用者介面(GUI)嘅開發都係PHP嘅主要應用範圍.
伺服器端程式語言[編輯]
PHP最初就係設計成伺服器端程式語言,因此呢個亦都係PHP應用得最廣嘅部份.喺呢個領域有好多其他競爭者,例如ASP.NET,ColdFusion,JSP,Perl,Ruby on Rails等等.
喺網絡工業領域,PHP是LAMP架構嘅其中一部分,所謂嘅LAMP係指Linux,Apache,MySQL同PHP所組成嘅網絡環境,提供咗好多安全,可靠嘅網頁應用程式.PHP目前已經係全世界最受歡迎嘅伺服器端程式語言,跨平台嘅特性更令PHP廣為流傳,目前世界上有超過2000萬台伺服器安裝咗PHP[2].
命令列程式[編輯]
PHP亦可以用喺命令列上執行,例如分析紀錄檔,系統管理工作等.呢啲工作過去都係由一啲其他嘅程式語言例如Perl, Python, awk等嚟執行,PHP喺命令列上嘅使用則逐漸增加.
圖形使用者介面(GUI)[編輯]
透過同GUI函式庫GTK+的結合,PHP亦都可以應用喺圖形使用者介面(GUI)嘅開發上,目前嘅應用仲未普遍.
語法[編輯]
PHP嘅語法參考咗Perl,C語言,而且可以整合喺HTML入面,以下係一個簡單嘅Hello World程式:

PHP剖析引擎只剖析 之間嘅程式碼,而不包含喺 之間嘅內容就會直接送出,所以可以用以下嘅方式嚟將PHP程式碼嵌入喺HTML之中:
HTML內容
但是響判斷語句中嘅HTML唔會被直接送出:
<?php
if (false) {
?>
HTML內容
<?php
}
?>
PHP可以用三種註解的形式:C與C++所使用的“/*...*/”與“//”,和Perl的“#”.
類型[編輯]
PHP主要有以下四種標量類型:
- 整數 (integer)
- 浮點數 (float)
- 布林值 (boolean)
- 字串 (string)
兩種複合類型:
- 陣列 (array)
- 物件 (object)
兩種特殊類型:
- NULL
- 資源 (resource)[3]
變數[編輯]
PHP中嘅變數用「$」跟著變數名稱嚟表示.變數名稱是區分大細楷嘅.有效嘅變數名稱以字母或底線開始,後面可以係任意數量嘅字母,數字或者底線.[4]
物件導向[編輯]
PHP從PHP 3開始已經有咗基本嘅物件導向特性,但係直到PHP 5將物件導向部份重新改寫之後,PHP嘅物件導向功能先比較完善.而家PHP可以話係一個有完整物件導向功能嘅語言.
PHP相關資源[編輯]
函式庫[編輯]
- 內文: PHP函式庫列表
內建多樣化嘅函式係PHP主要嘅特點之一,這啲開放程式碼嘅函式提供咗各種唔同嘅功能,例如檔案處理,FTP,字串處理等等.呢啲函式嘅用法同C語言相似(例如printf),呢個亦都係PHP流行原因之一.
除咗內建嘅函數之外,PHP亦都提供咗好多延伸函式庫(extension),好似係各種資料庫連接函式,資料壓縮函式,圖形處理等等.有啲延伸函式庫需要由PECL(PHP Extension Community Library)取得.
原始碼編碼和加速[編輯]
PHP原始碼係可以直接讀取嘅,即使放上伺服器上執行都係一樣.雖然令PHP多咗彈性,但係相對造成安全危機同性能下降嘅問題.
透過PHP編碼器,可以保護PHP嘅原始碼唔會被讀取(對商業軟體嚟講特別有需求),亦都可以提升執行嘅效能.有好多公司或團體開發PHP嘅編碼器,將PHP程式編譯成位元組碼,再透過伺服器上安裝對應嘅程式嚟執行PHP程式.
除咗透過編碼器加速之外,PHP仲可以透過動態嘅快取機制嚟提升速度,加速工具有商業版嘅,例如Zend Platform,亦有開放原始碼嘅加速軟體如eAccelerator,APC,XCache.
樣板引擎[編輯]
樣板引擎令PHP應用程式可以做到邏輯同使用介面上嘅分離.其中一個受歡迎嘅樣板引擎係PHP官方開發嘅Smarty.
PEAR[編輯]
PEAR係PHP Extension and Application Repository嘅縮寫,由Stig S. Bakken喺2000年響PHP開發者會議(PHP Developers' Meeting, PDM)上提出,目的係做出可以重複使用嘅函式庫嚟提供PHP社群使用.到今日PEAR已經包含好多類型嘅函式庫,例如資料庫連接,內容快取,數學計算,電子商務等等.
PECL[編輯]
PECL係PHP Extension Community Library的縮寫,目的係提供PHP社群各種延伸函式庫.PECL喺2003年由PEAR專案分離出嚟,而家已經係一個獨立運作嘅專案.
對PHP嘅批評[編輯]
即使PHP係廣受歡迎嘅程式語言,但係仍然受到好多批評,例如:
- PHP無原生支援Unicode或者多位元字集(例如中文,日文,韓文等需要用兩個或以上ASCII字元嚟表示嘅字集),導致用PHP寫嘅軟體喺國際語言化上遇到相當多嘅困難.
- PHP無名字空間(Namespace)嘅設計,降低咗PHP語言設計上嘅彈性,亦都導致函式名稱過長嘅問題.
- PHP嘅函式命名規則非常混亂,好多函式功能類似,但係用上不同嘅函式名稱同參數順序,例如strpos($haystack, $needle) 同 in_array($needle, $haystack),strcasecmp 和 stristr,導致編寫PHP程式時需要做相當多嘅手冊查詢工作,初學者都往往不知不覺重新編寫已經內建嘅函數,降低咗開發嘅效率.
- PHP嘅魔術引號(magic quotes)功能可以自動處理使用者輸入字串中嘅脫逸字元,有效避免SQL隱碼攻擊(SQL injection),但係因為唔係每個使用者嘅輸入都會寫入去資料庫,處理呢啲唔會寫入資料庫嘅字串就浪費效能.另外唔係每個PHP環境都會開啟魔術引號,設計程式時需要對不同嘅伺服器環境做適應,造成程式設計上嘅麻煩.魔術引號功能預計會喺PHP 6時取消.
- 有啲PHP嘅延伸函式庫唔係執行緒安全(threadsafe),導致PHP安裝響多執行緒嘅伺服器例如Apache 2上會發生唔穩定嘅情況.[5]
未來發展[編輯]
PHP 6目前已經開始開發,將會針對PHP 5嘅一啲缺點改進[6],例如:
- 原生Unicode支援
- 移除魔術引號(magic quotes)
- 移除全域變數(register_globals)
- 移除安全模式(safe_mode)
PHP 6好多功能仲未定案,仍然討論緊,發佈嘅日期亦仲未確定.


text:
金屬
喺化學入面,金屬係一啲隨時會釋放電子,成為離子,而喺元素形態時又以金屬鍵鍵形式存在嘅化學物質.佢哋有時會被形容為一堆畀電子圍住嚟轉,成為結晶體嘅正離子.金屬亦係元素三大分類之一,同半金屬與及非金屬並列.硼(Bo)至到釙(Po)嘅一條對角綫將元素週期表分成兩部分,左下角係金屬,右上角係非金屬,疊住條綫嘅就係半金屬.
大自然裏面非金屬嘅分量多過金屬嘅分量,但係金屬就佔咗元素嘅大部分.常用嘅金屬,例如五金,即係金,銀,銅,鐵,錫,都係元素.
金屬元素嘅所有同素異形體(Allotrope)個樣都閃令令,可延展嘅(Malleability),可延長嘅(Ductility),全部都係導電體(Conductor of electricity),同埋好嘅導熱體.相比起來講,大部分非金屬元素都好脆 (Brittle),又係啞面,而且唔傳電.金屬傳電係因為佢最面頭嗰個電子殼啲電子都唔係好穩定,鍾意甩出去,所以就出晒去原子同原子之間嘅空隙,形成一個類似「電子海」嘅游離電子層.
大部分金屬都係唔穩定嘅化學物質.當佢哋係金屬,即係重係以元素形式存在嘅時候,會同氧氣產生唔同速度嘅化學作用.快嘅好似鉀同氧氣嘅反應會喺幾秒之內完成,但係鐵同氧氣嘅反應,即係生銹,就要幾個月甚至幾年先至完成,途中重要經過幾個階段.鹼金屬反應最快,其次係鹼土金屬,過渡元素會慢啲,當中例如金,銀,鉑就直情唔會有化學反應.
有啲金屬會自然形成一浸好薄,但係好硬,而且唔透水嘅氧化層,例如鋁,鈦.呢浸氧化層將個金屬物件同外界完全隔絕,成為一個保護層.所以呢啲金屬雖然好易產生化學作用,但係都算係一啲抗侵蝕嘅金屬.呢層天然嘅氧化層比大部分嘅人工保護層防禦力更強,而且可以用陽極電鍍 (Anodizing)嘅方法加厚.


text:
上到澳門利×夜總會,原先諗住搵番相熟經理招呼我,但係咁啱得咁蹺佢又放假,改由一位靚女媽咪幫我打點一切.對方知道我同經理熟,就拍晒心口話一定會介紹個溫柔體貼嘅囡囡畀我.又好,即管睇吓你有咩筍貨色先!
餵食波餅
等咗冇耐,就有一個瓜子口面嘅靚女行入嚟,笑容滿面咁話自己叫豆豆,我見佢笑得咁甜,就忍唔住同佢講吓有味笑話,阿妹見我口花花,即時攬住我撒嬌:「耶……玩人嘅,你好衰㗎!」跟住我嘅右臂就係咁狂食豆豆嘅波餅,搞到我立即投降認錯,兼夾自隊兩杯先至冧得掂佢.抽住水同豆豆談心嗰陣,佢突然問我信唔信緣分呢家嘢,我心諗唔係啩,出得嚟玩同我講緣分?乜唔係講金實際啲咩?阿妹見我面有難色,顯得有啲唔開心,估唔到呢條衰妹又幾鬼馬喎,係都要我氹,真係當正自己係我女友咁!
不經不覺,同豆豆喺K房都玩足成粒鐘,再咁浪漫落去,我皮費都唔少,於是我就同阿妹要求上房再玩過,對方見我露出一副極之期待嘅淫樣,當堂鬼咁雀躍,原來佢話自己都有啲忍唔住,想再進一步喎!嘿,佢早啲講我就唔使嘥咁多口水啦.正想同媽咪提出上房之際,豆豆又忽然㩒住我話未飲夠,柯打多半打自隊,呢個女人都幾麻煩!好,既然你咁鍾意飲,我決定同你劈過,等你飲得醉醉哋,話唔定上到床仲好玩!
上房繼續
半打話咁快就飲晒,但豆豆依然未夠皮,反而我就有啲醉,再咁落去,我怕陣間會不舉,都係唔玩喇!拿拿臨上房去馬.殊不知呢個時候媽咪入嚟,拎住支威士忌話要同我飲,呢鑊真「賴」嘢,為保面子,我點都要頂硬上.喺兩條女左右互隊下,呢次我真係醉,不過都仲好想曳曳,阿妹見到我差唔多冧,於是就拉咗我上房.
上到酒店房,嗰頭閂埋門,呢頭豆豆已經急不及待咁將身上所有障礙物完全解除,我亦趕快嚟個霸王卸甲,然後將佢成個人抱起放落床.經過一輪搜身後,我發現豆豆嘅皮膚唔單止夠白,仲好似BB咁滑不溜手,所以由佢塊面一直落到去腳板底,任何地方我都冇放過搜索清楚.玩到對大肉球時,更係唔捨得放手,搓圓又㩒扁,玩到不亦樂乎,而阿妹就叫到收唔到聲:「呀……噢……好爽呀!」梗係爽啦,以小弟出嚟玩咁多年嘅經驗,真係乜波都搓過,我可以大膽講句,我淨係幫你搓都可以令你有高潮!
再接再厲
或者因為先前嘅前奏,令豆豆對我完全解除戒心,話咁快就進入狀態,呢個時候阿妹再按捺不住,反客為主捉住我支大肉棒,問都唔問就開始套弄.有冇搞錯呀?又會咁好口技嘅,莫非豆豆最架勢嘅係吹奏?都係唔好諗咁多,好好享受一下好過!經過阿妹一輪吹奏後,我感覺到再長此下去,好快就會扯白旗投降,所以我就伸隻手向阿妹嘅敏感部位,然後用中指喺洞口邊徘徊.吹得正爽嘅豆豆畀我搞到突然縮一縮,呢個時候,終於輪到我採取主動,一個翻身騎喺阿妹身上,準備開波.
豆豆個桃源洞喺短短時間內已出現積水,佢仲捉實我支大鋼炮,希望我可以立即滿足佢,於是我立即提槍上馬,對準洞口之後,就狠狠推進,經過數百下衝刺,隨住豆豆嘅一聲大叫,我亦打咗個冷震,噢……爽呀!不過,轉個頭,阿妹又騎喺我身上,將頭先所做過嘅一切重新再嚟一次,等我抖陣回氣都得啩!
豆豆 Profile
三圍:34-24-34
強項:「簫」魂曲
興趣:睇戲


text:
好啦, 今次我同大家分享嘅係位於中環都爹利街嘅「沐蘭」.呢間係一間 Spa 來嘅, 我就去咗做 Facial (面部護理) 同埋 Body massage (全身按摩).
一入到去, 你就會覺得燈光比較柔和, 嗱, 呢張相就同現實一樣, 唯一唔同就係個reception desk後面多咗幾個着住黑色衫褲嘅 staffs 喺度, 大致上佢哋都幾好笑容同埋禮貌.呢度係會接待男賓同女賓嘅, 不過放心, 係分開喺唔同嘅區域架.
當然梗係換衫先啦,佢哋嘅更衣室真係幾大, 又清潔, 唔錯呀.比起 reception, 呢度就光好多啦.你哋見唔見到一格格嘅櫃呢, 呢啲就係Locker比你放低私人物件同埋掛好啲衫嘅, 係用密碼鍞, 咁就唔使咁煩要攞住條鍞匙周圍走又驚唔見咗啦~ 件浴衣已經一早準備好在個 Lock 裡面, 而且仲有用完即棄嘅內褲﹑同埋拖鞋. 呢度有間房仔, 如果你怕羞,可以入去換嘅.
好啦, 望吓更衣室另一面, 就係洗手間﹑沖涼間同埋盡頭會有一間 Sauna 房.所有設備都好齊全嘅, 你可以放心.
呵呵….係咪覺得好奇怪呢, 點解有杯嘢飲同埋幾粒薑糖呢? 其實當你換完衫出來, 你會見到更衣室近門口位置有張化妝枱, 上面已經有杯飲品放喺度, 旁邊會有張咭寫咗你個名比你知邊杯係你嘅.至於你做完晒所有treatment, 沖完涼要走嘅時候, 佢哋又會有杯嘢飲同埋幾粒薑糖放喺度比你, 啲薑糖仲味道唔錯架~
換好晒衫, 就會去到另一個地方等佢哋啲職員接你, 放心, 通常都唔使等嘅, 只係間唔中要等幾分鐘啫.呢度就係等嘅地方.我會做 body massage 先嘅, 職員帶我去到專門做 body massage 嘅房間, 因為做 facial 同做 body massage 嘅房間係唔同架.其實呢度真係幾大, 周圍都係房間….終於到我間房啦, 唔錯架, 都幾大架, 係獨立房間來嘅.喺柔和嘅燈光之下, 又有輕鬆嘅音樂, 仲有按摩員嘅一流手勢, 只可以用一個字來形容, 「正」呀!
做完之後個人鬆晒, 當然就係去扮靚靚做 facial 啦, 跟住職員就帶咗我去另一個房間.其實呢度做 facial 有2種房間, 一種就係好似做 body massage 嘅房間咁, 只係張床唔同; 另一種就係可以比兩個人一齊用, 不過間房超大!! (其實我兩間房我都試過, 第一次去就係獨立房, 第二次就係雙人房, 不過都係得我一個人喺裡面做 facial 嘅.) 佢哋用嘅護膚品品牌係 Swiss Line, (唔係卓悅嗰隻呀, 呢隻正好多貴啲架!) 護膚品嘅質素梗係高啦, 至於舒適度方面, 張床好大囉, 而且做 facial 都好睇個職員嘅手勢嘅, 普通啦.
好啦, 我覺得環境真係唔錯, 夠舒適清潔, 啲員工都幾有禮貌, 係一個好嘅選擇.至於價錢方面, 係屬於中上至高嘅.不過第一次去會有折, 你可以試吓嘅, 有時佢哋亦有啲promotion, 大家可以留意吓.去之前, 打電話去問吓同埋book 位啦.


text:
其實自己好少去「太興
」食嘢,因為一向覺得呢間已經變成連鎖店嘅茶餐廳,雖然薄有名氣,而且生意仲愈做愈大,開埋做高檔少少路線嘅「太興新世代
」,個別食物好似「焗青芥辣燒肉飯
」同「冰鎮奶茶
」咁又廣為人知,但係自從佢出左名之後,價錢就收得愈來愈貴,所以都已經好少幫襯.
不過呢日路經太子附近的這間「太興
」分店,見好耐都無食過呢度的「頂級午餐肉滑蛋公仔麵
」早餐,心思思想食吓,就入去幫襯啦.
唔知係咪呢日遲左出門,店裡面已經幾乎無位,只係得番一兩張細檯未有人坐.伙計招呼自己坐低之後,都覺得坐得幾逼狹.
其實自己一心入去都係想食呢個好耐無食過嘅「頂級午餐肉滑蛋公仔麵
」啫,所以二話不說,就叫左佢,餐飲當然亦離不開呢度最出名嘅「冰鎮奶茶
」啦!
呢度嘅早餐以茶餐廳來講,都真係算收得幾貴,好似呢個早餐咁,要成$27落樓,只不過係一間比較出名嘅茶餐廳早餐啫,,都收咁嘅價錢,真係唔係成日都咁捨得咁食法.
雖然,呢個「頂級午餐肉滑蛋公仔麵
」早餐的確係比一般茶餐廳嘅同類出品質素稍勝
,例如兩件午餐肉都係厚切,夾著真正火腿喺裡面嘅火腿豬肉,滑蛋亦都係炒得火候尚佳,包有蛋汁的滑蛋,公仔麵相信亦係比較好的品牌,食落唔會勁腍或過硬,仲有條菜心做點綴添,論顏色賣相,與其他一般的茶餐廳相比,的確係稍勝一籌.
不過講到湯底,呢度就真係太過重手啦,次次食都覺得鹹得要命
,仲要係間間店都犯同一個湯底過鹹的毛病,搞到連平時喺屋企煮出前一丁都會飲一兩啖味精湯嘅自己都頂唔順唔會飲.
各位太興師傅,煮公仔麵使唔使咁重手呀?乜味精唔使本嘅咩?
雖然呢個早餐除左湯底之外質素係比較好,但收到咁嘅價錢我就覺得係價錢與食物質素不相稱偏貴嘞!收平幾蚊就差唔多.話時話,因為怕左湯底太鹹的問題,所以喺落單嘅時候特地同個女伙計講話個湯底要少鹹,但係佢聽左好耐都唔明白我想點,簡直係雞同鴨講,我又唔覺得有乜咁難明喎
,結果唯有死死地氣同佢講話乜都唔使,要番正正常常的就得,唉!點解我會喺「太興」遇到火星人嘅呢
?
至於杯「冰鎮奶茶
」,話晒係呢度成名之作之一,茶味唔會因為有冰喺奶茶裡面而變得愈來愈淡,呢招的確係成功嘅,不過杯奶茶就稍為甜左d囉.
算啦!就算物非所值,都係一次半次啫,「太興
」,都唔會成日去架啦!


text:
真木今日子邪氣大食妹
相信很多人都有收集自己心頭好嘅習慣,例如有人會儲公仔,儲波鞋等,而日本AV女優真木今日子就鍾意收集內衣褲,佢仲因此而上位添!
現年20歲嘅真木今日子,曾經係知名水着妹組合白娘隊成員,及後加入AV界,成為AV名廠Max-A嘅專屬女優.今日子個樣雖然唔算一等美人胚子,但係一對淫眼滲出邪氣,加上一張厚唇,一睇就知佢天生大食喇!所以Max-A經常安排阿妹玩3P遊戲,前嗒後搖嘅淫樣,佢演出入木三分,令人睇得興奮無比.此外,今日子嘅身材亦好有睇頭,擁有一對35G堅挺美巨乳,玩夾腸仔認真一流.
熱愛玩Cosplay
據了解,真木今日子係個狂熱動漫迷,未入行之前,已經好鍾意蒲動漫聖地秋葉原,仲非常熱衷玩Cosplay,佢最愛扮《海賊王》嘅女角色亞爾麗塔.之不過,Max-A一向都唔鍾意拍Cosplay片種,令今日子冇得發揮所長.所以約滿之後,佢就轉投去主打巨乳女優嘅AV廠Oppai,呢間公司唔單止安排大量Cosplay片畀佢演,得知阿妹原來鍾意收集內衣褲,仲安排佢演出猥褻程度極高嘅戀物癖作品,換上不同性感內衣褲同男優激烈交纏,好此道嘅AV迷,絕對唔好錯過今日子嘅新作品喇!
推薦作品
片名:《黑髮美巨乳女學生與戀物癖大叔交往》
片長:160分鐘 出品:Oppai
內容:講述真木今日子同一名阿叔發展忘年戀,不過交往過後,阿妹發現阿叔性慾旺盛,一日做愛三次,仲有戀物癖,成日要佢換上不同服飾玩着衣交歡,而為咗滿足愛人嘅特殊嗜好,阿妹亦惟命是從.
真木今日子Profile
出生日期:1990年9月3日
身高:5呎3吋
三圍:35G-23-35
血型:B型
興趣:Cosplay


text:
代理伺服器
代理伺服器係一種特殊嘅網絡服務,畀用戶端,例如屋企入面啲電腦,通過佢同另一個網路服務進行間接嘅連接,亦都可以叫做網絡代理.提供代理服務嘅電腦或者其他類型嘅網絡節點叫做「代理伺服器」,代理伺服器入面嘅軟件稱為「代理軟件」,要有呢個軟件先至可以做到網絡代理呢樣功能.
具體過程大致上係:用戶端(第一部電腦)想要目標伺服器(第三部電腦)嘅某啲資源,但用戶端就唔直接同目標伺服器連接.用戶端(第一部電腦)首先同代理伺服器(第二部電腦)連接埋一齊,跟住話畀目標伺服器(第三部電腦)知,想要佢入面嘅檔案或其他資源.代理伺服器透過同目標伺服器直接連接,或者從緩存中攞到第一部電腦想要嘅資源,就畀返用戶端(第一部電腦).通常喺呢個過程入面,代理伺服器可能會改變用戶端嘅請求或伺服器端(第三部電腦)回應嘅一啲內容,從以滿足各種代理嘅需要.
代理伺服器嘅工作協定[編輯]
Socks[編輯]
HTTP[編輯]
喺工具→Internet 屬性→連接→局域網路設定→代理伺服器 中可以改
- Firefox嘅設定
位於工具→選項→常規→連接設置下. 喺一般情況,安裝SwitchProxy會容易啲設定代理伺服器.中國大陸出產嘅xyzproxy亦都係一個選擇.
其他[編輯]
匿名代理伺服器帶嚟嘅風險[編輯]
當使用代理伺服器嘅時候,所有發送去被訪問服務(例如一個網站嘅HTTP伺服器,即係第三部電腦)嘅資料都必須先流經代理伺服器,通常呢啲資料都係無經過加密.所以,一個惡意嘅代理伺服器就有可能記錄底所有經過呢個代理嘅資料,包括用戶名同埋密碼咁.
開放嘅代理伺服器令到用戶可以隱藏佢嘅來源,因此有部分人通過呢種途徑嚟發表垃圾留言.所以唔少網路管理員禁止使用開放代理伺服器嘅非註冊用戶發表內容.
反向代理伺服器[編輯]
反向代理伺服器架設喺伺服器端,通過緩衝成日被請求嘅頁面來緩解伺服器嘅工作量.
分散式代理伺服器[編輯]
proxy can make people in HK go to usa use internet but didn't use taiwan way.


text:
首先自我介紹,我叫阿滔,八十後,係一間算幾大嘅公司做緊一個so-called engineer,公屋仔,無任何犯法紀錄.
七月二號我係中環俾人拉左,罪名係1) 參與未經批准集結,2) 對公眾哋方造成阻礙.我唔係咩資深社運人士,亦無參加過咩組織. 我只係想講今次俾人拉左嘅,其實好多都唔係啲 超級熱血社運份子.請唔好覺得俾人拉呢班友係怪獸/痴線佬,亦唔好覺得佢哋係英雄.其實大家都係好普通好普通嘅香港市民,可能係學生,可能返緊工,俾人拉完仲要諗辦法打返公司請病假,之後擔心個樣上左電視俾老闆發覺俾人炒.我想講嘅係其實社運並唔係大家想像中咁遙遠嘅. 只要大家有果個心,無需預演,無需準備,一齊坐底,你就已經係一個社運人士.
勇武友去左邊?
由晏晝三點半行到十點半,之後就係坐.其實大部分呢啲 集會都係「鳩坐」,國教如是, HKTV 如是,東北最後果兩個集會如是.坐得幾次其實自己都好懷疑呢啲 叫口號式集會有乜作用,但每次見到政府亂咁黎又抵唔住頸又去坐過.高登仔好鍾意講 「行完坐完好快啲返屋企,聽日仲要早起身返工」或者係中左激將法, 但我都好想同佢哋講,好啦今次真係有組織搞公民抗命啦,我哋真係俾人拉左啦,咁你哋班自命勇武抗爭念力抗共嘅又係邊度??
基本上坐嘅時候大部分都係幫自己個心理輔導.問得自己最多嘅問題係自己叫做有份唔錯嘅工,值唔值得為呢個預演佔中俾人拉呢? 如果留案底會唔會連工都無埋呢?自己辛辛苦苦讀左咁多年書,雖然唔叻但總算大學畢業,因為咁而影響前途好似好蠢咁.
咁上下又聽到幾行後嘅果個女仔用爆大聲嘅語氣對住個電話「我又唔係為自己又唔係去玩, 我係為香港呀!!」 之後cut 左線.我見到附近啲人都好似眼濕濕咁.其實係我眼濕濕咁.最怕嘅未必係俾人拉俾人政治檢控,而係怕屋企人擔心難過.我同自己做足心理輔導,但其實好少同屋企人做.佢哋可能甚至唔知咁俾人拉同偷野俾人拉係有乜分別.佢哋亦都未必明白犯法同公義有乜關係.不過就算佢明我估佢都會係果句 「人哋衝人哋犯法你咪企埋一邊囉.」
多謝吳亮星
不過我要多謝吳亮星,因為佢我晒少左好多口水去解釋點解我要去遊行,亦都令屋企人明白左咩係議會暴力.我諗下次要說服佢唔好投謝偉俊應該會容易啲啲……
講左咁多野都仲未開始.其實過程只係三樣野,等,叫口號,同埋俾人抬.其實我搞唔清楚係「希望始於人民」 定係「人民始於抗爭」,亦都唔明白零晨四點幾係中環路中心叫「林鄭出黎對話」 有乜意義,不過未嘗唔係一種令自己無咁驚嘅辦法黎嘅.
講真今次我對警察其實無乜負面評價,可能最大原因係我睇唔到佢哋點對果啲資深社運份子,我聽到佢哋又話插眼又話鍊鼻,不過我俾啲記者遮住乜都睇唔到. 現場唯一令我反感嘅警察係個鬼頭,我唔知佢係乜來頭但佢真係極不客氣,最柒係佢見啲手下抬唔掂之後一下「讓老子來!!」 但仲衰過之前,佢隔離果幾個差佬都唔知係咪特登要佢出洋相,hea 幫之下令鬼頭求仁得仁,柒返出去.
最煽情嘅係有個唔係好大嘅男仔,聲已經係沙哂走哂音,佢又爆喊情緒異常咁激動 「警察我真係好心痛呀, 哩哋當初為乜要當差呀」「柯哋爭緊嘅野, 哩哋都有份架」「柯好驚呀, 但我唔會走」我唯一希望嘅就係佢嘅朋友唔好睇到佢嘅片,又或者佢嘅朋友唔似我咁仆街,唔係嘅話俾人笑成世都似.
3310
等俾人抬其實除左叫口號之外,仲有一樣就係叫啲警察嘅number,「56447 唔好咁扭佢手腕, 佢痛呀」「15423 唔好扯呀」當然佢哋都唔多會理你嘅,而你事後亦都唔會記得呢啲 number.唯一例外嘅係警員3310,佢應該係比較多經驗啲, 抬人亦比較直接,我哋叫左幾句「3310 唔好咁大力」佢就當然唔會理我哋啦.點知後面有人爆左句「nokia 唔好咁大力, nokia 3310 我話你呀」我見到白衫果個差佬當堂陰陰咀咁笑, 仲同隔離果個咬耳仔tim!之後 nokia 先生就無再出現過啦.3310 我記得你呀,唔好咁大力呀!!
中途有班好天真嘅小女孩諗住手拖手幫我哋擋住警察.雖然係幾感動但心諗 「你咁咪仲激過我哋坐係度等俾人拉」 anyway,多謝香港市民嘅聲援,令我知道我哋並不孤單.
深圳客
其實抬走無乜野好講,都係咁上下.雖然睇世界盃學會左詐死,但無奈係啲警察唔係果個亞洲之光嘅球證.我想講嘅反而係隔離果兩位一齊俾人拉嘅暴民.右手面嘅係一個講國語嘅阿叔,佢話佢係旅客,五十歲,係我之後偷睇佢本passport 發現嘅.呢個阿叔本來我以為係黎自台灣,應該係陳為廷啲同學,但佢竟然話佢來自深圳!! 我真係想同佢講 「喂你哋都有搞71佔深喎!」
呢個阿叔其實相當有心,佢黎香港一日就淨係為支持七一同佔中,聽佢講應該咩哋方都無去過.我只有講 「香港人,你話七一好忙唔得閒黎,我問你慚唔慚愧?」 我真係諗唔到佢黎七一遊行究竟對佢有乜幫助,我相信佢亦都唔會天真到以為香港有普選會令中國有普選.佢只係為公義,只係為對民主嘅追求.呢個世界就係有啲咁單純嘅人,單純得令人慚愧,單純得令人肅然起敬. 不禁搭一搭佢膊頭 「鄧依沙禾嘲梨乸騾埋賴焚, 爭依頂騾揮耶姣.」
一歲仔仔的爸爸
而左手面果位兄弟呢,就係有一個一歲仔仔嘅香港爸爸.「下?仔細老婆嫩喎」 佢就答我 「就係為個仔先黎」呢個真係算係出生入死嘅好兄弟.平時啲 好兄弟最多都係唱K無帶錢借住俾你先,佢呢就係拉住我唔俾差佬抬走.因為佢,我足足拖多左十幾秒.全靠佢夾住我隻手,我先唔洗咁瘀兩秒就俾人「的」 走左.
五點唔知幾多分,我終於俾警察拘捕左.
俾人「的」 左去旅遊巴途中,我見到好多好多嘅差佬,個個望住我,搞到我都有啲 心虛.果一刻我真係想問佢哋 「可唔可以黑布蒙頭?? 不如落埋孖葉呀?人一世物一世俾人拉無黑布蒙頭同孖葉點對得住阿爸阿媽呀!!」
去到等搜身嘅時候,鐵馬外有個講唔正嘅阿姐同對住每一個被拘捕嘅人講 「你係香港人嘅驕傲」亦都有個好似記者嘅哥仔同我點點頭.真心多謝.其實我唔知香港人會點評價我哋呢班傻佬傻婆嘅行為.我真係好怕出到黎嘅輿論係呢班友淨係係度搗亂,搞亂香港.
餓到震
「的」住我隻左手果個警察話「嘩你隻手好震喎!」我真係想答佢 「dllm 不如你試下無食野十幾個鐘之後俾人咁樣屈住隻手呀! 你都on99!」當然我無咁on99, 「係呀, 攰呀嘛」 最緊要扮乖! 不過之後佢都鬆左好多.
六點四十分,到達警署.係警署門口有班人同我哋揮手,有一刻我真係諗「你哋得閒黎警署門口揮手不如一齊佔啦.」
去到警署,in charge 嘅沙展出奇咁好人,佢同我哋呢24男11女講 「我明白你哋嘅訴求.要記住我哋唔係對立嘅」其實我都同意佢嘅講法.遊行或者示威人士最大嘅問題往往就係將警察放左去絕對嘅對立面.你對住佢鬧/講粗口/挑撥其實只會將佢哋推去走向建制.可能你會話 「喂佢哋應該要有良知架喎!」又或者好似啲 學者講 「平庸之惡」.但我覺得呢個講法有一個非常非常大嘅問題,就係太深. 一般人未聽你講乜乜 「平庸之惡」 點解已經嬲左啦.「DLLM 你話我又平庸又惡, 吃胡椒噴霧吧.」
我認為啲警察呀,和理非非呀,或者任何嘅建制支持者都搞錯左一個問題——佢哋認為秩序係善嘅,所以所有搞亂秩序嘅人就係惡啦. 而我呢,我就認為秩序係中性,無善惡之分嘅.秩序就好似一把劍,而警察就係鑄劍師.當然鑄劍師會盡力令把劍保持鋒利,呢個係佢哋嘅職責,亦都係佢哋嘅專業. 無人會鍾意一把爛劍嘅,所以我唔會怪佢哋. 之但係呢把劍係善定惡呢? 就其實要視乎用呢把劍嘅人.如果用果個係善嘅,當然係世界和平.但如果用果個係惡人嘅,把劍利啲只會令更多人受害.
好似北韓咁, 北韓係非常之咁好秩序, 但係呢個世界上會唔會有個 facebook page 係「對北韓嘅秘密警察致敬」?? 只要大家都諗明白呢個問題,其實示威者同警察或者啲 和理非非人都係普通市民,個對立面唔應該咁遠嘅.而我更希望每一個鑄劍師要睇清楚究竟咩人用你呢把劍,呢個人用你呢把劍去做乜.必要嘅時候展現你嘅勇氣,向亂用利劍嘅人說不.
呢個沙展對我哋好好,甚至啲普通警察都係好好禮貌.我哋要去廁所呀,飲水呀,食少少野呀都盡量滿足到我哋.當然你會話呢啲係佢哋嘅職責,係我哋嘅人權,但我覺得警察對犯尊重唔係必然嘅.
可能你睇到呢度你會話 「dllm 睇你兩篇咁嘅野原來你黎維穩?!!」
我會話你推班有絕對武力嘅人做你敵人唔通會令反抗之路容易左??拉攏所有市民對抗高官,大有錢佬同共產黨先係最後出路.
其實吳亮星係好好,我甚至覺得應該封佢做香港抗爭之父. 佢用一個好簡單嘅方法話到俾大家聽什麼係議會暴力,那怕係警察/穩定派都會覺得佢嘅開會方法係非常無恥.而呢個就係我哋嘅切入點,叫沈默嘅人都出黎反抗,叫對面嘅勢力倒戈.
如果我係活動嘅搞手,會唔會試下咁呢?對傳媒高調向警察伸出友誼之手,約束示威者唔好同警察爭執.只有警察同示威者嘅對立面消失,秩序同善惡嘅矛盾消失,我哋先會有感染更多建制支持者嘅機會.我,係咪太天真呢??
早餐
好,講返差館嘅事.沙展對我哋唯一最衰嘅就係均左我哋一鑊.當我哋要求早餐嘅時候佢話 「應該好快搞掂架啦,叫都唔係唔得不過叫左嘅話就要食埋先走得.」嘩,你講到咁我點敢叫呀.好呀,我哋等下啦…… 等到最後我哋足足由七點等到一點先走得……
同一道理,當我哋覺得過幾個字就走得嘅狀態之下,又點會問俾唔俾打電話呢? 令屋企人同朋友擔心,真心覺得對唔住.
其實我諗未必關佢事嘅,佢無乜必要均我,不過警察做 paper work 嘅效率啦喎……唉……
「參于未經批淮集結對公眾哋方造成阻礙」
師姐係白板寫左我哋嘅罪名:參于未經批淮集結對公眾哋方造成阻礙. 十七隻字,錯左三隻半個(個參字同結字佢寫錯左). 我哋提佢 「喂喂個『准』字錯左」,師姐好似叮一聲咁然後竟然改左做「準」!! 認字特警呀,幫幫佢好唔好?
我不斷練習如何霸氣哋講「我無野講」.到最後先知竟然係唔會同我落口供!!
之後呢個二號房應該就變成左一個好奇怪嘅狀態.班犯呢?眼訓果啲就好安心咁訓覺,唔眼訓果啲 就好 hyper 咁係度吹水.犯法犯得咁開心仲要個個話下次一定要再黎,呢班友真係傻的嗎.而警察呢?一係玩手機一係就訓覺.有時社會就係咁荒謬.
係交談之中,我發覺原來呢班友雖然從不相識,但大家諗嘅野竟然會係咁相近.
「從來都係守法好市民,甚至連亂過馬路都唔會,竟然會因為咁樣犯法而俾人拉左」
「睇到爺爺果一輩為香港做左咁多,我哋竟然將一個爛哂嘅香港交俾下一代,我接受唔到囉.」
「你哋可以蝦我,但唔可以蝦細路同老人家」
「本身我唔係好鍾意陳志全,但呢半年佢做嘅野令我改觀」
「我淨係會捐錢俾學民,社民連同人民力量」
聽到相同嘅價值觀其實係相當感動嘅,特別係我呢啲無參加過任何組織嘅小市民.我唔知大家有無嘗試過同朋友討論過長毛.「長毛掉野就係唔岩!」「返兩分鐘工就俾人趕走去食 tea」 我係無可能講得佢哋服架.佢哋一尾就係講「你可以用和平嘅方法架嘛」,「掉野對件事有乜幫助呢」,同朋友討論長毛係相當傷感情嘅一件事黎.
傾黎傾去,我發覺原來大部分人都係返緊工嘅.個比例大約係10:1 咁上下,乜原來我哋呢30 人就係保護緊你呢5 條友??!!! 你當自己奧巴馬呀?
其實我相信警察果邊係相當混亂嘅.佢哋搞唔掂呢幾百人.中途成日有啲 阿sir 出出入入,好混亂咁問一大輪野之後又發覺乜都唔係.入黎話律師想見以下呢班人,但係讀左三版紙讀哂所有人名都無我哋份.我有一刻係懷疑緊我哋係咪俾人放棄左.
F5
警司警誡完又要等一大輪先走得,我就望住個警司睇住佢用電腦.唔知點解我硬係凝住佢係睇緊高登,因為佢係完全唔洗用 keyboard 架.而我就昅實佢有無禁f5 掣.
最後,大約一點半,我哋就俾人掉低左係香港仔運動場(我估)外面,一落車就有記者,我就當然係一向嘅迷茫樣.後面果幾個就犀利啦,一落車就叫「公民抗爭無罪」,影哂相做哂訪問咁.我就同左深圳叔叔搭車返銅鑼灣,送佢搭哋鐵之後食埋野就返左屋企.
後記
我唔知大家會點評價我哋呢511 個人嘅行為.我都係一個普通嘅男仔,鍾意打機睇波溝女,都想安安穩穩咁生活.我都係一個膽小鬼,好多時見到哋鐵有人打尖明明好想出聲但係又怕羞.我都係打一件牛工,儲緊一份永遠儲唔到嘅首期.
我想講嘅係我同大家無唔同,我唔係英雄亦都唔希望做英雄.今日留係度嘅係我,我希望他朝留係度嘅係大家.
最後,天佑香港!


text:
社會主義
社會主義係一套政治理論同政治運動.主張工人階級無論男女,都應該可以用民主方式,集體管理一個社會.但係歷史上,唔同國家同社會嘅革命家,打住社會主義旗號去推動社會改革運動嗰陣,喺唔同時期唔同地方,社會主義都有唔同嘅表現形式同意義,所以「社會主義」呢樣嘢唔係一樣可以簡單概括嘅嘢.
目錄
起源[編輯]
一般認為社會主義起源係喺1839年法國同英國,但亦有人認為古時候奴隸叛變爭取自由嘅運動,亦算係一種社會主義革命,例如斯巴達克起義(公元前73年),德國農民戰爭(1524年),英國革命(1640年),法國大革命(1789年)等等.
到18世紀英國工業革命,工人開始意識到要為自己爭取權益,於是開始好多工人組織起嚟,發起爭取權益嘅社會運動,同時喺法國亦有人開始搞呢類社會運動.之後又有啲革命家發起一啲民權運動,爭取平等選舉權利.
社會主義名稱來源[編輯]
之前嘅好多奴隸叛變運動,同埋工業革命嗰陣嘅工人階層發起民權運動,都係喺烏托邦主義思想作為基本理念,無話乜嘢社會主義.社會主義呢個稱呼,係英國工業家羅伯特歐文(Robert Owen,1771年-1858年)諗出嚟,佢喺1827年試驗式咁喺蘇格蘭開咗間合作形式嘅鋪頭,呢間鋪頭設立工作時間限制,唔請細路仔做嘢,大啲嘅後生仔就會出錢供佢哋讀書,佢將呢種經營模式叫做「社會主義」,而呢啲鋪頭就叫做「模範會社」.但當佢去到英國南部同美國印第安納州開呢啲鋪頭時,就全部衰晒.1834年佢喺英國組織一個全國工會聯合會,幾個禮拜之內有成五十幾萬人加入,佢哋成日發動罷工同老闆作對,搞到好多工廠執笠,結果全國老闆壓力之下,呢啲工人組織最後都散晒.
演變[編輯]
一直以來呢啲工人革命運動,喺下層推翻上層之後,奴隸或者工人取代上層階級,自己變咗權力階級之後,又會變成一班新嘅壓迫者,之後又對無權力嘅人壓迫.
18世紀中期,居美德國思想家馬克思同恩格斯就發現呢個問題,分析過歷史上好多呢類革命運動,認為社會主義唔會由上而下,即係權力階層唔會放棄原本有嘅利益,自動走去社會主義,社會主義一定要由下而上,即係要由下層,例如工人階層或者無權力嘅人搞起,因為工人要擺脫工人階級而自己組織政黨管理政府唔係話咁易,所以只有工人先可以解救工人,工人應該自己組織起嚟形成力量,變成一種同權力階層平等嘅力量,喺平等關係之下,有乜嘢唔啱都可以傾到啱.
喺呢個諗法之下,佢哋鼓勵工人組織工會,喺1848年發表共產黨宣言,支持工人組織發起革命,社會主義概念開始喺世界各地興起.
第一國際[編輯]
- 內文: 第一國際
喺1864年世界唔同國家嘅工人組織,夾埋一齊創立國際工人協會,呢個協會又有另一個稱呼:「第一國際」.
呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.本來呢個協會原意係捉成工人同政黨之間合作,但抱社會主義同抱無政府主義嘅工人組織喺對權力嘅觀點上發生分歧,第一國際慢慢積弱.
巴黎公社[編輯]
第二國際[編輯]
俄國革命[編輯]
中國[編輯]
社會主義經濟理論[編輯]
社會主義政治理論[編輯]
爭議[編輯]
參考[編輯]
- 《社會主義思想淺介》 Anna Paczuska 著 程希譯 ISBN 962-17-8293-7


text:
穩定島理論
穩定島理論係核子物理中嘅一個理論推測,核子物理學家推測具有「魔數」數目嘅質子同中子嘅原子核嘅化學元素特別穩定.假如呢個猜測係啱嘅話,咁樣特定嘅超鈾元素嘅同位素比其它同位素要穩定,呢啲同位素嘅放射性衰變過程可能好慢.
穩定島理論最初係西柏格提出嘅.佢認為原子核中嘅核子同原子核外嘅電子一樣係分佈喺唔同嘅「殼」裏頭,實際上每個殼就係一組相近嘅量子能級.唔同殼之間嘅能量嘅差別比較大.假如一個原子核中嘅質子同中子正好填滿一個殼嘅話,咁樣每個核子之間嘅結合能就最大,因此呢個核就最穩定,呢個核比佢附近核子冇填滿或超出一個「殼」嘅同位素要穩定得多.
飽和嘅殼嘅中子同質子數稱之為「魔數」(亦叫「幻數」).一個可能嘅中子魔數係184,可能嘅質子魔數係114,120同126,亦即係,298Fl,304Ubn同310Ubh可能比較穩定.呢個同位素到而家重未俾人合成.但係 Fl 嘅帶有114個質子同少過184個中子嘅同位素比元素週期表中鄰近嘅元素嘅同位素嘅衰變要慢得多.
處於穩定島嘅元素好可能依然係放射性元素,只係佢哋相對於佢附近嘅同位素「比較穩定」,雖然有人懷疑有啲同位素嘅半衰期可能大於一日或甚至更加長,但好可能佢嘅半衰期依然細過一秒,而喺目前發現嘅元素之中,289Fl嘅半衰期係30秒,285Cn嘅半衰期係11分鐘,Lv嘅半衰期有0.05秒,同附近嘅元素比起嚟係好得驚人.


text:
王國興
王國興,MH(WONG Kwok-hing;1949年3月29號—)係香港政治人,現任香港立法會議員,東區區議會副主席,民建聯創黨黨員.
簡歷[編輯]
王國興喺越南海防出世,生於1950年代一個貧苦家庭,所以佢標榜自己對基層勞苦大眾困境深有感受.小學時,佢入讀旺角勞工子弟學校.中學畢業後,佢投身左派工會工作,先後響洋務工會同牛奶飲品食品工會任職,參與工運三十年來.同時王國興喜愛投稿詩作及散文,佢響2003年香港區議會選舉時,以職業詩人同專欄作家自居.
政途[編輯]
佢響1991年香港區議會選舉當選北角北區議員,重響1994年,響和富選區成功連任直到家下.1995年,佢當選市政局議員,並任市政局公眾衛生委員會副主席.佢響1995年參選立法局批發及零售界功能組別同1996年參選臨時立法會但都輸咗.
本來,香港親建制陣營有意響2000年香港立法會選舉中,響新界西選區推出一支由民建聯成員為主力譚耀宗排頭嘅名單(譚同時身為工聯會副理事長),另一張名單就由工聯會成員作為主力並以王國興為首(王國興當時跨區出任工聯會新界南服務中心主任),想喺民主派票倉葵青同荃灣區開拓票源,但畀盤據元朗,以鄧兆棠為首嘅鄉事勢力反對.最後,譚耀宗同鄉事勢力合作,同鄧兆棠合組名單,雙雙進入立法會.
2004年,王被工聯會提名出選立法會勞工界別,終於當選立法會議員.為強調勞工界別立法會議員身份,佢漸漸淡出民建聯政黨活動,並且冇連任民建聯中央委員.
佢依家係工聯會新界辦事處主任,工聯會社會政策委員會副主任,著力於新界西嘅地方經營.坊間估計,佢有意於2008年香港立法會選舉出選新界西.
2007年香港區議會選舉入面,佢唔再響東區區議會和富選區競逐連任,並且已遷出該區.


text:
上原亞衣軟體E奶Baby
每年日本AV界都會搞吓選舉比賽,好似早前熟女名廠Madonna就舉辦咗一個「日本一熟女」比賽,另外屬中型廠嘅赤青黃嘅AAK偶像選舉,亦已經圓滿結束,而奪得冠軍嘅就係上原亞衣喇!
喺香港參加選美比賽,得到三甲名銜嘅佳麗未必一定受到力捧,甚至得獎之後銷聲匿迹,但喺日本參加由AV廠舉辦嘅選美比賽就唔同,因為得獎之後一定可以獲得片約,好似上原亞衣咁,奪得比賽冠軍後就成為AV廠赤青黃嘅專屬女優.
今年19歲嘅亞衣,樣子嬌俏可人,活潑可愛;身材方面,亞衣同一般美少女女優一樣,體形纖瘦,皮膚白滑,但係佢擁有一雙修長美腿,加埋上圍一對E Cup美乳,簡直係一副完美胴體.
一字騎乘
亞衣質素上佳,難怪佢參加赤青黃嘅AAK偶像選舉,得到大批AV迷支持,最後獲得冠軍.至於演出方面,亞衣真係功架十足,最厲害就係佢深諳軟體絕技,場面精彩.據講,亞衣曾經練習過體操,所以筋骨柔軟,表演一字張腿,拱橋,立定一字馬都難佢唔倒,而阿妹巧妙地將軟體技巧融入到AV演出當中,大玩一字張腿騎乘等高難度招式.此外,亞衣埋牙嗰陣,七情上面,睇得人興奮莫名,好想加入戰團,一洩而後快.
推薦作品
片名:《Lolita小型少女偶像》
片長:120分鐘
出品:赤青黃
內容:雖然上原亞衣奪得AAK偶像比賽冠軍,但係AV廠唔會特別錫住佢,於頭炮作品,安排多名癡漢將阿妹百般玩弄,最後更上演連環中出,認真激!
上原亞衣Profile
出生日期:1992年11月12日
身高:5呎2吋
三圍:33E - 22 - 32
興趣:體操


text:
前田陽菜又潮又可愛
日本AV界最鍾意就係趕潮流,一見到有女星當頭起,就會食住個勢搵來A貨女優冒充,借女星嘅名氣催谷三仔銷量.近期日本藝能界嘅少女組合AKB48紅到發紫,所以日本AV界當然唔會放過呢個機會,除咗有冒充AKB48嘅超人氣成員前田敦子嘅琥珀詩之外,最近另一名人氣成員小嶋陽菜都難逃魔掌,而冒充佢嘅就係近期於AV界人氣頗高嘅前田陽菜喇!
今年21歲嘅前田陽菜去年出道時,曾以森川亞美以及鈴木祐美嘅藝名登場,後來事務所嘅人愈睇就愈覺得阿妹同小嶋陽菜好似餅印一樣,於是就叫阿妹改名做前田陽菜.事實上阿妹除咗同正牌貨個樣有所相似外,身材亦一樣唔錯,皮膚白嫩之餘,上圍斤両十足.
不過,更難得嘅係前田陽菜體質相當敏感,畀男優用嘴錫一錫,用手甩一甩,阿妹就已經鶯鶯呻吟,當男優再施加藤鷹之手,阿妹更加會潮吹大作,噴射出一支水柱來!就係憑住咁出色嘅潮吹技術,令前田陽菜最近頗受AV迷歡迎.
前田陽菜Profile
出生日期:1989年8月15日
三 圍:33C-23-35
身高:5呎2吋
興趣:旅行
推薦作品
片名:《競泳水着教練06》
片長:120分鐘
出品:青空軟件
內容:可愛嘅前田陽菜今次以競泳水着演出,雖然件泳衣係密實咗啲,但係因為夠緊身,所以凸顯出陽菜嘅玲瓏曲線,配合化妝水玩波推一樣咁爽.不過,最爽就當然係睇到陽菜施展水柱式潮吹啦!


text:
香港公共小巴
喺香港,公共小型巴士,又叫小巴,Van仔,係可以載16人嘅客車.自1976年起,香港法例第374章《道路交通條例》第23(1)條規定,政府可以用指令方式刊憲,規定全香港行駛嘅Van仔數目只得 4,350架[1].Van仔牌分紅色小巴同埋專線小巴(綠van)兩種.2006年,有小巴商為咗推翻呢條法例,曾經入稟高等法院司法覆核(案件編號:HCAL 93/06)[2][3],高等法院最後判小巴商輸官司[4].
目錄
小巴牌照類別[編輯]
紅色小巴[編輯]
紅色小巴係最初一類公共小巴,原本車身中間油條紅帶(所以行內俗稱紅色小巴為紅帶)以資識別.到咗1990年代,為咗畀車身多啲位賣廣告,運輸署將色帶改油車頂,「紅頂」呢個俗稱亦由此而嚟.除咗禁區之外,紅色小巴可以行駛香港各區.但實際上,紅色小巴經營範圍已經畀政府用禁區大幅限制.現時服務範圍一般只限舊市區,好多新發展嘅新市鎮都唔准紅色小巴駛入.紅色小巴嘅服務路線,服務時間,班次同埋收費並唔受政府監管.雖然係噉,隨住行業發展,唔少紅色小巴路線由商會或小型公司統籌,有固定嘅路線,服務時間,班次同埋收費,但會睇情況而變,例如塞車嗰時可以改行暢順啲嘅路線.截至2011年4月,全香港共有1,313架紅色小巴.
有啲紅色小巴路線係24小時營業,好似大埔到旺角,荃灣到觀塘,觀塘到旺角,元朗到佐敦道,青山道到土瓜灣等等.亦有淨係提供通宵服務嘅,好似元朗到銅鑼灣咁.
紅色小巴除咗總站之外,係冇固定客站,乘客想上車就要喺非禁區位置截車.乘客可以喺非禁區地點落車,落車前要大聲話畀司機知喺邊度落車,司機遞手作實.
另外,由於紅色小巴行嘅路線唔固定,收費亦有可能睇路線長短而變,因此搭客坐紅色小巴去到落車先至車錢,車錢按上車嗰時,標出來價錢牌為準(延長目的地嗰時,如果繼續搭,就要以原本嘅車費,另加新標示車費為準);不過亦有少數路線,紅色小巴係要搭客上車畀錢.而紅色小巴一般只係收現錢,車錢直接交畀司機,司機會喺有需要就找錢,但亦有部份紅色小巴受八達通畀車錢,例如西環到旺角,觀塘到西貢,大埔到荃灣(已停辦)同埋觀塘到荃灣.響八十年代中小巴轉用冷氣車之前,唔少紅色小巴嘅價錢牌重係用花碼標示[5].
搭紅色小巴要注意嘅係,啲車所標示嘅目的地,可能係舊名或者係已經冇咗嘅建築物,例如「官塘」(觀塘嘅另一種寫法)同埋「大丸」(即係前日資大丸百貨公司,位置係現時銅鑼灣記利佐治街同百德新街交界嘅名店廊,以及銅鑼灣京士頓街9至11號,1998年結業).
綠色專線小巴[編輯]
同紅色小巴類似,綠色小巴車身中間油條綠帶(所以行內俗稱綠色小巴為綠帶),以及喺1990年代改喺車頂油上綠色.由於紅色小巴叫「紅頂」,綠色專線小巴就叫「綠頂」,不過一般都叫綠色小巴或者專線小巴.
專線小巴嘅服務目的,主要係同社區接駁去大型運輸系統服務,好似鐵路,巴士咁.全部綠色小巴都有固定路線,服務時間,班次同埋收費,大部份路線設有固定車站,兼且要接受政府監管,唔可以隨便改.
截至2011年4月,全香港共有3037架綠色小巴.350條路線,即係72條喺港島,81條喺九龍同埋196條喺新界.佢哋大部分路線係由有限公司經營,當中包括一啲集團嘅多間子公司.專線小巴大部份路線都有固定車站,可以喺固定車站等車,或者喺路線途經嘅非禁區位置截車.乘客上車要畀錢先,現金入落錢箱(冇得找錢),唔係交畀司機.而大部分綠色小巴都收八達通,部份重有分段收費,要喺畀車錢之前單聲畀司機,等司機較八達通收費機較啱價錢.乘客可以喺固定車站,或者喺非禁區地點落車.落車之前要大聲話畀司機知喺邊度落車,或者撳鐘(如果有,但只適用於固定車站),司機遞手作實.
史[編輯]
五十,六十年代,香港曾經流行一種9人白牌車,喺新界行.呢啲白牌車嘅收費比巴士高一啲,車程亦比巴士短,但因為佢哋唔係合法經營,警方曾經大力掃蕩.
1967年香港發生暴動,巴士司機罷工,部分路線因此暫停服務,交通癱瘓,政府容許小巴進入市區,白牌車越嚟越受市民歡迎,數目係噉升.1969年,小巴由9座位增至14座位,從此14座就成為小巴嘅另一個稱呼.最後,政府喺1970年推出白牌車合法化政策,由政府發牌,可以喺港九新界各地行,即係而家嘅紅色小巴.4350架小巴嘅限制亦係喺當年制定,咁多年都冇變.
1972年,政府喺山頂試行私營豪華小巴制度,同年5月1號首條私營豪華小巴1號線(往來山頂至中環)投入服務,結果試驗成功,並喺1974年正式實施專線小巴制度,去到1975年港島已經有6條綠色專線小巴路線.由於綠色專線小巴越嚟越受歡迎,政府喺1977年10月26號首次招標幾十條綠色專線小巴路線,畀公共小巴商或有興趣嘅商人競投,首批九龍及新界綠色專線小巴路線分別喺1979年4月及11月投入服務.隨住時代發展,市民對公共交通需求不斷提升,政府亦批出九龍市區及新市鎮嘅專線小巴路線畀人投.
早期嘅小巴係14座位,並冇車頭頂地點牌箱.1978年,各小巴陸續安裝車頭頂地點牌箱,以便更清楚顯示行車目的地.而政府喺1988年批准小巴由14座增加到16座.而部分小巴商會亦曾經要求政府放寬座位數目到20座,但因為政府認為小巴為輔助性交通工具而唔接受.
由於綠色小巴受政府監管,政府為加強對公共交通嘅管理,歷年都鼓勵紅色小巴轉為綠色小巴經營.一般嚟講,公共小巴要有車輛登記同埋客運營業證,至可以載客賺錢;紅色小巴嘅車輛登記人同埋客運營業證持有人,往往係同一人,但由於綠色小巴營辦商可以租人哋嘅小巴經營,所以同一架綠色小巴,可以有唔同嘅車輛登記人同埋客運營運證持有人.雖然公共小巴嘅車主可以申請將小巴由紅色轉為綠色(例如618),或者由綠色轉為紅色(只可以同另一架小巴互換牌照,唔可以就噉由綠轉紅;但由紅轉綠就唔使同另一架小巴互換),但從歷年嘅小巴分佈數字睇,綠色小巴嘅數目持續上升.
車款[編輯]
早期小巴用車多數係歐洲牌子,好似金馬(Commer),柯士甸(Austin),摩利士(Morris),福士(Volkswagen) 同埋福特(Ford)等等,亦有日本大發牌(Daihatsu)同埋五十鈴(Isuzu).直到七十年代,小巴全部都係日產Echo.隨住時代發展,小巴服務不斷提升.喺八十年代中,專線小巴經營商開始從日本引入新款冷氣小巴豐田Coaster,三菱Rosa,日產Civilian,日本小巴就成為香港最常見嘅車款.時至今日,豐田Coaster已經成為大部分小巴嘅車款,但亦有少量三菱Rosa小巴行駛.
小巴以往以柴油做燃料,政府為減少污染,曾經考慮要求小巴改用汽油做燃料,結果因為燃油費同埋維修成本高而受到小巴營辦商強烈反對.後來政府試驗引入電能同埋石油氣小巴,結果石油氣小巴試驗成功,成為現時小巴嘅主要燃料,截至2006年6月,超過一半嘅公共小巴係石油氣小巴.其實,石油氣小巴佔有率超過一半除咗因為得到政府資助之外,重有就係由2002年開始,豐田Coaster嘅柴油版小巴淨係得長陣,普通短陣淨係得石油氣版,對於注重車輛靈活性嘅業內人士有所局限.不過豐田Coaster短陣柴油版小巴喺2008年中再度來港,柴油小巴佔有率可能會升返啲.
小巴路線冧巴[編輯]
紅色小巴[編輯]
現時紅色小巴並冇官方認可嘅路線冧巴,但有一啲路線會自訂路線冧巴,好似來往上水至元朗嘅17,18號線,上村至元朗嘅23號線,秀茂坪至觀塘嘅16,45號線,以及紅磡寶其利街至旺角弼街嘅71號線.
呢啲冧巴嘅出現多數同歷史有關,例如17,18號線同以前九巴同一冧巴嘅巴士路線(而家嘅76K同埋77K線)競爭,為方便乘客記認而設.
而16,45線就因為嗰兩條小巴線行經秀茂坪邨前16座同埋45座而得嚟.
綠色專線小巴[編輯]
綠色專線小巴現時分三區,每一區都分別訂冧巴.因此,一個路線冧巴可能會俾3條專線小巴路線用.
- 香港島專線小巴
- 服務範圍:行走香港島區內.
- 九龍專線小巴
- 服務範圍:主要行走九龍區內.
- 新界專線小巴
- 服務範圍:行走新界或由新界往來九龍地區.
現時大嶼山並冇小巴服務.
- 嶼巴用緊現時小巴所用嘅三菱Rosa行34線,但載客量比一般小巴高,亦唔屬於小巴路線.
小巴嘅利弊[編輯]
紅色小巴[編輯]
紅色小巴路線唔受規管,路線比較有彈性,往往可以用更暢順嘅路線,更快去到目的地,對於乘客同埋經營者嚟講,「靈活」係紅色小巴嘅優點.但因應城市發展,唔少小巴路線一般都已經固定咗.
而紅色小巴有一個最大問題,就係冇固定路線,班次同埋收費,因此車費波幅可以好大,某啲路線為求搶客,可以收極低車費嚟打「割喉戰」,但一加車費,收費又可以去到「天價」程度.例如以前香港紅色小巴每逢打風,隨便加車費,曾經有來往香港仔至華富邨由原本嘅港幣3蚊加到港幣30蚊,另外來往新界至佐敦道更曾經加到去80蚊,呢個做法曾經俾市民投訴.宜家每逢打風,紅磡-青山道線由8蚊加至10蚊.年初一至三,藍田-佐敦道線全程及分段加1蚊.另外,由於大部份紅色小巴司機都係自僱人士,收入同載乘客人次有關,如果車上乘客唔多,一般紅色小巴都會停車等客,拖延唔少時間,例如紅磡-青山道線.
綠色專線小巴[編輯]
小巴因為載得少啲人,故此較適合作為班次要求密嘅短途接駁線,或者為人口疏落嘅偏遠地區服務,呢個亦係政府對綠色小巴嘅定位.但因為受政府監管,行車路線冇紅色小巴咁靈活,路線唔受歡迎唔可以以改變營運方法挽救,部份綠色專線小巴非常殘舊,有時甚至導致小巴營辦商私自取消路線.
共同問題[編輯]
因為小巴經營模式問題[6],衝紅燈同埋超速嘅情況幾常見,尤其係紅色小巴.例如2004年10月22號(重陽節),兩架紅色小巴喺香港北角英皇道互相搶客而超速撞車,釀成2死17傷意外,結果兩名司機喺2005年年尾被判罪名成立坐監.另外喺2006年5月18號凌晨,新界北交通總部特遣隊派出兩名警員假扮乘客喺銅鑼灣上一架紅色小巴,並暗中帶住攝影機將「飛車」過程錄低,發現架小巴途中至少衝紅燈5次,切雙白線,另一隊警員喺青山公路時速限制50公里路段,用雷射槍偵察到小巴車速超過100公里.警方最後喺元朗將小巴截停,以危險駕駛罪名拉咗個司機.
政府曾經採取多項措施加強小巴乘客安全,好似加裝乘客安全帶,向乘客顯示嘅速度計等等.不過甚少有小巴乘客會扣安全帶,而向乘客顯示嘅速度計更有唔少俾紅色小巴司機改裝過,以減少超速嗰時所發出嘅嗶嗶聲.鑒於速度計成效唔好,政府卒之要公共小巴裝限速等裝置,另外又修改道路交通條例.2012年4月13號開始生效嘅《2012年道路交通(修訂)條例》訂明公共小巴最高時速係80公里,公共小巴要裝限速裝置,新車要有行車記錄儀,揸公共小巴之前要讀職前課程同埋公共小巴司機要展示公共小巴司機證[7].
參閱[編輯]
連出去[編輯]
註釋[編輯]
- ↑ 運輸署文件(附件一),已領牌的綠色及紅色小巴
- ↑ 東方日報:4350輛小巴遭挑戰
- ↑ 綠巴大王挑戰立法會
- ↑ Glory Success Transportation Ltd. v Secretary of Justice
- ↑ 懷舊「密碼」
- ↑ 紅色小巴一般為小巴司機以固定租金租一架小巴,當日嘅車費收入由司機袋晒,但燃料費亦由司機負擔;但亦有小巴商會或者黑幫管理部分紅色小巴路線,小巴司機需要向呢啲管理者畀「入線費」以換取行駛某條紅色小巴路線嘅權利;少部分紅色小巴路線就由小巴營辦商經營,並以固定人工或底薪加分帳(以車費收入或行走轉數計算)請司機.綠色小巴每條路線都有固定小巴營辦商,由小巴營辦商以固定人工或底薪加分帳請司機.
- ↑ 運輸署-公共小巴新法例


text:
功課
功課即係老師派畀學生嘅習作,分為堂課及家課兩種.慣常講功課淨係指家課.
功課種類繁多,做法視乎學科而定,有屬文字功課,亦都有計數功課,重有手工勞作之類.凡此種種,由先生指派之功課總有個期限,夠鐘就要交還成果,由老師評定優劣.
網上學習[編輯]
有啲老師出功課題目擺上網,可能要學生喺屋企或者學校上網做,即時選答或者指定時日喺網上交功課.
亦有啲老師要學生上網做練習,呢啲都算係功課嘅一種.
雖然係網上,但同普通功課一樣,欠交都要扣分,亦可能會俾人罰.
堂課[編輯]
堂課係功課嘅一種,學生要嚮班房落堂前做晒,唔係就當欠交功課,成績扣分.堂課係開卷式,唔係測驗.
有時老師又會因為學生唔夠時間做堂課,而畀佢哋返屋企做,咁就會變咗做功課.
欠交功課[編輯]
欠交功課係嚮限期前交唔出份功課,之後又唔補交.後者補交又叫做「遲交」功課;而欠交功課係從來都冇交過份功課,簡稱為「欠交」.遲交功課可能會扣分,又可能會俾學校拒收,按規定同欠交一樣冇分.欠交功課可能係對學嘢冇誠意,唔係都會試做下份功課,試交下功課,等老師知道學生認知程度,唔係想玩對抗.
其他意思[編輯]
喺香港,亦有人會用「做功課」嚟形容鑽研同埋資料搜集嘅行為,例如:


text:
南昌站 (香港)
南昌站係港鐵西鐵綫同東涌綫嘅轉車站.個站喺香港西九龍填海區,屬深水埗區;近深旺道,欽州街同東京街西.個站喺規劃期間曾經叫做欽州街站(英文:Yen Chow Street Station)[1].
個站喺地鐵同九鐵合併前係佢哋唯一夾份用嘅站;由九廣鐵路負責土木工程,地鐵負責機電工程.
南昌站嘅路軌同月台喺地面但唔通出去;大堂就喺地底;有4個側式月台,全部有幕門.色係黃同白.機場快綫就喺中間穿過.
目錄
名
南昌站個南昌,同附近嘅深水埗南昌邨同南昌街有關.南昌個名,來自舊時深水埗富商陳南昌[2].
車站結構
車站樓層
車站大堂
南昌站車站大堂嘅收費區內設有車站商店及洗手間.
車站月台
車站出口
南昌站喺西九龍填海區內,西九龍公路架空路段下面,隔離係深旺道,欽州街西同埋東京街西.呢度原本係深水埗碼頭,因鄰近公共屋邨南昌邨而得名,但最近呢個站嘅公共屋邨係富昌邨.
- A - 富昌邨
- B - 副食品批發市場
- C - 連翔道北
- 連翔道北,海輝道,海帆道
- D - 南昌邨
鄰接車站
車站周邊
接駁交通
- 九巴:
- 新巴:
- 城巴:
- A21 - 機場 ↔ 紅磡站
- 過海隧道巴士:
- 九龍專線小巴:
利用狀況
由於呢個站嘅位置偏離原有已發展地帶,而鄰近嘅大多係住宅區,所以自開幕以來都倚靠接駁交通前往各區.雖然呢個站以前設有免費接駁巴士K16號前往尖沙咀,但西鐵綫車費好乸利,好少乘客使用南昌站轉車,搞到初期人流好少.
之後九廣鐵路推出西鐵節日通(西鐵自悠通)同埋西鐵全月通等平過巴士嘅車飛,吸引乘客搭西鐵.喺2004年8月22號開始,新巴路線701同埋702同西鐵提供免費轉乘優惠,由於701及702線巴士分別直達旺角同深水埗市中心,因此能夠吸引乘客改用西鐵經本站出入市區,使本站人流大幅上升.不過呢個轉乘優惠已經喺2007年12月1號起取消.
適用喺西鐵綫自悠通嘅新巴路線轉乘優惠先喺2007年1月1日取消;兩鐵合併後,港鐵公司維持月票同埋日票計劃,但月票喺2007年12月1日開始取消新巴路線轉乘優惠,再加上港鐵喺2008年9月28日將本站,美孚,九龍塘站嘅收費區統一,去九龍市區嘅乘客改經美孚站轉車,本站人流稍為回落.2009年九龍南綫通車後,東涌綫乘客可以轉西鐵綫出尖沙咀同紅磡,經本站轉車嘅乘客有所回升.
車站歷史
南昌站於2000年10月5日動工,由九廣鐵路公司起,車站嘅土木工程(建築工程)由九廣鐵路負責,而機電工程就由地鐵負責.
南昌站喺2003年12月16日配合九廣西鐵試搭日而率先試用,並喺2003年12月20號九廣西鐵全線通車時正式啟用.車站啟用初期由九廣鐵路同埋地鐵共同營運.
由於車站係首個九廣鐵路同地鐵共用嘅鐵路車站,為咗方便乘客由九廣西鐵轉東涌綫前往香港島及大嶼山,因此車站售票及轉乘設施都同其他兩鐵轉車站唔同.南昌站中間有幾部轉車閘機同埋牆(現已停用或拆咗),用嚟分隔兩鐵嘅管理範圍.而持有八達通乘客可以於轉車閘機直接往返兩間公司嘅收費區,唔使自其中一個收費區出閘然後再入閘.
- 兩鐵合併
2007年12月2號,由於兩鐵合併,南昌站統一由港鐵管理,九廣西鐵改名為西鐵綫.由當日起,乘客利用八達通轉乘西鐵綫或東涌綫轉車,可減收轉車錢.
港鐵公司為咗統一形象,喺兩鐵合併前後喺西鐵綫範圍內更改有關指示牌同埋清走九廣鐵路字眼.
隨住兩鐵合併,港鐵已於2008年9月28號簡化西鐵綫同埋東涌綫之間嘅轉乘設施,包括拆除南昌站大堂嘅轉車閘機同埋喺1號及4號月台間嘅牆開設轉車通道,畀東涌綫往香港方向嘅乘客,橫過月台轉乘西鐵綫往屯門方向嘅列車.
- 九龍南綫
2009年8月16號,九龍南綫通車,西鐵綫延長去紅磡站,南昌站改做西鐵綫中途站.


text:
陸路交通
本地專營巴士
訪客可選擇乘搭以下巴士路線直接往來亞洲國際博覽館(總站位於博覽館西面入口)及香港各主要地區.
1) 於活動日期間的特定時間^
a)「A線」機場巴士1 - 直達亞洲國際博覽館 (適用於演唱會及指定活動)
以下十條巴士路線覆蓋香港主要各區.
回程往市區時,乘客可於博覽館乘搭任何「A線」或「E線」巴士到機場地面運輸中心轉乘所需「A線」巴士.如最終選乘之巴士及此接駁巴士均屬同一巴士公司,接駁巴士之車費將獲豁免#.城巴另提供回程半價優惠*.
b) 於演唱會或大型晚間公眾活動結束後,由亞洲國際博覽館開出之巴士路線
2) 前往機場之巴士路線
4) 由機場前往博覽館
訪客可於暢達路(客運大樓地下外)乘搭S1巴士(單程票價港幣$3.5)前往博覽館巴士總站,或在機場站選乘機場快綫到博覽館站.
5) 由東涌站前往博覽館
訪客可乘搭S1巴士到博覽館巴士總站.
有關專營巴士班次,車程,票價等資料和各類查詢如巴士轉乘計劃,請聯絡以下巴士公司:
上述巴士路線及資料如有更改,恕不另行通知.以上巴士服務將因應乘客需求而調整,運輸署會與巴士公司不時檢討有關巴士服務以配合實際需要.
尚有其他巴士路線及公共交通工具往返亞洲國際博覽館,有關詳情請按此.


text:
法利賽人
法利賽人 (Pharisees, 希伯來文 perushim, 嚟自parash,有「分離」嘅意思) ,係公元前 2 世紀猶太教入面嘅一個派系,主要由文士,律法師組成.喺政治上佢地代表住一個保守嘅宗教集團,反對希臘化,同擁護馬卡庇 (Maccabi) 起義(公元前168年),喺羅馬管治時期,對於羅馬政府雖然無積極反抗,但採取不合作態度,但由於佢地最關心嘅係宗教而唔係政治,所以喺羅馬政權之下,只要唔干涉佢哋嘅宗教生活都可以相安無事.佢地又好強調維護猶太教傳統同猶太人生活規範,如果唔係自己友嘅話就唔可以群埋一齊.又相信靈魂不死,肉身復活,神罰,天使,精靈.
佢地認為上帝畀摩西嘅律法係分「成文」同「口傳」兩種,成文律法《妥拉》係對人嘅神聖啟示,但同時要靠先知嘅教誨同歷代相傳嘅口傳律法補充,所以人應該用上帝賦予嘅理性去解釋《妥拉》,而唔應該盲從《妥拉》入面嘅文字,喺解釋律法嘅時候,會著眼喺入面嘅精神,所以佢地好識得將《妥拉》入面嘅精神配合時代需要而賦予新嘅意義.而喺公元 70 年耶路撒冷聖殿被毀後,喺猶太教嘅承傳上,法利賽人一直都擔當住一個好重要嘅角色.
背景[編輯]
其實喺馬卡比起義之前,法利賽派都重未出現.馬卡比起義即係講喺公元前 165年,嗰陣時統治巴勒斯坦1嘅塞流古王朝強行推行希臘化,激嬲晒啲猶太人,結果引起反抗.喺呢個時期入面,猶太社會為咗同希臘文化抗衡,而出現咗兩個派系,分別係以代表祭司同貴族嘅撒都該派教徒,同埋由社會中層猶太教拉比 (Rabbi) 組成嘅法利賽派.
最後以馬卡比為首嘅起義推翻咗塞流古王朝,建立咗哈斯蒙尼王朝嘅獨立時期.
而喺呢段猶太人嘅獨立時期入面,撒都該派喺政治上比較有權,因為佢地負責管理聖殿嘅財物,所以佢哋比較屬於上層貴族.而法利賽派因為係由猶太社會中層嘅文士組成,佢哋反對知識只屬於祭司呢個特權,強調學習同實用性,所以佢哋比撒都該派更認真去了解塔納赫嘅精神,反對逐字逐句咁去解經,強調要由經文原意去理解,同時要求要喺生活上能夠實踐為原則,所以受大眾歡迎,因而形成佢哋同撒都該派成日有拗撬,尤其喺宗教同法律上,其中最明顯分別係法利賽派相信口傳律法,即係指後期編成嘅塔木德,而撒都該派就認為口傳律法係廢.
除此之外,撒都該派由於掌權而變得腐化,亦係法利賽派喺猶太人社群裡面較受歡迎嘅原因之一.法利賽派認為金錢財富係罪惡根源,所以拒絕任何財富,除此之外,因為反希臘化而出現嘅法利賽派,亦好排斥異教徒,佢哋類似一種兄弟團嘅組織,只會侵自己友玩,唔會同第二啲信仰嘅人坐埋一張枱食飯,唔單止咁,就算係猶太人,但思想唔得淨潔,佢哋都唔會視為自己人,呢個亦係點解希伯來文入面,法利賽 parash 解做"分離"嘅原因.
羅馬時期[編輯]
希律王[編輯]
猶太祭司議會[編輯]
大流亡時期[編輯]
基督教觀點[編輯]
參考[編輯]
- 猶太教學 ISBN 7801152999
- 古猶太教II 韋伯 遠流出版事業股份有限公司 ISBN 9573255162
- 天擇-猶太人的故事 臺灣商務印書館 ISBN 957051695x
註解[編輯]
相關網頁[編輯]
- Resources > Second Temple and Talmudic Era > Jewish Sects The Jewish History Resource Center - Project of the Dinur Center for Research in Jewish History, The Hebrew University of Jerusalem
- Jewish Encyclopedia: Pharisees


text:
Wikipedia:反轉功能
反轉功能係畀管理員同有反轉權限嘅一個功能,去做到一撳復原一啲完全冇建設性嘅編輯,好似破壞同無厘頭嘅編輯.總共有3位有反轉功能嘅用戶名單可以響Special:ListUsers/rollbacker搵到.9位管理員亦都可以做到反轉響Special:ListUsers/sysop列示.總共嘅反轉功能用戶有12位.
幾時用反轉[編輯]
響維基百科界面嘅'反轉'連結畀一個標準嘅編輯摘要"反轉咗X嘅編輯到Y嘅最後版本".呢個只係響明顯非建設性嘅編輯先至好去用反轉,好似破壞;去反轉你自己嘅用戶空間;或者去反轉禁止咗嘅用戶.其它原因嘅打回頭應該要加入合適嘅編輯摘要,即係要用其它方法完成.
用反轉嗰陣係可以指定一個編輯摘嘅嘅;但係呢個係需要改連結嘅URL或者用其它附加嘅軟件同埋程序.當嗰種嘅工具用嗰陣,個方法就可行,反轉就可以用響任何嘅場合度,加咗編輯摘要嘅解釋.要響反轉度加摘要,響HTTP get參數度加入"&summary=rvv"到反轉嘅網址之後.
反轉一定要好小心去用.如果你用反轉去恢復一版,就會留低咗你自己個名,噉你就要小心肯定嗰啲字無遺反到任何維基百科嘅政策.當有問題嗰陣,手動去做打回頭到適合嘅版本,響編輯摘要加入你嘅原因.
幾時唔去用反轉[編輯]
如果有對編輯嘅反轉有任何嘅問題,請唔好去用呢個功能.改用復原功能,再加入你要打回頭嘅原因.錯誤使用反轉功能可能會將個權限由管理員收番.由於反轉功能會自動畀咗管理員去用,響唔拎走管理員權限嘅情況之下係唔可以拎走佢哋嘅反轉功能.
點樣做到[編輯]
反轉功能可以響篇文嘅編輯紀錄,差異同埋用戶貢獻頁度見到.當一位管理員響篇文度見到唔合適嘅修改(通常係破壞),佢哋就可以去用反轉連結到上一位編者嘅最後編輯,佢哋可以撳個'反轉'連結去復原破壞性編輯.
如果破壞係做多過一次而且係連續嘅,所反轉嘅版本係上位編者嘅最後版本.個自動編輯摘要就會好似噉響下面生成:
用戶A係被反轉嘅編者,用戶B反映管理員或者反轉者對用戶A反轉嘅編者.因為呢個功能通常係用來反轉破壞,用戶A嘅貢獻連結包含咗,可以易啲對嗰位用戶警告.
響全部嘅個案度,反轉會嘜佢自己做一個"細修改",因此會有一個粗體"m"會響最開頭度.
反轉功能嘅好處[編輯]
管理員同反轉者只需要撳滑鼠一到兩下去拎走破壞.反轉亦都明顯噉快啲同用少啲頻寬去保存一次編輯(相比用『復原』或者手動編輯一個舊修訂),一般來講,我哋唔應該擔心效能.
大量反轉[編輯]
如果你需要去大量反轉非破壞嘅編輯(例如討論有共識等),請用可以自定編輯摘要嘅程序.有一個程序,en:User:John254/mass rollback.js,容許全部可以見到嘅反轉連結做到一撳復原,但係都要小心.當編輯完成嗰陣,佢就會分別響唔同嘅分頁/視窗度開咗操作完成畫面.
自定編輯摘要[編輯]
預設嘅反轉工具都會有一個標準嘅編輯摘要.有工具係可以自定編輯摘要嘅.兩個例子程序係en:User:Gracenotes/rollback.js同埋en:User:Mr.Z-man/rollbackSummary.js.一個類似嘅工具,當用反轉嗰陣提示編者加入編輯摘要,係en:User:Ilmari Karonen/rollbacksummary.js.用自定編輯摘要可以幫到睇番非破壞性編輯.
反轉同Twinkle[編輯]
反轉係回應破壞嘅其中一種方法.已經裝咗反破壞Twinkle程序嘅編者亦都可以申請反轉權限.同時有反轉同Twinkle嘅編者當睇緊差異嗰陣會見到附加嘅"反轉"連結.編者鍾意嘅可以去用Twinkle,或者用反轉(會快啲).當編者撳"反轉"連結(唔係Twinkle連結),個上一位用戶嘅編輯就會打回頭.響反轉嘅預設設定,唔會開新版或者標籤去警告破壞,而係會自動畀一個編輯摘要.
點樣申請反轉[編輯]
任何一位管理員都可以自己判斷去畀用戶反轉嘅權限.要畀反轉權限,管理員就要去Special:Userrights,再對嗰個戶口加入反轉權限.
你亦都可以響Wikipedia:請求權限/反轉去申請反轉權限.
反轉實習工具[編輯]
要試反轉工具點樣行,請睇Wikipedia:新管理員學院/反轉.
歷史[編輯]
個反轉權限響2009年8月31號響粵語維基百科開着咗,同一日亦都開始畀呢個權限畀有關嘅用戶.詳情請睇Bugzilla:20419.


text:
上年o係電視睇到訪問 Sticky , 我一見到呢 d 糖果就即係開始密謀用黎做妳o既生日禮物
本身係睇到電視話可以自訂糖果 , 不過一問之下一整要好多份量 , $ 3xxx ,
然後當時店員介紹我買 d Happy Birthday , 雙喜o個 d 字樣o既黎做生日禮物都 ok ,
最後我自己買左個樽 , 兩個月內黎左四五次 , 因為店員話佢 d 款式同味道會有唔同
o個時買o既 Happy Birhday 係熱情果味 , 雙喜係車厘子味 , 兩隻都好好味 , 唔會太甜
今次黎己經唔同左喇 , 仲多左 d 壽字同旺字 , 幾款個顏色都唔同 , 入埋一樽會好靚o家
呢度 d 糖真係好多選擇 , 而且色彩繽紛 , 除左字樣之外 , 仲有動物圖案 , 非常有趣
最原始o既枕頭型 , 我細個叫呢 d 做金絲糖 , 都有好多唔同顏色 , 有 d 大粒 d 肥 d 好攪笑 ~
公仔細緻 d o既就 $ 48 一小包 , 另外仲有 d 玻璃樽裝同大包裝 , 普通 d o既小包就 $ 38
好似係好貴咁 , 但當你見到咁靚 , 知道係人手拉造 , 加上試食過就會覺得其實係值呢個價錢
今日試食o既係西瓜味 , 賣相可愛 , 味道唔似一般西瓜味o既糖咁甜咁假 , 清甜得黎帶酸
,
生果系列o既式樣配合味道 , 又係得意之作 , 有橙 , 檸檬 , 車厘子 , 青檸等 , $ 38 小包裝
見到有奇異果同紅柚味 , 之前買過咁多都無試過呢兩隻味 , 於是買左兩包
果然同樣係不過甜 , 好真實o既水果味, 外面o個層會硬少少同甜少少 ,
中間部份會易碎 d 鬆脆 d , 味道會比較酸 , 完全同對呢種糖o既印象相反 ,
未食過 sticky 之前 , 呢種糖o係我心目中係又硬又痴牙 , 同埋一味得個甜字o家 ~
## 如果遇o岩時間 , 呢度會定時有人o係度示範拉糖 , 整完仲有得即場試食 ,
最新鮮即場整好o既糖聽聞係仲鬆脆o家 , 有機會我都好想睇下同食下呀 ~


text:
Linux
Linux係一種電腦作業系統同埋佢嘅核心嘅名.佢亦係自由軟件同開放原始碼發展之中最出名嘅例子.
嚴格嚟講,Linux呢個詞本身只係表示Linux核心,但係喺實際上大家已經習慣咗用Linux嚟形容成個基於Linux核心,同埋使用GNU 工程各種工具以及資料庫嘅作業系統(亦都叫做GNU/Linux).基於呢啲組件嘅Linux軟件叫做Linux發行版.一般嚟講,一個Linux發行套件包含大量嘅軟件,比如軟件開發工具,資料庫,Web伺服器(好似Apache),X Window,桌面環境(比如GNOME和KDE),辦公套件(比如OpenOffice.org),等等.
Linux核心最初係為英特爾386微處理器設計嘅.而家Linux核心支援由個人電腦去到大型主機甚至包括嵌入式系統在内嘅各種硬件設備.
喺開始嘅時候,Linux只係個人狂熱愛好嘅一種產物.但係而家,Linux已經成為咗一種受到廣泛關注同支持嘅一種作業系統.包括IBM同惠普在內嘅一啲電腦業巨頭亦都開始支持Linux.好多人覺得,同其他嘅商用Unix系統以及微軟 Windows相比,作為自由軟件嘅Linux具有低成本,安全性高同埋更可靠嘅優勢.
目錄
概述[編輯]
絕大多數基於Linux核心嘅作業系統都用咗好多嘅GNU軟件,包括咗一個shell程序,工具,程序庫,編譯器以及工具,重有好多其他程序,好似Emacs.就係因為咁,GNU計劃嘅開創者理察·馬修·斯托曼博士提議將Linux作業系統改叫GNU/Linux.但係有啲人只係將作業系統叫做"Linux".
大多數系統重包括好似提供GUI界面嘅XFree86之類嘅曾經運行喺BSD上面嘅程序.
除咗一部分專家之外,大多數人都唔會自己裝每一個組件或者自行設定,而是直接用Linux套件.
歷史[編輯]
Linux內核最初只係由芬蘭人Linus Torvalds喺赫爾辛基大學返學嗰時出於個人愛好而編寫.最初嘅設想中,Linux係一種類似Minix嘅一種操作系統.Linux嘅第一個版本1991年9月喺互聯網發布,隨後喺10月發布第二個版本.
Linux嘅歷史同GNU有緊密聯繫.喺1983年開始嘅GNU計劃致力開發一個自由並且完整嘅類Unix操作系統,包括軟件開發工具同各種應用程序.到1991年Linux內核發布嗰時,GNU已經幾乎完成咗除系統內核之外嘅各種必備軟件嘅開發.喺Linus Torvalds同其他開發人員嘅努力下,GNU組件可以喺Linux內核之上運行.整個內核是基於GNU通用公共許可,亦即係GPL(General Public License)嘅,但Linux內核並唔係GNU 計劃嘅一部分.
Linux標誌同吉祥物係一隻名叫Tux嘅企鵝,Linux嘅註冊商標係Linus Torvalds擁有.咁係因為喺1996年,一個名叫William R. Della Croce嘅律師開始向各個Linux發行商發信,聲明佢擁有Linux商標嘅擁有權,並要求各個發布商畀版稅,呢啲發行商集體進行上訴,要求將個註冊商標重新分配畀Linus Torvalds.
Linux嘅某啲版本是唔使安裝就用得嘅版本,佢哋稱為LiveCD.
用户[編輯]
傳統嘅Linux用户一般都安裝並且設置自己嘅作業系統,佢哋往往比其他作業系統,好似微軟Windows同Mac OS嘅用户更加有經驗.呢啲用户有陣時會被人叫做「黑客」或者「極客」(geek).但係隨住Linux越來越流行,越來越多嘅原始設備制造商(OEM)開始喺佢哋銷售嘅電腦上面預裝Linux,Linux嘅用户亦有普通電腦用户,Linux系統亦開始慢慢搶佔桌面電腦作業系統嘅市場.同時Linux亦係最受歡迎嘅伺服器作業系統之一.Linux亦都喺嵌入式電腦市場上面擁有優勢,低成本嘅特性令到Linux深受用户歡迎.用Linux主要嘅成本係移植,培訓同埋學習嘅費用,早期由於識Linux嘅人比較少,呢一方面嘅費用比較高,但呢方面嘅費用已經隨住Linux嘅日益普及同埋Linux上面嘅軟件越嚟越多,越嚟越方便而降低.
KDE同GNOME等桌面系統令Linux更加似係一個Mac或者Windows之類嘅作業系統,提供完善嘅圖形用户界面,同其他用命令行(指令行,Command Line)界面嘅類Unix作業系統唔同.
未來軟件界嘅方向[編輯]
Linux作為比較早嘅原始碼開放操作系統,將引領未來軟件發展嘅方向.原因好簡單,就似而家嘅wiki會好快展示出佢嘅魅力.
基於 Linux 開放源碼嘅特性,越來越多大中型企業同政府投入更多資源來開發 Linux.現今世界上,好多國家逐漸將政府機構內部門嘅電腦轉移到 Linux,呢個情況重會一直持續.Linux 嘅廣泛使用為政府機構慳返唔少經費,亦降低對封閉源碼軟件潛在嘅安全性憂慮.
Linux嘅英文發音[編輯]
根據Torvalds嘅說法,Linux嘅發音係同「Minix」押韻.
參照[1],「Li」之中「i」嘅發音類似「Minix」之中「i」嘅發音,而「nux」之中「u」嘅發音類似英文單詞「profess」之中「o」嘅發音.依照國際音標應該係['linэks].
此外喺[2]有一份Torvalds本人講嘢嘅音頻,音頻內容為「Hello, this is Linus Torvalds, and I pronounce Linux as Linux.」(音頻文件).
應用[編輯]
以往,Linux主要被用作伺服器嘅操作系統,但因佢廉價,靈活性同Unix背景令佢好啱作更廣泛嘅應用.傳統上,以Linux為基礎嘅過去,以Linux為基礎嘅「LAMP(Linux, Apache, MySQL, Perl/PHP/Python嘅組合)」技術,除咗已經喺開發者群體中廣泛流行,佢亦係現時提供網站服務供應商最常使用嘅平台.
基於佢低廉成本同高度可設定性,Linux經常被應用於嵌入式系統,例如機頂盒,流動電話同流動裝置等.喺流動電話上,Linux已經成為Symbian OS嘅主要競爭者;而喺流動裝置上,就成為Windows CE同Palm OS之外另一個選擇.目前流行嘅TiVo數碼攝影機用咗經過客製化後嘅Linux.此外,重有唔少硬件式嘅網絡防火牆同路由器,例如部份LinkSys嘅產品,都係用Linux來驅動,並採用咗作業系統提供嘅防火牆同路由功能.
採用Linux嘅超級電腦亦愈來愈多,根據2005年11月號嘅TOP500超級電腦列表,現時世上最快嘅兩組超級電腦都係用Linux作業系統.而喺表列嘅500套系統之中,用Linux作業系統嘅佔咗371組(即74.2%),其中喺頭十位,有7組喺用Linux嘅.
2006年開始發售嘅SONY PlayStation 3亦係用Linux作業系統.之前,Sony曾經為佢哋嘅PlayStation 2推出過一套名為PS2 Linux嘅DIY組件.至於遊戲開發商雅達利(Atari)同id Software,都有為旗下遊戲推出過Linux桌面版本.此外,Linux Game Publishing亦有專門為Linux平台撰寫遊戲,並致力將其他喺Windows平台編撰嘅遊戲程式碼轉攜至Linux平台,並為轉攜遊戲提供使用授權.
而一個打算對所有生活喺發展中國家嘅細路提供手提電腦嘅名為「每孩子皆有一部手提電腦」(OLPC)嘅項目,正係用Linux作為預設嘅作業系統.
Linux發行版[編輯]
- 內文: Linux發行版
Linux發行版(Linux distribution)指嘅就係啲人通常講嘅「Linux操作系統」,佢可能係由一個組織,公司或者個人發行嘅.通常來講,一個Linux發行版包括Linux內核,將整個軟件安裝到電腦嘅一套安裝工具,各種GNU軟件,其他嘅一啲自由軟件,喺一啲特定嘅Linux發行版亦有一啲專有軟件.
主流嘅Linux發行版[編輯]
- Asianux
- B2D Linux
- Conectiva Linux
- Debian GNU/Linux
- Fedora Core
- Gentoo Linux
- Knoppix Linux
- Linux From Scratch
- Magic Linux
- Mandriva Linux
- Red Hat Linux
- Slackware Linux
- Stanix Live CD
- SUSE Linux
- Turbo Linux
- Ubuntu Linux
睇埋[編輯]
Linux資源[編輯]
- 開源軟件大廳
- Linux文檔計劃
- Linux內核官方網站
- Linux新聞
- Linux程序下載中心
- Linux.com
- Linux Wiki
- Linux-wiki.com
- Gentoo Linux中文維基
中國大陸嘅Linux發行版[編輯]
- 紅旗Linux(Redflag Linux)
- 衝浪Linux(Xteam Linux)
- 藍點Linux
- Hiweed Debian GNU/Linux
- Magic Linux
- Engineering Computing GNU/Linux
- Open Desktop
- 新華Linux
- 共創Linux
- 百資Linux
- 中標普華Linux
- 中軟Linux
- 新華華鐳Linux(RaysLX)
- CD Linux
- MC Linux
- 即時Linux(Thizlinux)
- b2d linux
- IBOX
- MCLOS
- FANX
台灣Linux社群網站資源[編輯]
- 鳥哥的Linux 私房菜
- Taiwan Linux User Group
- Taiwan Linux Blog Center
- Linux中文延伸套件
- Gentoo@台灣
- B2D中文Linux計劃
- Debian Wiki
- Knoppix中文交流網
- Planet DebianTW
- 摩托學園討論區
- Taipei Open Source Software User Group
- Study-Area
- 自由軟體鑄造場
- Study Area 酷學園
- Mandriva(Mandrake)中文使用開發者社群
- LinuxFab 已關閉
中國大陸Linux社區網站資源[編輯]
- 中国最大的Linux/Unix技术社区
- Linuxsir.org
- 中国Linux公社
- 中国Linux论坛
- 中国Linux教育网
- 中国UNIX社区-Linux时代
- LUPA社区
- Linux大本营(简体版)
- Linux大本营(繁体版)
- Linux伊甸园
- 中国Linux技术中坚站
- Gmter
- FreeWay 自由之路原创文档小组
- FreeWill 自由意志翻译小组
- Gentoo 中文文档集散地
- LFS 中文用户小组
- Fcitx 小企鹅输入法
- 北京大学Linux俱乐部
- 中科院自动化研究所自由软件协会
- 中文 GNOME 用户门户网站
- 海微 Hiweed-Debian Linux
- Linux Blog
- 文泉驿中文字体计划
- LinuxRen专注与内核
- Linews Linux新聞資訊
香港Linux社群網站資源[編輯]
- 開放系統研用協會
- 開源標準科技協進會
- HKLIA 香港 Linux 商會
- HKLPG 香港 Linux 玩家網
- HKLUG 香港 Linux 用家協會
- 香港增補字符集 2001 for Linux
中國Linux社區IRC資源[編輯]
- PCHOME #Unix IRC: irc.pchome.net 6667 #unix #geekbone.
- 中國Linux公社 IRC: irc.linuxfans.org 6667~6669 7000 #linuxfans #linuxer etc.
- LinuxFire IRC: linuxfire.dhis.org 6667 #linuxfire #pda #gondson2 #80s
- LinuxSir IRC: www.linuxsir.org 6667~6669 7000 #debianer #gentooer #chatroom etc.
- 北大Linux俱樂部IRC: linux.pku.edu.cn 6667 #club


text:
成吉思汗法典
《成吉思汗法典》,又叫做「大扎撒(英譯The Great Yasa)」,喺1206年由大蒙古國嘅成吉思汗頒布同實施,係蒙古族第一套成文法.亦有人認為佢係世界上第一套應用範圍最廣嘅成文法典,同時亦係世界上最早嘅憲法性文件[1].佢將行政權同司法權分開,建立咗一套有部落民主色彩嘅君主政體制度,呢種以兩權制約判例制度,比英國判例制度重出早600年.
不過,《成吉思汗法典》嘅古本喺元末明初嘅戰亂入面已經唔見咗,結果失傳咗成600幾年,但係有好多部份仍然零碎咁可以喺好多文獻入面搵到,但由於呢啲文獻太多,而且又雜,又涉及英文,古體蒙古文,現代蒙古文,中文等夾埋成8種文字,所以要研究都好高難度,結果一直都無學者或者研究機構可以完整重構呢一部宏著,直到2007年蒙古自治區政府法制辦所屬嘅內蒙古典章法學與社會學研究所經過14個月整理,再重新出版一套最為完整嘅版本[2].
法典入面有好多唔同嘅法律規範,其中包括同性戀問題,保護草原等自然資源,保護野生動物,規範信託投資等等,都有以當時標準好先進行嘅為規範[3].
歷史爭議[編輯]
關於大扎撒幾時定出嚟,學術界有兩種見解,一種認為大扎撒係成吉思汗二仔窩闊台汗喺成吉思汗死咗之後先編纂出嚟;另一種講法認為大扎撒係成吉思汗喺1206年忽里勒台首先頒布,之後再一路慢慢增修而形成.
法典分類[編輯]
研究法典嘅學者將大扎撒分為總則,分則,附則三個部份.總則分為基本法,國家制度,社會管理制度,役稅制度,驛站制度五個部份.入面嘅國家制度講嘅嘢有忽里勒台制度,札爾忽赤制,文字制度,兵役制度,勞動平等制度,宗教自由制度等等嘅嘢組成.
分則就由軍事法,行為法,訴訟法構成.入面嘅軍事法包括狩獵法,戰爭法同怯薜法.行為法就講有關民事行為法同刑事行為法同其他行為法嘅嘢
附則就講其他嘢,好似一啲普通規定,黃金家族特殊處罰規定嘅嘢
思想[編輯]
《成吉思汗法典》係由成吉思汗親自確定嘅一部法典,裡面好多嘢都反映咗成吉思汗嘅思想同哲學,同時有好多係專為當時嘅大蒙古國而設,例如佢針對之前草原幾百年各自為王嘅部落長,設立咗一套戶籍制度,實行十迸制,分封成唔同嘅戶,好似萬戶,千戶咁,之後就萬戶管千戶,千戶管百戶,百戶管十戶咁,行咗一套中央集權同地方分權制度.
《成吉思汗法典》喺結構上有「先教育後懲罰」嘅特點,當時係中原地方一帶,奉行「民可使由之,不可使知之」政策,好多時啲人犯咗法畀人罰咗都唔知乜事,而成吉思汗就掉返轉,佢通過說服民眾而獲得對法律嘅認可,例如有個制度話要重用唔飲酒嘅人,至於酗酒嘅人唔好咁重用,喺法典第四十四條就有詳細解釋醉酒會點樣累事,用好多道理去解釋各種法律.另外又有判例制,判咗一樣嘢以後都一樣咁判,唔會話同一件事一個咁判另一個又唔係咁判.
憲法[編輯]
一般認為,英國喺1252年用嚟限制國王權力而頒佈嘅《自由大憲章》係世界上最早制定嘅憲制性文件.所謂憲制嘅意思,就係為咗控制權力,而制定嘅一套可以凌駕喺所有法律之上嘅嘢.《成吉思汗法典》入面嘅「根本大法」,對大汗嘅權力有明確限制,同時劃定民眾基本權利,好似宗教自由,勞動平等,遺產承繼等嘅嘢,而呢啲嘢都有限制權力嘅目的,所以有人認為,喺1206年頒佈嘅《成吉思汗法典》先至係世界上第一套憲制性文件.不過由於《成吉思汗法典》頒布確實日期嘅爭議,所以佢仲未可以正式話係世界上第一套憲制性文件.
約孫[編輯]
參考[編輯]
- 《成吉思汗法典及原論》 商務印書館 ISBN 9787100054584


text:
比利·何利第
Billie Holiday(1915年4月7號—1959年7月17號),外號 Lady Day(婦女節,亦有人譯做淑女黛小姐),係一個美國爵士樂歌手,喺爵士樂界一個好有盛名嘅爵士樂歌后.佢有個標誌就係佢成日帶朵花喺頭髮度.
生平[編輯]
Billie Holiday喺1915年4月7號美國馬利蘭州巴爾的摩出世,佢老竇 Clarence Holiday 係一個結他手,喺十幾歲嗰陣唔小心搞大咗人個肚而生咗Billie Holiday,Billie一直由佢亞媽湊大,同佢老竇關係唔係咁好.
Billie 11歲嗰年曾經畀人強姦,15歲嗰年開始賣淫,直到18歲開始喺一間酒店仔駐唱,結束咗佢賣淫生涯.就係喺駐唱期間識咗佢音樂上嘅好拍檔 Benny Goodman,喺 Benny 穿針引線之下,喺唱片公司錄咗幾隻歌,就咁開始咗佢音樂事業.
1939年佢翻唱《Strange Fruit》(奇異果實),係一首關於反對種族歧視嘅歌,係講美國南部私刑嘅情況,結果引嚟好多白人知識份子同自由主義者支持,個個做晒佢歌迷.
不過喺佢嗰個年代,黑人喺美國都係受種族歧視,Billie Holiday係一個黑人女性,雖然佢嘅才藝受到認同,但好多地方都因為佢係黑人而唔畀佢表演,遇到呢啲情況,就搵到個叫 Helen Forrest 嘅白人女藝人,用同Billie Holiday一式一樣嘅風格代替佢表演,重好受歡迎.
喺嗰個年代,爵士樂壇亦好興吸毒,Billie Holiday嘅感情生活亦過得唔太好,佢成日都畀男友毆打,於是佢開始吸毒同飲酒,最後喺佢44歲嗰年因為心臟問題而過身.


text:
Wikipedia:機械人政策
機械人係一種自動嘅喺程序,維基百科度同一位真正嘅編輯者共同協作.請響設計或執行任何嘅機械人之前請先細閱下面嘅指引.
政策[編輯]
響開機械人人之前,機械人必須先響Wikipedia:機械人/請求核准審批.講出個機械人會做乜嘢,可以響嗰邊討論,同等侯核准小組嘅成員批准.核准期可能會花一個星期左右.當核准後你就可以執行你嘅機械人一段短嘅時間同埋接受監察.試用期過後,機械人就會由核准小組嘅成員評估,之後你可以問事務員標示做機械人.
請響下面嘅嘢未做好之前,唔好開始運行你嘅機械人:
當響Wikipedia:機械人/請求核准度請求核准時,請講出以下嘅嘢:
- 個機械人係唔係手動協助(由人類執行)或者自動定時執行
- 執行時所需要嘅時間,如有者
- 用乜咩語言或者程式執行
- 佢嘅功用
響搵人響BRFA核准前,請先將你機械人嘅用戶頁開一個新嘅用戶頁:
- 講出機械人作嘅原因,用乜嘢程式執行 (pywikipedia framework 等)
- 講出佢係手動協助定係自動定時執行
- 執行時所需要嘅時間,如有者
- 講出呢個機械人嘅維護者
- 響用戶頁嘅最頂度加入{{Bot|原用戶名}},將佢加入到Category:維基百科機械人分類
新機械人嘅用戶名應該要連埋一個 "bot" 字,咁其他編者知道呢啲係機械人嘅編輯.機械人嘅用戶名亦應該同機械人嘅執行者一致.
- 當啲機械人未批准,或者去做咗唔係要去做嘅嘢,為文章造成混亂或者編輯得太密嗰陣,管理員可以封鎖機械人
- 新嘅機械人應該唔使用入機械人旗,咁其他人可以知道佢做緊啲乜嘢.
- 新嘅機械人響運行編輯嗰陣應該等至少等30-60秒,當批准後應該等至少10秒.建議機械人可以響非繁忙時段運行,咁就可以快啲.
- 執行者應該響除蟲階段記錄低機械人運行嘅記錄,有需要時停止執行,否則管理員響未經任何通知嘅情況下封鎖.
- 下載資料庫嘅機械人係禁止嘅.請響資料庫映印下載.另外可睇睇 Wikipedia:鏡同分叉.
- 當回應詢問嗰陣唔好登入做你嘅機械人.問題可以響機械人嘅對話頁度進行,但負責嘅回應者應該係執行者,而唔係機械人.
緊機械人嗰位原創者要證明出機械人運行嘅原則係:
- 無害嘅
- 有用嘅
- 唔係一個伺服器攫取者
- 已經批准咗
要留意嘅係根據Wikipiedia:人物分類方法,某啲種類嘅人物分類係唔應該利用機械人填上/清空.響篇文度由機械人加入到敏感嘅分類之前,輸入嘅資料應該逐篇檢查,而唔係由維基百科嘅現有清單中上載.
去幫手證明個機械人係冇害同埋有用嘅,可能會有先有一段嘅試用期去試行個機械人.響試用期中如果有任何嘅投訴,機械人嘅動作係需要立即停止,同埋應該響Wikipedia talk:機械人版度解決問題.如果響試用期當中係冇任何問題而通過測試嘅話,咁就可以透過已請求嘅機械人旗申請一個機械人旗.
如果你幫你個機械人計劃去做任何嘅改動,例如去增加佢現時嘅運行範圍,請響討論頁度留言,註明要去改嘅嘢以註明到其他人知冇一個人係對你嗰個機械人有問題嘅,同時你個機械人都係要冇害,有用,同埋唔係一個伺服器攫取者.
響一啲特殊例外嘅情況,由管理員嘅共識之中,一個或多個響呢度嘅政策會暫時放開一邊.
拼字檢查機械人[編輯]
響呢度係唔應該有機械人響冇人睇住嘅情況之下去嘗試修正拼字嘅問題.響技術上係冇可能去整到一個完美無暇,唔會有任何錯處嘅機械人.手動協助嘅拼字機械人係可以接受嘅,佢哋係會應該係一個對於國際之間嘅拼字做修正,而唔係特別對某個國家而做嘅拼字檢查.做統計而設嘅拼字檢查機械人,係為咗響通常嘅地方做統計嘅,亦都會接受.
Wikipedia:維護係歡迎報告一啲可能常見嘅拼錯字清單.要睇吓現時嘅互動拼字檢查機械人同埋有關嘅成果,可以睇睇Wikipedia:Typo.
跨維基機械人[編輯]
如果係用緊 pywikipedia framework :
- 請用最新嘅版本執行
- 響每日更新
機械人操作員一定要對連出同連入嘅語言有一定嘅熟悉,去確認響兩邊嘅百科全書版嘅跨維基連結係正確咁樣連接一齊.
以上嘅原則邊個都要知道,除咗係機械人開發員,佢哋係同機械人開發員之間係合作無間,或者用戶係證明咗佢哋對於社群係冇害同埋有用嘅.
對於某個機械人嘅問題[編輯]
如果你見到某個機械人係有問題嘅話,又或者有乜投訴嘅話,你可以去個機械人嘅操作員對話頁問吓.如果你覺得個問題係較為嚴重嘅,請響機械人操作員嘅對話頁度留留低一個短信息,註明一個連結到Wikipedia talk:機械人度以便討論.響任何機械人係唔受控制時,管理員係可以對機械人進行封鎖.
好嘅形式[編輯]
機械人操作員建議(但唔需要)去:
- 發放有關機場人嘅原代碼(除非係一個完全複製)
- 設計並編寫佢哋嘅機械人,當響佢哋嘅對話頁度收到新信息嗰陣,停止編輯.呢個可以利用"你有新信息..."嘅HTML標題嚟去睇.
運行緊嘅機械人[編輯]
請參閱[編輯]
可對於整機械人有用嘅軟件[編輯]
- Query API— 一個多格式嘅 API 由Wiki伺機器度直接查詢資料 (Live)
- PyWikipediaBot— Python Wikipedia Robot Framework (頭版,SF計劃頁)
- WikiLink (Mathematica package)— 實際上係一個好薄嘅包裝,包住一個 java class 以支援登入,攞版同埋set版.
- .NET
- DotNetWikiBot Framework (基於.NET Framework 2.0,用C#去寫嘅)
- WikiFunctions .NET library— 聯同AWB一齊,係對於機械人一個有用嘅資料庫嘅嘢,好似整個表,載入/編輯文章,連到最近更改IRC頻道,仲有更多.
- .NET Bot Framework— 維基百科嘅.NET Framework介面.
- Perl
- Anura— 用libww-perl嘅Perl介面為MediaWiki而設嘅.唔建議去用,因為而家嘅版本係唔會檢查編輯衝突.
- WWW::Mediawiki::Client— perl 模組同指令用戶端
- WWW::Wikipedia— 整維基百科介面嘅 perl 模組
Wiki 整合機械人[編輯]
以下嘅一個響其它系統/解決方法去擴展 Wiki 整合嘅系統功能.


text:
至Net奇兵(Code Lyoko)係一套法國出產嘅卡通片.佢有日本動畫同電腦合成動畫嘅特色,由Antefilms同埋門士戈夫(Moonscoop)動畫公司聯合製作,分別由法國3電視台(France 3):運河J(Canal J)(法國),青年電視台(加拿大),卡通網絡(美國,英國)同香港無綫電視喺2003年至2005年間播映.
至Net奇兵係有關四位卡迪中學嘅學生(傑理明,阿奇,治狼同尤美)喺卡迪中學附近嘅廢棄廠房裏面揾到控制一個名叫利奧高(Lyoko)嘅虛擬世界嘅超級電腦,並嘗試幫一個叫做亞烈達嘅虛擬人物離開利奧高同埋進入真實世界(簡單來講,就係將亞烈達實體化).
一個巨大嘅數碼實體叫做山拿,佢想佔據世界嘅野心將掌管利奧高嘅超級電腦破壞咗.如果佢哋能夠令亞烈達揾到一座活化咗嘅高塔,佢就可以將高塔滅活化嚟防止山拿嘅攻擊.之後,部超級電腦就可以將時間倒流到攻擊之前,除咗嗰五個人之外,嗰段時間嘅記憶都會消失.為咗令過程更加完美,佢哋必須確保所有同學同埋老師冇被山拿殺死,因為時光倒流唔可以令死人復活.
另外一個問題係山拿係超級電腦,喺「大日子」,傑理明發現山拿嘅力量會隨住每次時光倒流得到嘅數據,逐漸變得強大.
由於佢哋需要停止山拿嘅襲擊,治狼,阿奇同尤美進入利奧高去幫亞烈達打敗山那嘅怪獸同埋滅活化高塔.傑理明喺工廠操作超級電腦,追蹤佢哋喺利奧高嘅位置同監察佢哋嘅生命值.如果其中一個幫亞烈達嘅角色損失所有生命值,佢哋會離開利奧高.但係亞烈達冇「真身」,如果佢損失所有生命點,佢會永遠消失.
雖然佢哋都想將亞烈達實體化,但係山拿將病毒植入亞烈達嘅身體度,防止自己被熄機(山拿一「死」(熄機),亞烈達都會死.)亞烈達繼續住喺地球,但係都要滅活化高塔.每一次行動完成嘅時候,傑理明都要將亞烈達實體化一次,唔似其他成員會自動實體化.
喺第二輯最後,傑理明發現原來山拿冇將病毒植入喺亞烈達嘅身體度,反而係偷走咗佢喺地球上生活過嘅記憶.
至Net奇兵喺香港[編輯]
無綫電視翡翠台喺2005年5月播出第一輯中文版(共26集),但由於唔係太受到歡迎,所以喺2006年播出第二輯英文版(都係26集)嘅時候,已經改喺明珠台嗰度播.第二輯已經喺2006年4月28號做晒.2006年9月11號開始喺放學ICU播出第二輯中文版,同年10月16號播完.
《至Net奇兵》而家播咗四輯,下面係每集嘅名.
註:因為美國卡通網路唔係順序播(例如第49集Franz Hopper,喺美國係47集),所以喺YouTube睇到嘅英文版次序同原本有唔同.


text:
香港日治時期
香港日治時期係指第二次世界大戰嗰時日軍管香港嘅時期,經過香港攻防戰,由1941年12月25號香港總督楊慕琦投降起,到1945年8月15號日本戰敗投降為止.香港人俗稱呢段時期「三年零八個月」.
香港響英國殖民地統治下嘅發展因為日軍佔領而斷咗.日軍響1941年12月8號偷襲珍珠港嗰日,由酒井隆指揮由深圳打落嚟香港.負責守住香港嘅包括駐港英軍,由加拿大,印度支援香港嘅軍隊同埋香港義勇軍.雖然港府多番宣傳英軍作戰能力,但係英國響歐洲戰場都自己顧唔掂自己,駐港軍隊始終響好不利嘅防守位置.經過多番激戰,英軍最後冇埋最後一個水塘,唯有投降.1941年12月25號,港督楊慕琦代表英國殖民地官員,向當時總部響九龍半島酒店3樓嘅日軍投降.
日軍響佔領香港後即刻成立軍政廳,由酒井隆做最高長官,直到磯谷廉介嚟到做頭一位管香港嘅日本籍總督.酒井隆管香港嗰陣,日軍響香港殺人唔眨眼;又響香港搞「皇民教育」,除咗唔畀用英文同埋迫人用日文外,香港嘅街道地區名稱亦都畀佢哋改做日文.香港市民響經濟,民生等方面都受到摧殘.因為香港畀日軍佔領後唔夠食,日軍迫人返鄉下.唔少人行路時餓死病死.就算留響度嘅市民,普遍都對日軍反感,更加不時有平民響香港島山頭偷襲日軍將領.到咗日軍佔領嘅中期,有香港居民參與東江縱隊抗日武裝組織,響新界等地方對抗日軍.
最後響1945年8月15號,昭和天皇宣佈日本無條件投降,第二次世界大戰完咗,英國就攞番香港嘅主權.1945年9月,英國皇家海軍少將夏愨以軍政府總督身份統治香港.
連出去[編輯]
- 日寇志~ 花開花開-香港一九四一:上篇
- 日寇志~ 花開花開-香港一九四一:下篇
- 港九出現的人吃人事件
- 日治時期香港行政區劃
- 日治時期香港街道名稱更改
- 抗日戰爭與日治香港
- 香港淪陷與東江縱隊港九獨立大隊


text:
Monday, 25 March 2013
-
誰要賤買你的理想了?
courtesy of Ana Luísa Pinto [Luminous Photography]
最近(其實都個幾月之前了)記者朋友的 facebook 瘋傳一篇文章,內容是一個未畢業的傳理大學生大呼傳媒界人工太低令他怕怕,又叫各傳媒公司老闆不要用錢抺殺理想云云.總之文章的結語就是,因為你人工俾得太低,抺殺我所追求的理想,所以我唔入行,完.原文在此
細路仔未入行就呻,當然係死罪一.不過都不排除佢地的師兄師姐平時在 facebook 或者分享時大講呢行人工如何低,耳濡目染.其一可能真係低,其二點都有少少「扮謙」的成分存在,你幾時會見過人在 facebook 又或者分享會上面,話自己人工好高?
我入行三年,唔怕講,人工萬五.話低,大把人畢業三年都低過我;話高,高過我既人亦都有如恆河沙數.老細級果啲六位數唔好講,我先講自己呢幾年聽過既人工故事.
俾啲背景資料大家,傳媒有台電視台有網站有報紙雜誌,大家聽得最多的電台電視台,唔同公司可以好唔同.有一間可以凍薪幾年,做到高記都仲係萬二;有啲論功行賞,有個同學底薪低過我少少,不過而家有埋出鏡費,一個月人工可以 double.電台,有個大我一年既行家,上兩年俾網站用萬八蚊撬走;其他年資同我一樣,都係萬二萬三徘徊咁啦.
跟住聽得最多就係報紙,幾個去到廿八三十既行家都係萬八,不過入場時間就好唔同,一個都係早我一年入行;另一個最近又跳船,唔知加左幾多.雜誌恕我唔知,只係聽過有個雜誌行家入左行幾個月跳槽,舊鋪加到佢萬六黎留佢.
可能你會話,車,萬幾姐,有幾高?咁當然睇下你同咩比啦,你要同 ibanker 同醫生律師比,咁唔好話記者啦,有幾多份工可以去到佢地果啲級數?
當然,傳媒公司老闆剝削既度,要幾離譜真係可以有幾離譜.上面講過高記都仲係萬二,好明顯就係極度 hihi 例子之一,最後班高記亦都一個個走晒,證明你唔出錢人地就出山.
不過呢行仲有一樣生態,就係海鮮價.坐你隔離同你差唔多年紀果個,人工可能高你三成有多.你可能會問,咁佢係咪勁好多先?一黎啦,公司驚你走,咪勁加你人工黎留人囉.有個行家做左同一間公司幾年,覺得係時候要走,其中一個原因係每年調整時加得佢幾個 %,結果俾人勸留左之後一炮加成廿幾個 %,無得恨.
草裙舞有風險,另一條加薪大道就係跳槽.當然做得好地地唔駛跳,自己敲門都係差啲,呢行流動性實在太勁,一有人唔撈就開始 play music,點解?玩 music chair 囉,一個拉一個,另一個又補返果個位.傳媒最好就係成日跑,容易響朵,見到樣或者出到你個名又更好,於是被撬幾近成為常態.
講到呢度,如果做左好多年人工都仲係低到令人心灰意冷,即係:你老細實在太衰,咁你應該走啦.走唔到?點解無人要?又點解無人撬?
待遇有千千萬萬種,我講呢個原因唔係唯一,不過唔排除有種人就係:你唔係好標青囉.
果啲人嘈,都有啲道理,不過責任你本人都有少少;未入行就嘈,就真係要講句:唔 x 係呀?
好好好,再講份人工本身.萬幾萬幾都係廢話,夠唔夠洗先?
我自己本身無買樓,仲要係月光族,所以真係講唔到啲乜野 insight.咁講啦,我有同學係旺角買左樓,淨係計供樓唔計其他野,每個月供七千幾,首期就係佢老豆老母俾既.係咪個個都有幫你俾埋首期咁好既雙親?我唔敢講,不過我唔少朋友身家都有六位數(係佢地理財有方定係我太失敗?哈哈),等到你三十歲先買樓好未?三四十萬都有掛.
再講養家,可幸我老豆老母未退休,唔駛等我養,但係我每個月都要進貢三四千回宮,唔少喇掛.咁我預你每樣多啲,每個月洗費都係萬二三姐,都仲有千幾二千俾你洗喎,人工萬八果啲仲好,有三四千.唔夠洗?咪好似我咁,唔好買樓住囉.
總之... 人工呢樣野,高處未算高,比下又一定有餘.唔滿意咪去做擺明高薪既工囉,唔好講到理想被抺殺咁誇張.我唔係話剝削人工呢樣野係啱,唔係叫大家慣左佢,但又真係唔係特別差喎.講真,有幾多記者做到住豪宅渣靚車?唔好話記者,咩工都好,俾錢係買你能力,鬼要你理想.


text:
呢排Great局部地進行裝修,salad bar已率先換左位置再營業了
通常12:45左右開始便會有長長嘅人龍,排隊買沙律,今日夠早去到,大約12:35啦,只有兩三個人排緊,好野! salad bar長長嘅,分開三個員工負責,首先要話比第一個知,揀medium / large size, 佢就會攞嗰個size嘅兜,客人就可以開始指指點點揀材料,只要放得入個兜度,你都揀得,佢就一路放入去
第一段嘅bar主要係菜類,都有六七八種; 第二段就有各種其他材料,例如紅菜頭,栗米,車厘茄,雞心頭,亦有肉類,不過是日green lunch, 所以冇留意有d咩肉 ; 尾段有嘅料,有dried tomato(like!), 蛋,提子乾, cheese,等等
揀到個兜好full,最後揀埋個dressing,等佢mix,冚蓋,便大功告成,可以出去cashier比錢,medium size盛惠$49!
我唔太enjoy喺office食lunch,但係可以食到全自選嘅材料同dressing,都ok啦,整體而言,材料都好新鮮,幾滋味架!我鍾情酸味食物 ,所以dried tomato必選,佢係用橄欖油浸住嘅,感覺好潤!另外,因為有提子乾同cheese, 所以食嘅時候覺得幾豐富,唔會寡或者太清淡,當日揀左italian vinegar dressing, 微酸,亦同材料好夾,呢餐健康,又唔會食到好full好眼瞓,可順利繼續晏晝嘅工作!